
1. 
Εισαγωγή: τι είναι φιλοσοφία;

Αντιμέτωποι με ερωτήματα. Όλοι οι άνθρωποι έχουμε μια φιλοσοφική προπαίδεια, αφού όλοι οι άνθρωποι, ζώντας μαζί με άλλους ανθρώπους, καλούμαστε αναγκαστικά και διαρκώς να αντιμετωπίσουμε ερωτήματα. Οι περισσότεροι απαντούν σε αυτά τα ερωτήματα ακολουθώντας την πεπατημένη, δηλαδή δίνουν την ίδια απάντηση με τους πολλούς. Ήδη από την παιδική ηλικία υπάρχει μέσα μας ένα ένστικτο να αφαιρούμε λίγο από την πραγματικότητα και με τον τρόπο αυτό να απαντάμε στα ερωτήματα που μας απασχολούν (λόγου χάρη: γιατί υπάρχει κόσμος;). Τα ερωτήματα αυτά γεννώνται επειδή ζούμε μαζί με άλλους ανθρώπους. Οι προτάσεις που αποδεχόμαστε ως αληθείς για την καταγωγή και σύσταση του κόσμου μπορεί να προκύπτουν από ένα ιερό βιβλίο αλλά μπορεί και να έχουν κάποια εξωτερική θεμελίωση. Οπωσδήποτε, δεν ομοφωνούν όλοι στις απαντήσεις που δίνουν στα συγκεκριμένα ερωτήματα και οι ερωτήσεις αυτές μπορεί να εγείρουν όχι μόνο φιλοσοφικά αλλά και πολιτικά ή συνταγματικά προβλήματα.

Στις Ηνωμένες Πολιτείες, για παράδειγμα, υπάρχει μια μεγάλη συζήτηση που αφορά το περιεχόμενο της διδασκαλίας στο σχολείο. Αν είσαι χριστιανός και πιστεύεις στον Θεό, υποστηρίζουν κάποιοι, δεν επιτρέπεται να διδάσκεσαι στο σχολείο την εξελικτική θεωρία του Δαρβίνου. Η χριστιανική διδασκαλία προκρίνει μια μη κοσμική/μη επιστημονική αντίληψη για τον κόσμο και την καταγωγή του ανθρώπου. Ασφαλώς, είναι θεμιτό να υπάρχει πλουραλισμός απόψεων στην κοινωνία. Είναι, όμως, ανεκτό μια συνταγματική τάξη να αποκλείει τη διδασκαλία της εξελικτικής θεωρίας στα σχολεία και να αντικαθιστά μια επιστημονική διδασκαλία με μια θρησκευτική ερμηνεία του κόσμου;

Αν ζούσαμε μόνοι μας, θα μπορούσαμε να εγκλωβιστούμε στη δική μας αντίληψη περί κοσμογονίας και να αφήσουμε εκεί το ζήτημα. Επειδή όμως είμαστε μέλη μιας ανθρώπινης κοινότητας και συνδεόμαστε με ηθικούς, πολιτικούς και δικαιϊκούς δεσμούς ο ένας με τον άλλον πρέπει να εξηγήσουμε τις απόψεις μας στους άλλους και να ακούσουμε τις δικές τους. Η λογική θεμελίωση της άποψής μας είναι απαραίτητη και οδηγεί σε αφηρημένα συμπεράσματα. Η εποχή μας προσφέρεται για να ξαναθέσουμε τέτοια ερωτήματα.

Ας πάρουμε ένα άλλο παράδειγμα που απασχόλησε πρόσφατα την δική μας επικαιρότητα. Από τη μια υπάρχει ένας άγιος άνθρωπος με μεγάλο χάρισμα, ο οποίος έχει γύρω του έναν κύκλο ατόμων που πιστεύουν ειλικρινά στην προσωπικότητά του και στη διδασκαλία του. Από την άλλη ένας πολίτης αμφισβητεί είτε την ίδια τη διδασκαλία είτε την άμετρη, απλοϊκή και καταχρηστική εκδήλωση λατρείας και αφοσίωσης στη μνήμη ενός προσώπου με χάρισμα.  Για τον σκοπό αυτό επιλέγει να ασκήσει κριτική σε αυτό το φαινόμενο χρησιμοποιώντας το μέσο της σάτιρας, διακωμώδησης, ειρωνείας κλπ (όπως, για παράδειγμα, στην περίπτωση του αγιορείτη μοναχού γέροντος Παΐσιου και ενός νεαρού μπλόγκερ που έκανε λόγο για τον γέροντα "Παστίτσιο").

Αυτές οι παρεμβάσεις στον δημόσιο χώρο εκλαμβάνονται συχνά ως προσβλητικές και απαράδεκτες από τους θιγόμενους πιστούς. Τί θέση πρέπει να πάρουμε απέναντι σε αυτές τις αμφιλεγόμενες συμπεριφορές; Πώς θα πρέπει να οργανώσουμε την σκέψη μας και να κατευθύνουμε την κρίση μας προκειμένου να διευθετήσουμε με έναν ικανοποιητικό τρόπο αυτές τις περιπτώσεις; Ποιές ιδέες και αρχές πρέπει να προκρίνουμε και ποιές μεθόδους να ακολουθήσουμε; 

Ένας τρόπος είναι να αφήσουμε τα πράγματα να εξελιχθούν δίχως καμία σκέψη και καμία παρέμβαση, να τα αφήσουμε να "επιλυθούν" μόνα τους με τη μέθοδο της επικράτησης της "ισχυρότερης φωνής", της άποψης που έχει τα μέσα για να επιβληθεί, είτε γιατί την υιοθετούν ήδη οι περισσότεροι είτε γιατί μπορεί με διάφορες "τεχνικές πειθούς" (πχ. ψυχική επιβολή) να κερδίσει τους περισσότερους. Υπάρχει βέβαια και ένα χειρότερο ενδεχόμενο: Ο δημόσιος διάλογος να διέπεται όχι από επιχειρήματα αλλά ανέλεγκτα συναισθήματα τα οποία εύκολα μπορούν να μετατραπούν και σε ιδιαίτερα βίαιες μορφές αντιπαράθεσης. Ο άλλος, αυτός που τολμά να υποστηρίξει μια διαφορετική άποψη στιγματίζεται και γίνεται η προσωποποίηση του κακού και του μισητού. Αντιλαμβανόμαστε ότι αυτή η άνευ ετέρου απαξίωση και υποβάθμιση κάποιων απόψεων ή στάσεων που εκφράζουν πολίτες της ίδιας πόλης προσβάλλει ουσιαστικά και βλάπτει και τους πολίτες και την πόλη. Πως μπορούμε να βγούμε από αυτό το αδιέξοδο;

Η απλή επίκληση του Συντάγματος και των νόμων για την επίλυση της κοινωνικής (αλλά και συναισθηματικής σύγκρουσης) δεν αρκεί. Θα χρειαστεί μια πρόσθετη τεκμηρίωση και μια διανοητική προσπάθεια μεγαλύτερη από τη συνήθη. Για να συμβεί αυτό, δεν αρκεί μια τυπική νομική ευχέρεια ή κατάρτιση αλλά θα χρειαστεί να φτάσουμε στα θεμέλια. Τα ερωτήματα που αναζητούν λύση στον δημόσιο χώρο έχουν το αντίστοιχό τους και στο πεδίο της ατομικής ζωής. Θα μπορούσε κανείς να θέσει το εξής ερώτημα στον εαυτό του: επιτρέπεται να βοηθήσουμε κάποιον που κατευθύνεται με βεβαιότητα και με φρικτούς πόνους προς το θάνατο και ο οποίος μας εκλιπαρεί να τον απαλλάξουμε από την οδυνηρή εμπειρία, οδηγώντας τον σε μια πρόωρη έξοδο από τη ζωή; Για να απαντηθούν τέτοια ερωτήματα, οι διαισθήσεις και οι προκατανοήσεις που έχει ο καθένας μας δεν αρκούν. Θα πρέπει να συγκροτηθούν και να αναχθούν σε αξιώματα που στηρίζονται σε πειστικά επιχειρήματα.

Ας υποθέσουμε, ακόμα, ότι σε περίπτωση λιμού και σιτοδείας στην πόλη μας, η σπάνις τροφίμων μας εξαναγκάζει να ανεύρουμε το βέλτιστο τρόπο μοιρασιάς των αποθεμάτων. Μήπως θα πρέπει να προτιμηθούν οι αυτόχθονες και, ό, τι περισσέψει, να δοθεί στη συνέχεια στους ξένους; Μήπως, ακόμα και αν υπήρχε περίσσεια τροφίμων, θα έπρεπε αυτά να δοθούν στους γηγενείς (δηλαδή στα μέλη της πολιτική κοινότητας), και να μην δοθεί τίποτα στους εξωτικούς; Και κατ’ επέκταση, ποιες αρχές θα πρέπει να διέπουν (αν πρέπει καν να υπάρχουν τέτοιες αρχές) το πώς κατανέμονται οι παγκόσμιοι πόροι στα έθνη; Μήπως θα πρέπει να παρακρατείται οπωσδήποτε μια ποσότητα και να δίνεται στα λιγότερο αναπτυγμένα κράτη; Το παραπάνω αποτελεί ένα φλέγον ζήτημα της διεθνούς κοινότητας και έχουν δοθεί διάφορες απαντήσεις. Για παράδειγμα, έχει υποστηριχθεί ότι, αν το κάναμε αυτό, η συμμετοχή της Κίνας, της Ινδίας και δευτερευόντως της Βραζιλίας θα δημιουργούσε ένα τέτοιο επίπεδο κατανάλωσης (ιδίως στο χώρο της ενέργειας), ώστε θα προκαλούνταν μια παγκόσμια ενεργειακή και οικολογική κρίση.

Tί είναι λοιπόν Φιλοσοφία; Υπάρχουν πολλοί τρόποι να προσεγγίσουμε το ερώτημα. Πρώτα απ' όλα να ρωτήσουμε τον ίδιο μας τον εαυτό. Σίγουρα έχουν περάσει από το μυαλό μας ερωτήματα που θα λέγαμε φιλοσοφικά. Κάποια από τα ερωτήματα αυτά μας απασχολούν καμιά φορά από την παιδική ηλικία. Γιατί υπάρχουμε, πως έγινε ο κόσμος, πως είμαστε εδώ και έχουμε συνείδηση για το γεγονός αυτό κλπ. Υπό μια έννοια είμαστε όλοι φιλόσοφοι, γιατί όλοι θέτουμε κατά διαστήματα βαθύτερα ερωτήματα για το τί είναι, το πως υπάρχει ή για το πως πρέπει να πράξουμε. Καμιά φορά τα ερωτήματα αυτά μπορούμε να τα απαντήσουμε με τη βοήθεια μιας θρησκείας, των διδαχών της εξ αποκαλύψεως (το Τόρα, τα Ευαγγέλια, το Κοράνι, οι Βέδες κλπ), άλλοτε πάλι μπορεί να νιώθουμε ότι - ανεξάρτητα από το τι πιστεύουμε - θα πρέπει να υπάρχει ένας πιο αυτόνομος τρόπος να απαντήσουμε. 

Δεν πιστεύουν όλοι οι άνθρωποι και δεν πιστεύουν όλοι το ίδιο. Πως θα μιλήσεις για παράδειγμα με όσους δεν πιστεύουν; Αν για παράδειγμα ο Α εξηγεί τη δημιουργία του κόσμου με τη βοήθεια της Παλαιάς Διαθήκης και πιστεύει ότι δεν πρέπει να διδάσκεται ο Δαρβίνος και η εξελικτική θεωρία στα σχολεία και ο Β αντίθετα πιστεύει στην εξελικτική θεωρία και σε μια επιστημονική εξήγηση του κόσμου υπάρχει δυνατότητα επικοινωνίας ανάμεσα σε δύο τόσο εκ διαμέτρου αντίθετες απόψεις; Και αν δεν υπάρχει πως θα πρέπει να ρυθμίσουμε το ζήτημα του εκπαιδευτικού προγράμματος στα σχολεία και το περιεχόμενό του; Επιτρέπεται σε ένα κοσμικό κράτος να περιλαμβάνει θεωρίες για τον κόσμο και τον άνθρωπο που δεν έχουν επιστημονική θεμελίωση αλλά στηρίζονται σε δόγματα πίστεως; Μπορεί η ερώτηση αυτή για έναν σύγχρονο χριστιανό να είναι άνευ αντικειμένου (αν και δε θα ‘πρεπε για ποικίλους λόγους) όμως για σκεφτείτε ότι ζείτε σε μια χώρα όπου η συντριπτική πλειοψηφία πιστεύει σε έναν αλλόκοτο για σας θεό, που μοιάζει ας πούμε με ελέφαντα και σε μια θεογονία περίπλοκη και πολύχρωμη αλλά ελάχιστα πιστευτή. Και για να μην πάμε μακριά ας υποθέσουμε ότι ζείτε στην Ελλάδα στη δύση του αρχαίου κόσμου και στην άνοδο του χριστιανισμού. Πολλοί άνθρωποι πιστεύουν ακόμα στο δωδεκάθεο και σε άλλες ανατολίτικες υβριδικές θρησκείες, οι οποίες καθόλου δεν σας συγκινούν και δεν σας πείθουν. 

Όπως και να ‘χουν τα πράγματα κάτι πιστεύουμε για την ύπαρξη και δημιουργία του κόσμου, (όπως επίσης για τη σχέση ανάμεσα στην ύλη και το πνεύμα: αποχωρίζονται, άραγε, με το θάνατο και προπαντός πως σχετίζονται ενόσω ζούμε;) και πρέπει να δεχτούμε ότι αυτό που πιστεύουμε θα πρέπει να έχει και μια εξήγηση που να μπορεί να πείσει και άλλους. Αλλά και αν πάμε σε ποιο συγκεκριμένα ζητήματα, πάλι έχουμε τις απόψεις μας. Ας πούμε: επιτρέπεται να βοηθήσουμε κάποιον που υποφέρει φρικτά από μια ασθένεια που αργά ή γρήγορα θα τον σκοτώσει και που ζητάει επίμονα τη βοήθειά μας; Επιτρέπεται κάποιος να γράφει πράγματα ή να δημιουργεί έργα τέχνης που διακωμωδούν ή κατά κάποιο τρόπο προσβάλλουν πρόσωπα ή ιστορίες που είναι αντικείμενο θρησκευτικής πίστης; Θα έπρεπε αν ήταν στο χέρι μας να δείρουμε και να βασανίσουμε κάποιον που πιστεύουμε ότι έχει διαπράξει ένας ειδεχθές έγκλημα; Αλλάζει κάτι στην κρίση αυτή αν ο βασανισμός γίνεται για να τον τιμωρήσουμε, ή για να τον κάνουμε να ομολογήσει, ή για να αποτρέψουμε την διάπραξη ενός ειδεχθούς εγκλήματος; Όταν βρεθούμε ανάμεσα σε ανθρώπους που έχουν ανάγκη τη βοήθειά μας, ας πούμε πεινάνε, μπορούμε να διαλέξουμε ανάμεσα σε συμπατριώτες και ξένους και να αποκλείσουμε τους δεύτερους, ιδία αν βρίσκονται παράνομα στη χώρα μας; Αλλάζει τίποτε στην κρίση μας, αν α) η τροφή που βρίσκεται στη διάθεσή μας είναι περιορισμένη και μόνο ένα μέρος από την ομάδα των συμπατριωτών και των ξένων μπορεί να τραφεί και αν β) γνωρίζουμε ότι όσοι δε λάβουν τροφή θα πεθάνουν; 

Ζώντας μαζί με τους άλλους είμαστε διαρκώς εκτεθειμένοι σε ερωτήματα (για τα οποία έχουμε βέβαια πάντοτε κάποιες, προσωρινές απαντήσεις) που αφορούν τη στάση μας απέναντι σε άλλους, αλλά και τη θέση μας και στάση μας ως μέρους ενός όλου. Αν τα παραπάνω ερωτήματα ανήκουν στην πρώτη περίπτωση, το πως πρέπει να φερθούν στους άλλους, υπάρχουν και κάποια ερωτήματα που μας αφορούν ως πολίτες, ως μέλη μιας πολιτικής κοινότητας, μιας "πόλης". Ας πούμε: πως θεμελιώνεται άρα η ύπαρξη του κράτους, γιατί πρέπει, αν πρέπει, να σεβόμαστε τους νόμους (Κρίτων), είναι η βία κακό, πάντοτε, υπό όρους; Πρέπει να πληρώνουμε τους φόρους μας, πάντοτε, ακόμα και αν οι άλλοι δεν τους πληρώνουν, ακόμα και αν το κράτος δεν τηρεί την ανταποδοτικότητα που οφείλει στους πολίτες για τη συμβολή του; Υπάρχουν περιπτώσεις που συγχωρείται η βία, αν είναι ας πούμε για έναν καλό σκοπό και εξυπηρετεί την ελεύθερη πολιτική έκφραση; Έχουμε υποχρέωση να κάνουμε τη στρατιωτική θητεία και έχουμε το δικαίωμα να σκοτώσουμε άλλους ανθρώπους που τυχαίνει να είναι στρατιώτες μιας άλλης χώρας;
 Θα μπορούσαμε να ζητήσουμε εξαίρεση για συνειδησιακούς λόγους; Πρέπει να είναι κανείς φιλόσοφος για να απαντήσει τα ερωτήματα αυτά; Όχι ακριβώς. Όμως αν δεν θέλουμε να βολευτούμε ή και να κρυφτούμε πίσω από μια αποδεκτή απάντηση που έτυχε και συμβαίνει να αποδέχονται πολλοί, αν θέλουμε να βρούμε λόγους για την μία ή την άλλη γνώμη ή πεποίθηση, τότε είναι προφανές ότι θα πρέπει να ψάξουμε βαθύτερα και να μην αρκεστούμε στην πεπατημένη. Εδώ είναι που η φιλοσοφία μπορεί να μας πιάσει από το χέρι και να πάμε μαζί της λίγο πιο πέρα. Η φιλοσοφία μας βγάζει κατά κάποιον τρόπο από τις πιέσεις της πραγματικότητας, τις οφθαλμαπάτες καμιά φορά, τους περιορισμούς της κρίσης και της αντίληψης και μας βοηθά να δούμε τα πράγματα πιο αντικειμενικά. 

_____________________________________________________________________

Τρεις θεμελιώδεις οπτικές

Όπως συνεπώς η φιλοσοφία μας βοηθάει να οργανώσουμε τη σκέψη μας γύρω από τη συγκρότηση του κόσμου, αλλά και την νομιμοποίηση των ισχυρισμών μας, έτσι μας συνεπικουρεί και στις πράξεις μας, στην ενεργητική μας ένταξη στον κόσμο των άλλων ανθρώπων. Εδώ αναφύονται τριών ειδών ερωτήματα που έχουν να κάνουν με τρεις θεμελιώδεις οπτικές:

i. Τι είναι ορθό να πράττουμε: Γιατί πρέπει να λερώσω το κατάλευκο λινό κουστούμι μου, προκειμένου να μπω στο βάλτο και να σώσω το παιδάκι που πνίγεται; Και αν μέσα στο βάλτο πνίγονται δύο παιδάκια, γιατί πρέπει να σώσω πρώτα το δικό μου και όχι το ξένο; Πώς πρέπει να ενεργούμε ως έλλογα, ορθολογικά και εξελίξιμα υποκείμενα; Το ερώτημα αυτό εξηγεί την προσωπική μας ηθική συνάφεια ως υποκειμένων απέναντι στα πράγματα. Δεν είμαστε μηχανικά φερέφωνα των εντολών μιας εξωτερικής ως προς εμάς αυθεντίας (κοινωνικής, θεϊκής κλπ) αλλά ηθικά υποκείμενα που επεξεργάζονται ηθικά τους όρους τις συμπεριφοράς τους και λογοδοτούν έναντι της συνειδήσεώς τους. Προσοχή όμως: για να είναι η συνείδησή μας επαρκής ως προς αυτό το ερώτημα οφείλει να διαλέξει τον ορθό τρόπο δράσης και όχι ό, τι απλώς αυθαίρετα επιθυμεί. Οι κανονιστικές ηθικές θεωρίες (θα εξετάσουμε κάποιες από αυτές στην συνέχεια των σημειώσεων) θεμελιώνουν και εισηγούνται μεθόδους για την ορθότερη κρίση γύρω από αυτό το ερώτημα.

ii. Ποια είναι η δίκαιη πόλη: Πώς πρέπει να ζούμε με τους άλλους; Ποιες είναι οι κοινές αρχές και οι θεσμοί που οφείλουν να διέπουν τη συμβίωση σε μια κοινωνία πολιτών (κόσμος της πολιτικής φιλοσοφίας); Πάνω σε ποιες βάσεις θα συγκροτήσουμε μια οργανωμένη ειρηνική συμβίωση με άλλους ανθρώπους και άλλες κοινωνίες; Προσοχή: το πώς είναι ορθό να πράξουμε το αποφασίζουμε εμείς (ηθική αυτονομία του ατόμου), όμως το πώς είναι ορθό να πράξουμε μέσα στην πόλη το έχει αποφασίσει η πόλη για εμάς. Ο κόσμος του «αυτόνομου ηθικού σύμπαντος» είναι ο κόσμος όπου είμαστε αυτόνομοι γιατί με τις δυνάμεις μας είμαστε σε θέση να προβάλουμε ένα σύμπαν ανθρώπινης συνύπαρξης με τους γύρω μας. Δεν αποκλείεται μάλιστα να υφίσταται και σύγκρουση μεταξύ της άποψης του κόσμου της πόλεως και της δικής μας άποψης ως ηθικά αυτόνομων υποκειμένων. Για παράδειγμα, ένα μέλος του σώματος δίωξης της τρομοκρατίας διερωτάται: να βασανίσω τον συλληφθέντα τρομοκράτη μέχρι να αποκαλύψει την αλήθεια, επειδή έτσι το επιτάσσει η έννομη τάξη, ή να ακολουθήσω την αντίθετη προσωπική ηθική μου στάση ως ατόμου; Στην περίπτωση αυτή, ο κόσμος του αυτόνομου ηθικού σύμπαντος συγκρούεται με την ηθική της πόλης βασικά ερωτήματα της οποίας είναι: Ποιοι είναι οι όροι και οι αρχές δίκαιης πόλης; Γιατί ζούμε σε πόλεις και όχι ως ερημίτες; Γιατί οργανώνουμε το βίο μας; Η πόλη αποκτά μονοπώλιο βίας; Πώς δικαιολογείται; Οφείλουμε να υπακούμε στους νόμους; Όφειλε ο Σωκράτης να υπακούσει στους νόμους, κατά τις ημέρες που περίμενε στη φυλακή να γυρίσει το πλοίο από τη Δήλο για να θανατωθεί, παρά τις προσπάθειες του Κρίτωνος και των λοιπών φίλων του να τον πείσουν να διαφύγει στη Χαλκίδα χρηματίζοντας τους φύλακες; Αυτό αποτελεί ένα ζήτημα πολιτικής ηθικής.
iii. Τι είναι το Δίκαιο, τι είναι το νόμιμο (= ισχύον ρυθμιστικό σύστημα); Το ερώτημα αυτό είναι κεχωρισμένο αλλά συνεργάζεται με τα προηγούμενα. Δεν μπορούμε να επεκταθούμε εδώ, αρκεί να πούμε μονάχα ότι το ερώτημα του τι είναι Δίκαιο εξαρτάται εν τέλει από τον τρόπο που αντιλαμβανόμαστε την συσχέτιση της ηθικής και της πολιτικής οπτικής με αυτό. 

Είδαμε ήδη ότι στην ύπαρξη της πόλεως και της κοινωνικής συνύπαρξης οφείλεται το γεγονός ότι τις απόψεις που εκφέρουμε θα πρέπει κάπως να τις δικαιολογούμε έτσι ώστε να μην είναι αυθαίρετες – να είναι κατά το δυνατόν στέρεες και θεμελιωμένες. Η φιλοσοφία μας προσφέρει ακριβώς αυτό: είναι η στατική των πεποιθήσεών, των κρίσεων και των πράξεών μας.

_____________________________________________________________________

Ας επιστρέψουμε όμως στα εισαγωγικά ερωτήματα. Όσο και να θέλουμε να τηρήσουμε μια κριτική απόσταση από τις γνώμες μας και τις αποφάσεις μας για τη ζωή, χρειαζόμαστε λίγο βοήθεια. Είμαστε γεννημένοι με τα φιλοσοφικά προβλήματα, αλλά δεν είμαστε γεννημένοι φιλόσοφοι. Ένας τρόπος λοιπόν είναι να ακολουθήσουμε την πεπατημένη οδό που μας παραπέμπει στο πως ορίζουν οι φιλόσοφοι το πεδίο τους. Έχουμε εδώ μια πληθώρα από χρήσιμους και ενδιαφέροντες ορισμούς που εκφράζουν το πως βλέπουν οι φιλόσοφοι αυτό που κάνουν και το πως το ταξινομούν.
 Αυτή είναι και η παραδοσιακή προσέγγιση των κλασικών εγχειριδίων και εισαγωγών. 

Μπορούμε εδώ να παρακάμψουμε αυτήν την “εγκυκλοπαιδική προσέγγιση” κρατώντας μόνο την ακόλουθη όμορφη και απλή διατύπωση του Simon Blackburn.
 

- φιλοσοφία είναι ανθρώπινη σκέψη που έχει αποκτήσει αυτοσυνειδησία. Tα θέματά της είναι η ζωή, το σύμπαν, ό,τι μπορεί να την αφορά. Περιλαμβάνει όλες τις κατηγορίες της θρησκευτικής, καλλιτεχνικής, μαθηματικής, λογικής, (ηθικής) σκέψης. Η φιλοσοφία καταλαμβάνει πεδία περιπλοκότητας και αμφισημίας, μέρη όπου διακρίνουμε μόνο κάποιες αβέβαιες πινελιές που έχουν νόημα (Russel).
Την απλή αυτή διατύπωση μπορούμε να τη συνοδεύσουμε και με δύο νοητικές εικόνες που συνιστούν παράλληλα δύο γόνιμες, αν και αλληλοσυγκρουόμενες ενδεχομένως μεταφορές για την φιλοσοφική μέθοδο

α. 
Να κτίζεις μια πυραμίδα (θεμέλια της γνώσης δεδομένα, δεδομένες ορθολογικές μέθοδοι επιβεβαίωσης και επαγωγής) 

β. 
Να επιπλέεις στο πέλαγος μέσα σε μια καλοφτιαγμένη βάρκα (συνοχή, ολισμός).

Η εικόνα αυτή παραπέμπει σε μια αναλογία του Νόυρατ (Otto Neurath) για τη βάρκα που επιδιορθώνεται εν πλω επειδή δεν είναι δυνατόν να φτιάξουμε μια καινούρια βάρκα όταν έχουμε πια ανοιχτεί στο πέλαγος. Η αναλογία εδώ αναφέρεται στον τρόπο που δημιουργείται η γλώσσα και το ρόλο που παίζει η αλήθεια. Ο Νόυρατ υπονομεύει την ιδέα ενός «ισομορφισμού» και μιας αντιστοιχίας γλώσσας και πραγματικότητας υιοθετώντας αντ’ αυτού την ιδέα της «αλήθειας ως συνοχής» με το σύνολο των προτάσεων που έχουν διατυπωθεί (βλ. και "ολισμός").

Υπάρχει ένας πιο άμεσος τρόπος να συλλάβουμε το ερώτημα; Η σχετικά συντομογραφική τοποθέτηση "σκέψη πάνω στη σκέψη" ή "σκέψη που απέκτησε αυτοσυνειδησία" ίσως να παραμένει κάπως αφηρημένη, αλλά αν σκεφθούμε λίγο πάνω στη δυναμική που περικλείει η απάντηση αυτή, μπορούμε εύκολα να συλλάβουμε τις βασικές παραμέτρους του ερωτήματος. Θα λέγαμε ότι η φιλοσοφία είναι μια δυναμική έννοια γιατί προϋποθέτει όχι μόνο ιστορικά αλλά και εννοιολογικά ένα παιγνίδι με περισσότερους παίκτες. Η φιλοσοφία δεν είναι αυτοσκοπός· γεννιέται μέσα από μια ανάγκη και μάλιστα διπλή ανάγκη

α. θεώρησης του κόσμου αφ’ ενός και 

β. νομιμοποίησης του υποκειμένου (περιλαμβανομένων των πράξεων και των πεποιθήσεών 
του) αφετέρου. 

Η φιλοσοφία είναι κατά τούτο κάτι περισσότερο από μια στατική σύλληψη, διαπίστωση ή περιγραφή του κόσμου που μας περικλείει (φυσικά την προσέγγιση αυτή υποβάλλουν καμιά φορά οι ανάγκες της παρουσίασης και της ευσύνοπτης ταξινόμησης). Κατά κάποιον τρόπο οι άλλοι δύο παίκτες σε αυτό το παιγνίδι εξηγούν γιατί η φιλοσοφική θεώρηση του κόσμου είναι κάτι ποιοτικά διαφορετικό από την παρατήρηση των φυσικών φαινομένων και την διατύπωση εξηγητικών νόμων. 

Η μεταφυσική δεν ενδιαφέρεται για το τι και πως συμβαίνει (επιστήμη), αλλά για την εξερεύνηση των (αντικειμενικών)
 προϋποθέσεων για το ότι συμβαίνει. Το τι περικλείει ο κόσμος μετατρέπεται έτσι σε ένα ερώτημα των κατηγοριακών και εννοιολογικών θεμελίων του κόσμου. Δεν μας ενδιαφέρει πια το ότι συγκρούονται οι μπάλες του μπιλιάρδου και γιατί, αλλά μας ενδιαφέρει η έννοια της αιτιότητας (όπως αντίστοιχα στη θεωρία του δικαίου ο “καταλογισμός” ενός αποτελέσματος και μιας συμπεριφοράς σε έναν δράστη). Δεν μας ενδιαφέρει φιλοσοφικά η σύλληψη και περιγραφή των φυσικών φαινομένων, αλλά η ενότητα (ταυτότητα) και διαφορά. Δεν μας ενδιαφέρει τι σημαίνει κάθε λέξη, αλλά τι ακριβώς είναι και πως δημιουργείται το νόημα. Δεν μας ενδιαφέρει τόσον αν μια πρόταση είναι αληθής, αλλά τι είναι αλήθεια (πως γνωρίζουμε ότι η πρόταση χ είναι αληθής και τι σημαίνει αυτό). Δεν μας ενδιαφέρει τόσο αν γνωρίζουμε κάτι, αλλά τι σημαίνει ακριβώς ότι “έχω γνώση για κάτι” και πως άγομαι σε αυτήν. Δεν μας ενδιαφέρει τόσο τι λέει ο κόσμος για ένα θέμα, αλλά τι είναι ορθό να πιστεύουμε για ένα θέμα. Δεν μας ενδιαφέρει τις μας λένε ότι πρέπει να κάνουμε, τι πιστεύουν οι άνθρωποι αλλά τι είναι ορθό να κάνουμε (άρα, όπως μας ενδιαφέρει τι είναι αλήθεια, μας ενδιαφέρει και τι είναι δικαιοσύνη κλπ.) Ο φιλόσοφος W.V. Quine
 διηγείται με αφορμή το ερώτημα αυτό την ιστορία δύο ιστιοπλόων που από λάθος πληροφόρηση απέπλευσαν από τη Βοστώνη για τις Βερμούδες ενώ ο πόλεμος δεν είχε τελειώσει. Στην εφημερίδα της 7ης Νοεμβρίου του 1918 έγραφε ότι ο πόλεμος είχε τελειώσει· αλλά δεν είχε τελειώσει (η οριστική ανακωχή υπεγράφη από το Γάλλο στρατάρχη Ferdinand Foch στις 11.11.18 σε ένα βαγόνι). Έφτασαν στον προορισμό τους μετά από τέσσερεις μέρες πιστεύοντας πως ο πόλεμος είχε ήδη τελειώσει και στην πραγματικότητα είχε ήδη τελειώσει. Αλλά η συγκεκριμένη τους πεποίθηση περί του γεγονότος δεν συνιστούσε γνώση γιατί η βάση της, αν και εύλογη (είχαν διαβάσει την εφημερίδα) ήταν λανθασμένη. Η γνώση δεν είναι απλώς δεδικαιολογημένη, νομιμοποιημένη αλλά αληθής πεποίθηση. 
Πως συμβαίνει αυτό, τι μας κάνει να ενδιαφερόμαστε για τέτοιου είδους ερωτήματα, τι μας ωθεί στο να μπαίνουμε σε τόσο βαθιά νερά; Πέρα από μια έμφυτη επιθυμία για γνώση και επικοινωνία (αλλά και ανάγκη για επιβίωση μέσα από τη συνύπαρξη και συνεργασία), ο άνθρωπος ως κοινωνικό ον είναι υποχρεωμένος να αναζητήσει μια στέρεα βάση για το κόσμο, για τον εαυτό του, για τον τρόπο που συγκροτεί τη γνώση του για τον εαυτό του και τον κόσμο. Ο άνθρωπος οφείλει να απαντήσει στα ερωτήματα αυτά γιατί είναι αναγκασμένος από την κοινωνική και πολιτική του φύση. Αυτό δεν σημαίνει ότι τα ερωτήματα αυτά είναι πρωτογενώς πολιτικά, αλλά η απάντηση στα ερωτήματα αυτά υπαγορεύεται από την κοινωνική και πολιτική ανάγκη αιτιολόγησης των πεποιθήσεών μας για τον κόσμο και αιτιολόγησης της συμπεριφοράς μας έναντι των άλλων.

Αιτιολόγηση σημαίνει να είμαστε σε θέση να απαντήσουμε με πειθώ όταν και αν ερωτηθούμε γιατί “πιστεύουμε ότι χ”, γιατί “πράττουμε ψ” κλπ (ιδίως αν η παραδοχή ότι χ, οδηγεί στο ψ). Ας αντικαταστήσουμε το χ με "δεν έγινε ποτέ το ολοκαύτωμα" και το ψ με "καταδικάζω τον Α σε φυλάκιση" για να γίνει αντιληπτό τι εννοώ. Για να αντιμετωπίσουμε έναν τέτοιου είδους έλεγχο (βλ. πιο κάτω "σωκρατική μέθοδος") από τους συνομιλητές μας πρέπει να έχουμε μια συγκροτημένη άποψη για τον κόσμο και τη γνώση μας για αυτόν, πρέπει με άλλα λόγια αυτά που (θεωρούμε ορθό να) πιστεύουμε ότι συμβαίνουν ή συνέβησαν (π.χ. ότι η άλωση της Πόλης έγινε στις 29 Μαΐου του 1453 αλλά και ότι η συστηματική και μαζική εξόντωση ενός λαού είναι ένα πέραν αμφισβητήσεως ιστορικό γεγονός κλπ.) να έχουν ενότητα και συνοχή ώστε να αντέχουν, να μη γκρεμιστούν με την πρώτη κριτική που θα μας ασκηθεί. Θα πρέπει να αποδίδουμε μια βαρύτητα σε κάποιες γραπτές πηγές που αναφέρονται σε κάποια γεγονότα, σε κάποιες θεμελιώδεις αξιολογήσεις για το καλό και το κακό, για το τι είναι ιστορία, τι σημασία της ιστορίας για την πολιτική κλπ. (Είναι, για παράδειγμα, ένας “ιστορικός αναθεωρητισμός” για το αν πράγματι συνέβη το ολοκαύτωμα κατά των Εβραίων στη ναζιστική Γερμανία μια επιστημονική άποψη που μπορεί να συζητείται σοβαρά και πως συμβιβάζεται μια τέτοια άποψη με τα συναισθήματα και τη μνήμη ανθρώπων που, οι ίδιοι ή οι συγγενείς τους, έζησαν σε στρατόπεδα συγκεντρώσεως; Αν απαγορεύαμε και τιμωρούσαμε από την άλλη τη διατύπωση τέτοιων, όχι απλώς αμφιλεγόμενων αλλά ακραία προκλητικών, απόψεων μήπως θα προσβάλλαμε το δικαίωμα στην ελευθερία της (επιστημονικής) έκφρασης που είναι τόσο θεμελιώδες για τη λειτουργία της δημοκρατίας;

Μπορεί για τον φιλοσοφικά ακατέργαστο νου να μην υπάρχει κανένα πρόβλημα να πιστεύει ό,τι έτυχε να πιστεύει, επειδή έτσι το έμαθε, ή έτσι τον συμφέρει κλπ. Στο βαθμό που δεν αμφισβητείται αυτό που πιστεύει ή πράττει δεν υπάρχει γι' αυτόν πρόβλημα. Ένας αναχωρητής ή ένας “άγριος” δε δέχεται ορθολογικά ερεθίσματα και κατασκευάζει τον κόσμο του βάσει μιας “μαγικής” αντίληψης για την προέλευση και τη λειτουργία του. Για τον άνθρωπο όμως που ζει με τους άλλους ανθρώπους, για τον άνθρωπο της "πόλης" που εκτίθεται στη γνώμη των άλλων, για τον πολίτη τίποτε δεν είναι αυτονόητο και δεδομένο. Όταν ανοίγει ο ορίζοντας των ιδεών και της διανθρώπινης επικοινωνίας, οι έννοιες αρχίζουν να περνάνε από κόσκινο. Η φιλοσοφία μας προφυλάσσει από την (αυτο)υπονομευτική ασυνέπεια και αυθαιρεσία στους λόγους και στις πράξεις μας, εν τέλει – δε - μας διδάσκει γιατί έχει σημασία αυτά που πιστεύουμε για τον κόσμο να έχουν μια ενότητα και συνοχή. 

__________________________________________________________


Οι δύο κόσμοι


Ο κόσμος της ηθικής είναι κατά βάση ένας εσωτερικός κόσμος, έχει να κάνει με το πως αντιλαμβανόμαστε τον εαυτό μας σε σχέση με τη ζωή που εκτός από μας περιλαμβάνει και άλλους σαν και μας. Η εσωτερικότητα αυτού του κόσμου δεν σημαίνει ότι είναι συγκυριακά υποκειμενικός, απλώς είναι ένας κόσμος που συγκροτείται και αναπαριστάται μέσα από την οπτική γωνία του καθενός και αφορά την ζωή μέσα από αυτήν την οπτική γωνία σε σχέση με όλους τους άλλους. Στο επίκεντρο βρίσκονται έλλογα, ευαίσθητα και εξελίξιμα υποκείμενα που καλούνται να σκεφτούν και να απαντήσουν έμπρακτα στο σωκρατικό ερώτημα πως θα ζήσουν υπεύθυνα και ουσιαστικά έναντι του εαυτού τους του ίδιου και έναντι των άλλων. Την ευθύνη της θέσεως των κατάλληλων κάθε φορά ερωτημάτων και της επιτυχίας της απάντησης την έχουν τα ίδια τα υποκείμενα και η στάση τους επηρεάζει, όπως είναι φυσικό, την ουσία της ζωής τους. Πολλές από αυτές τις απαντήσεις είναι σταθερές και δοκιμασμένες από την εμπειρία της ανθρωπότητας ως κοινότητας λόγου, άλλες είναι πιο δύσκολες και χρειάζονται ιδιαίτερο μόχθο και κάποιες άλλες είναι σχεδόν αδύνατον να εντοπισθούν όσο και αν ψάξουμε. 


Ο κόσμος της πολιτικής (και κατ' επέκταση του δικαίου) έχει αντίθετα να κάνει με το πως πρέπει να ρυθμίσουμε τη ζωή όλων και αυτό είναι ένα ερώτημα στην απάντηση του οποίου λέμε ότι κατά κάποιον τρόπο κανένας από όσους απαρτίζουν την πόλη δεν μπορεί να αφεθεί απέξω. Η επιτυχία της απάντησης στα ερωτήματα της κοινής ζωής θα κριθεί από την ικανότητά της να προαγάγει το κοινό (καλό) εναρμονίζοντας τα σχέδια, τις ανάγκες και τις επιθυμίες όλων ως ατόμων. Ο πρώτος κόσμος μας αφορά τον καθένα ατομικά γιατί από αυτόν κρίνεται ένα είδος επιτυχίας στην προσωπική μας ζωή και η επιτυχία αυτή εξαρτάται πρωταρχικά από εμάς του ίδιους. Για αυτόν ακριβώς τον λόγο είναι κατ' αρχάς5
 παντελώς αδιάφορο πως ζουν οι άλλοι σε σχέση με το τι επιθυμούμε ή χρειαζόμαστε για την δική μας ζωή. Ο δεύτερος κόσμος μας αφορά όλους γιατί εδώ κρίνεται η επιτυχία της ζωής μαζί με τους άλλους, της συμφωνίας, της συνεργασίας και του κοινού καλού. Στο πολιτικοδικαιϊκό κόσμο έχει φυσικά σημασία το όλον, το πως συμπεριφέρονται οι άλλοι και πως συμπεριφερόμαστε εμείς και πάνω σε ποιές βάσεις έχουμε αποφασίσει να ζήσουμε μαζί. Εδώ συγκροτείται ένας χώρος κοινής συνευθύνης, δεν είμαστε υπεύθυνοι μόνο για την προσωπική μας ζωή αλλά για την κοινή ζωή. Γι’ αυτόν ακριβώς το λόγο στον κόσμο της πολιτικής και του δικαίου έχει σημασία τι κάνουν οι άλλοι ενώ στον κόσμο της ηθικής δεν έχει. Βέβαια ο εξωτερικός κόσμος της πολιτικής αφορά μόνα τα κοινά, αυτά που έχουν σημασία για όλους και αν εδώ θα πρέπει να δεχθούμε απόλυτη συνευθύνη, το βάρος αυτό έχει όρια στο πεδίο αναφοράς του. Η πολιτική θα πρέπει να καθιστά δυνατό αλλά και να προστατεύει τον ατομικό χώρο ευθύνης και την εσωτερικότητα που διανοίγεται μέσα από αυτόν. 

__________________________________________________________

 Η εξέλιξη των φιλοσοφικών ιδεών δεν είναι γραμμική και αρμονική. Καμιά φορά οι φιλόσοφοι κτίζουν και καμιά φορά γκρεμίζουν, καμιά φορά σαλπίζουν και άλλοτε θεραπεύουν. Προφανώς χρειάζονται και τα δύο. Υπάρχουν πολλών ειδών ύφη και τρόποι του φιλοσοφείν. Χωρίς να είναι όλοι αυτοί οι τρόποι στο ίδιο επίπεδο, όλοι έχουν τη θέση τους. Καμία βασική έννοια δεν έμεινε χωρίς αντίλογο στην ιστορία της φιλοσοφίας και για τις περισσότερες δόθηκαν ομηρικές μάχες. Πάντως οι περισσότεροι φιλόσοφοι χτίζουν την υπόληψή τους, όπως λέει ο Simon Blackburn6
 θέτοντας σε αμφισβήτηση κυρίαρχες σημασίες. Η επιτυχία τους έγκειται στο να δείξουν ότι οι φιλοσοφικοί πρόγονοι παρανόησαν τις κατηγορίες της εμπειρίας, του λόγου, της απόδειξης, της αντίληψης, της συνείδησης, της αρετής, του δικαίου. Αλλά το εγχείρημα είναι περίπλοκο και χρονοβόρο. Δυστυχώς δεν υπάρχει ένας βασιλικός δρόμος προς την αλήθεια. Όπως αναφέρει ο ιστορικός A.O. Lovejoy, το 1824 δύο πολίτες (Dupuis/Cotonet) μιας γαλλικής πολίχνης (La Ferte-sous- Jouarre) ανέλαβαν να ερευνήσουν τη σημασία του ρομαντισμού συγκεντρώνοντας όλους τους ορισμούς που είχαν δοθεί από τις μέχρι τούδε αυθεντίες. Η επίπονη επιχείρηση κράτησε 12 χρόνια και κατέληξε σε παταγώδη αποτυχία. 

Η υπόθεση με την οποία θέλω να ξεκινήσουμε αυτές τις παραδόσεις είναι ότι ο αγώνας για τις θεμελιώδεις φιλοσοφικές έννοιες έχει μια ηθική (και κατ' επέκταση πολιτική) σημασία. Έχουν να κάνουν με τον ερώτημα της αυθεντίας, ποιός δικαιούται (αν δικαιούται) να ομιλεί, ποιός έχει τα εχέγγυα να προτείνει μια ανάγνωση του κόσμου, ποιός έχει το κύρος να καθοδηγήσει τη συμπεριφορά μας. Όπως γνωρίζουμε στις απαρχές του ανθρώπινου πολιτισμού οι απαντήσεις στο ερώτημα αυτό, αν μπορούμε να πούμε ότι τίθεται το ερώτημα αυτό, είναι συγκεντρωτικού χαρακτήρα: κάποιες θεϊκές δυνάμεις, μια υπερβατική τάξη, ένα ιερατείο και οι απαντήσεις εμπεριέχονται στην "λαϊκή κουλτούρα", στην προφορική παράδοση, όπως αυτή καταγράφεται στα έπη, στις διάφορες θεογονίες κλπ. Ο άνθρωπος νομίζει πως ό,τι κάνει και ό,τι πιστεύει είναι θεόπνευστο. Η αντιλήψεις αυτές σπάνε σιγά-σιγά όταν περί τον 6ο αιώνα αφυπνίζεται ξαφνικά η φιλοσοφική συνείδηση. Προτού εξετάσουμε τις περιστάσεις αυτής της αιφνίδιας μεταλλαγής στην Ιωνία θα ήθελα να κάνουμε μια παρέκβαση. 
2. 
Από τη δικαιοσύνη στο δίκαιο: η νεώτερη φιλοσοφία του δικαίου

Η φιλοσοφία του δικαίου (ΦΔ) είναι κλάδος της φιλοσοφίας (αλλά και της νομικής επιστήμης) που κατατάσσεται λόγω θεματικής & αντικειμένου στην πρακτική φιλοσοφία (παρ' όλον ότι εγείρονται και θέματα που άπτονται της επιστημολογίας και της μεταφυσικής). Η ΦΔ, αν και αποτελεί πανάρχαιο, όπως θα δούμε, κλάδο της φιλοσοφίας, έχει διαμορφώσει από το 19ο αιώνα και ιδιαίτερα κατά τον 20ο μια ιδιαίτερη παράδοση στον τρόπο που κατηγοριοποιεί τη θεματική της. Και η αλήθεια είναι ότι πολλοί από τους μοντέρνους θεωρητικούς της ΦΔ προσεγγίζουν τη θεματική τους σαν να είναι οι πρώτοι που βρίσκονται αντιμέτωποι με αυτήν, σαν να ανακαλύπτουν τα προβλήματα εξ αρχής. Αυτό δεν οφείλεται αναγκαστικά σε κάποια ύβρι ή ματαιοδοξία των νεωτέρων. 

Οι δύο τελευταίοι αιώνες ήταν αιώνες μεγάλων κοινωνικών, οικονομικών και πολιτικών αλλαγών που επέδρασαν καθοριστικά στην αντίληψη και λειτουργία του δικαίου. Ας αναλογισθούμε επί παραδείγματι τις επιδράσεις της Γαλλικής Επανάστασης στην κοινωνία και την πολιτική, τη δημιουργία των εθνών-κρατών ή τις συνέπειες των τεχνολογικών επαναστάσεων στις κοινωνικές μεταλλάξεις των ευρωπαϊκών κρατών. Το Δίκαιο δεν ήταν δυνατόν να μείνει ανεπηρέαστο ή ανέπαφο από τις κοσμογονικές αυτές αλλαγές. Έπρεπε να διεκδικήσει μια νέα ενότητα και συστηματικότητα, ένα νέο νόημα. Συνεπώς και η θεωρητική ενασχόληση με το Δίκαιο, η "σκέψη πάνω στην σκέψη" του δικαίου έπρεπε να μηδενίσει τους χιλιομετρικούς δείκτες σαν να μην είχαν προϋπάρξει ο Πλάτων, ο Αριστοτέλης, ο Θωμάς ο Ακινάτης, ο Χομπς, o Καντ και πολλοί άλλοι μεγάλοι φιλόσοφοι που είχαν θέσει ήδη κλασσικά μεν ερωτήματα αλλά εν τούτοις ερωτήματα που αφορούσαν εν πολλοίς και την εποχή τους. 

Μπορούμε λοιπόν cum grano salis
 να πούμε ότι η νεώτερη φιλοσοφική παράδοση προσεγγίζει και σκέφτεται το Δίκαιο με ένα ριζικά διαφορετικό τρόπο απ' ότι η κλασσική ή μεσαιωνική φιλοσοφία του Δικαίου. Ο 19ος αιώνας μοιάζει μάλιστα προς στιγμήν να τραβάει και μια δεύτερη γραμμή (η πρώτη έχει προηγηθεί στο πέρασμα από τη μεσαίωνα στη νεωτερικότητα) έναντι της παράδοσης του νεώτερου φυσικού δικαίου και των θεωριών του κοινωνικού συμβολαίου. Στο επίκεντρο δεν είναι πλέον τα μεγάλα ερωτήματα, όπως τι είναι δικαιοσύνη ή αρετή, ο διαχωρισμός της θεϊκής από την ανθρώπινη τάξη, ή ακόμα (νεώτερα ερωτήματα) τι είναι ελευθερία ή δημοκρατία ή δικαιώματα. Η φιλοσοφία του Δικαίου του 19ου αιώνα και των αρχών του 20ου (ιδιαίτερα η αγγλική αλλά όχι μόνον) θέτει τα μεγάλα ερωτήματα εκτός παρενθέσεως ή τα διαγράφει ολωσδιόλου και στρέφεται σε ένα κεντρικό ερώτημα: τι είναι δίκαιο. 

Η στροφή αυτή βρίσκεται σε άμεση συνάρτηση με τον ανερχόμενο την εποχή εκείνη νομικό θετικισμό και ένα πνεύμα μεταδιαφωτιστικού ορθολογισμού. Η βρετανική φερ’ ειπείν ΦΔ που έχει τις ρίζες της στον Χομπς και τον Μπένθαμ αναζητεί τις προϋποθέσεις του δικαίου όχι σε κάποιες αξίες ή ηθικές και πολιτικές ιδέες, αλλά σε γεγονότα (“ωμά” ή “θεσμικά”, όπως είναι το γεγονός της θέσης τους από ειδικά εντεταλμένα για το σκοπό αυτό πρόσωπα). Ο Τζων Ώστιν επικεντρώνεται στο χαρακτήρα του δικαίου ως συνόλου προσταγών (= έκφραση επιθυμίας του "κυρίαρχου" συνοδευόμενη από απειλή κυρώσεων για την περίπτωση μη συμμόρφωσης) που γίνονται αποδεκτές από τους κοινωνούς που "συνηθίζουν να υπακούουν". 

Η ομολογουμένως κάπως ασυνήθιστη αυτή διατύπωση εύλογα προβληματίζει. Γιατί αισθάνονται οι άνθρωποι να δεσμεύονται από το δίκαιο; Είναι μόνον επειδή επιβάλλεται μια υπέρτερη θέληση; Ακόμα και ο Hart που επέκρινε την ψυχολογιστική "ωμότητα" της περιγραφής αυτής του δικαίου ως εξουσιασμού δεν κατάφερε να λύσει το μυστήριο της κανονιστικότητας. Πώς και γιατί αναγνωρίζονται κάποιοι κανόνες ως δεσμευτικοί για την παραγωγή άλλων κανόνων και πως μπορεί το γεγονός της αποδοχής τους από ένα σύνολο ανθρώπων να επιδρά δεσμευτικά; Υπάρχει, όπως βλέπουμε, μια έντονη ενασχόληση στην παράδοση αυτή με το ερώτημα τι είναι δίκαιο και παράλληλα ένας σαφής διαχωρισμός του ερωτήματος από ηθικά ζητούμενα. Το ερώτημα πρέπει να μπορεί να επιδέχεται μια καθαρή απάντηση χωρίς περιπλοκές. Ακόμη και οι νεώτερες τάσεις του νομικού θετικισμού που αναμφισβήτητα διαπιστώνουν τη εμπλοκή της ηθικής σκοπιάς σε διάφορα επίπεδα ανάλυσης του δικαίου και των νομικών κανόνων επινοούν διάφορα άλλοθι για να αποφύγουν ευθέως την εμπλοκή της ηθικής (πχ. "η ηθική ανάγεται στο τι πιστεύουν οι άνθρωποι για ορισμένα ζητήματα", ή "όταν το δίκαιο εμπεριέχει γενικές ρήτρες που προϋποθέτουν αξιολόγηση είναι ελλιπές και ανολοκλήρωτο (sic)", ή, ακόμα, "το δίκαιο ενδέχεται να εμπεριέχει νησίδες ηθικής αξιολόγησης δίχως αυτό να είναι αναγκαίο"). 

Για διάφορους λόγους που έχουν να κάνουν είτε με μεθοδολογικές παραδόσεις (αναλυτική φιλοσοφία), είτε με πολιτικές αναγνώσεις του δικαίου ως συστήματος συνεργασίας και ειρήνης, είτε με μια επιθυμία ηθικής επιφύλαξης και αποφυγής σύμφυρσης ηθικών και νομικών ζητημάτων υπό το φως της εμπειρίας από ολοκληρωτικά καθεστώτα, η νεώτερη παράδοση ΦΔ προσπαθεί να διαφυλάξει με κάθε τρόπο την αυτονομία της έννοιας του δικαίου. Ουσιαστικά τις τελευταίες μόλις δεκαετίας επανέρχεται η σκοπιά της δικαιοσύνης και των ηθικοπολιτικών αρχών στη φιλοσοφική συζήτηση για την έννοια του δικαίου. Σε αυτό συνέβαλε αναμφισβήτητα και η αναγέννηση της ηθικής και πολιτικής φιλοσοφίας μετά τον Β΄ παγκόσμιο πόλεμο. 

Η συζήτηση επανέρχεται είτε ως αναπόσπαστο κομμάτι του ερωτήματος τι είναι δίκαιο είτε ως εξωτερικός προβληματισμός της θετικιστικής διδασκαλίας για το πώς πρέπει να είναι το δίκαιο, ποιές πρέπει να είναι οι αρχές βάσει των οποίων οφείλει να διαμορφώνεται. Είναι σαφές ότι και στις δύο περιπτώσεις η ηθική και η πολιτική φιλοσοφία συνιστούν αναπόσπαστο κομμάτι του όλου προβληματισμού. Η ηθική και η πολιτική φιλοσοφία ερευνούν τις αρχές που είναι ορθό να διέπουν την ατομική και συλλογική συμπεριφορά. Η πρακτική φιλοσοφία γίνεται στη μια περίπτωση (για τους μη θετικιστές) υποστηρικτική της έννοιας του δικαίου (πχ. η απαγόρευση των βασανιστηρίων, είτε είναι θεσμοθετημένη είτε όχι, προσκρούει σε μια πυκνή και βαθιά έννοια του ανθρώπου ως ηθικού υποκειμένου που δικαιούται και αξιώνει σεβασμό και προστασία), ενώ στην άλλη υποστηρικτική του αιτήματος αναμόρφωσής του. Παρά το ότι η παλαιά ωφελιμιστική διάκριση ανάμεσα σε περιγραφική και κανονιστική ΦΔ ίσως δεν έχει νόημα, θα μπορούσαμε να ξεχωρίσουμε ερωτήματα ΦΔ εν στενή εννοία (τί είναι δίκαιο και πως διαφέρει από την ωμή βία, πως ερμηνεύεται το δίκαιο, οφείλουμε υπακοή στο δίκαιο, ποιές πράξεις είναι ποινικά κολάσιμες, τι είναι ευθύνη και καταλογισμός, τι είναι ζημία και πότε οφείλεται αποζημίωση, τι είναι δικαίωμα κλπ), από ερωτήματα ΦΔ εν ευρεία εννοία (τι είναι δικαιοσύνη, δικαιώματα και συλλογική ωφέλεια, ελευθερία και ασφάλεια κλπ).   

Τα ερωτήματα αυτά με έναν ίσως λιγότερο περίπλοκο και υποψιασμένο, αλλά καθόλου αφελή τρόπο εμφανίζονται για πρώτη φορά στην αρχαία σκέψη. Ανοίγοντας τα πανιά μας και διευρύνοντας ιστορικά τον ορίζοντα της προβληματικής θα μπορέσουμε να κατανοήσουμε καλύτερα το νόημα αυτών των ερωτημάτων σήμερα, αλλά θα αναγνωρίσουμε παράλληλα τη θαυμαστή παλαιότητά τους. Αυτό που είναι ιδιαίτερα εντυπωσιακό είναι ότι οι αρχαίοι (αλλά και οι κλασσικοί εκ των νεωτέρων) πρωτοσυνέβαλαν, αλλά κυρίως μετέθεσαν τεράστιες μάζες ακατέργαστης σκέψης και νοοτροπιών, συναισθημάτων και θεσμών για να ανοίξει ο δρόμος για εννοιολογήσεις που έμελλε να επιδράσουν καταλυτικά στην ιστορία των ιδεών. 
3. Η ανάγνωση του κόσμου και οι απαρχές της ορθολογικής σκέψης

Προσωκρατικοί φιλόσοφοι: Οι προσωκρατικοί φιλόσοφοι, καίτοι έμοιαζαν πολύ με αυτό που σήμερα αποκαλούμε «επιστήμονες» (π.χ. μαθηματικοί, αστρονόμοι, φυσικοί κλπ), εν τούτοις έθεσαν μερικά ερωτήματα, τα οποία είναι όντως φιλοσοφικά. Τα φιλοσοφικά ερωτήματα που απασχόλησαν αυτούς τους πρώτους φιλοσόφους στρέφονταν γύρω από τη γένεση του κόσμου, την προέλευσή του, το υλικό από το οποίο είναι φτιαγμένος κλπ. Η μόνιμη εγκατάσταση ανθρώπινων πληθυσμών σε αυτόνομες πόλεις συμπίπτει χρονικά και ως εκ τούτου συνδέεται αιτιακά (ευνοεί) τη γένεση της πρώτης φιλοσοφίας. «Η ανακάλυψη του πνεύματος στους αρχαίους Έλληνες» είναι ένα βιβλίο του Bruno Snell που καλύπτει με πληρότητα αυτήν την πρώτη περίοδο της φιλοσοφίας. Μιλώντας για προσωκρατικούς φιλοσόφους εννοούμε κυρίως τους εξής:

· Θαλής

· Αναξίμανδρος

· Αναξιμένης

· Εμπεδοκλής

· Ξενοφάνης

· Πυθαγόρας

· Ηράκλειτος

· Ζήνων

· Παρμενίδης

Ο Bertrand Williams, αναφερόμενος στη γέννηση της πρώτης φιλοσοφίας, κάνει λόγο για μια διπλή έφεση στον ψυχισμό των Ελλήνων:

i. Την επιθυμία τους για σωτηρία (υποκειμενική διάσταση)

ii. Την επιθυμία τους για κατανόηση της λειτουργίας του κόσμου (αντικειμενική διάσταση)

Στη φιλοσοφία του Αναξίμανδρου εντοπίζει κανείς τις απαρχές της ορθολογικής σκέψης (nihil fit sine ratione). Ο Αναξίμανδρος έθεσε το ερώτημα: «τι κρατάει τη γη στη θέση της»; Αν πρόκειται για ένα αντικείμενο που βρίσκεται από κάτω της, τότε και αυτό το αντικείμενο θα πρέπει να υποβαστάζεται από κάποιο άλλο και αυτό από κάποιο τρίτο ad infinitum. Έτσι, ο Αναξίμανδρος συμπέρανε ότι η Γη βρίσκεται ακριβώς στη μέση του Σύμπαντος, για το λόγο αυτό ισορροπεί στη θέση της χωρίς να υποβαστάζεται.

Στη συνέχεια, μιλώντας για τον κόσμο στους στίχους του ποιήματός του και χρησιμοποιώντας τη λογική, ο Παρμενίδης αποφαίνεται ότι: «είναι και δεν μπορεί να είναι ό, τι δεν είναι». Εκείνο που υπονοεί ο Παρμενίδης είναι ότι τα πράγματα, για τα οποία δεν μπορούμε να συλλογιστούμε και για τα οποία δεν μπορούμε να μιλήσουμε δεν είναι αληθινά. Αληθινά είναι μόνο αυτά τα οποία μπορούμε να νοήσουμε και για τα οποία μπορούμε να συλλογιστούμε. Σε ένα επόμενο στάδιο, συνάγεται ότι ο κόσμος δεν μπορεί να υπήρξε πριν κατορθώσουμε να τον συλλάβουμε, πριν καταφέρουμε να συλλάβουμε «ότι είναι». Μέσα από τη φιλοσοφία του Παρμενίδη αναδύεται η έννοια του απείρου και της αιωνιότητας, η ιδέα ότι ζούμε σε ένα ενιαίο, αδιαίρετο και απαράλλακτο παρόν. Η πραγματικότητα είναι πραγματική, ενιαία, ακέραιη και αιώνια. Απεναντίας η φαινομενική πραγματικότητα δεν είναι αληθινή πραγματικότητα και πρέπει ως τέτοια να απορριφθεί. Η θεωρία των ιδεών του Πλάτωνα στηρίχθηκε αρκετά σε αυτήν την Παρμενίδειο αντίληψη. Εξ άλλου, και ο Ζήνων ο Ελεάτης, μέσα από τα παράδοξα που διατύπωσε (π.χ. το παράδοξο με το βέλος, το οποίο ανά πάσα στιγμή καταλαμβάνει ένα δεδομένο χώρο άρα παραμένει ακίνητο ή το παράδοξο με τον Αχιλλέα, ο οποίος δεν μπορεί να ξεπεράσει σε έναν αγώνα δρόμου μια χελώνα) θέλησε να εκφράσει την άποψη ότι η πολλαπλότητα γεννάει αντιφάσεις, σε αντίθεση με το ενιαίο και το άπειρο που ανταποκρίνονται στη λογική. Κατά τον Ζήνωνα, υπάρχει μια πραγματικότητα πέρα από αυτό που βλέπουμε. Υπάρχει κάτι το κρυμμένο. Επίσης, η φιλοσοφία του μοιάζει να προϋποθέτει και ορισμένους λογικούς συλλογισμούς, όπως το κατ’ αντιδιαστολήν επιχείρημα (e contrario). Γενικά, ο κοινός τόπος στη φιλοσοφία του Παρμενίδη και του Ζήνωνα είναι η απόρριψη της φαινομενικής πραγματικότητας υπέρ μιας άλλης, ενιαίας και αιώνιας.  

4. Οι "δάσκαλοι της Ελλάδος": οι σοφιστές

Οι σοφιστές, οι οποίοι ονομάστηκαν και δάσκαλοι της Ελλάδος, ήταν κατά κάποιο τρόπο ένα κίνημα δημόσιων διανοούμενων (με αγγλική ορολογία public intellectuals). Και λέμε ότι ήταν δημόσιοι διανοούμενοι, διότι ήταν πρόσωπα της αγοράς, δεν κρύβονταν στα δωμάτιά τους. Μάλιστα, η δημόσια δράση τους συμβάδιζε και παρακολουθούσε τις εξελίξεις της εποχής, στην οποία έδρασαν. Ένα από τα πολύ σημαντικά στοιχεία του κινήματος των σοφιστών είναι ότι άλλαξαν το μέχρι τότε φιλοσοφικό παράδειγμα (ως τότε οι Προσωκρατικοί, εκτός από τον Ηράκλειτο, δεν ασχολήθηκαν με κοινωνικά και πολιτικά θέματα), μετατοπίζοντας τη συζήτηση από την κατανόηση του κόσμου στην επινόηση της πειθούς. «Πώς μιλάμε;», «τι σημαίνει ότι μιλάμε;», «γιατί μιλάμε στο δημόσιο χώρο;» είναι μόνο μερικά από τα ερωτήματα που απασχόλησαν τους σοφιστές, στη φιλοσοφική σκέψη των οποίων κυρίαρχη θέση κατέχει η έννοια της πειθούς. 

Σημαντική ώθηση στο κίνημα των σοφιστών έδωσε η υποχώρηση των ομηρικών αξιών, όπως είναι η αριστοκρατική κοινωνία, η οποία διεπόταν περισσότερο από οικογενειοκρατικά και αριστοκρατικά ήθη. Τις αξίες της ομηρικής κοινωνίας τις διαπιστώνουμε από τους μύθους που αναφέρονται σε αυτήν αλλά και από τα ομηρικά έπη και τις τραγωδίες που ανατρέχουν (κατά το περιεχόμενό τους) στα ομηρικά χρόνια. Ο ομηρικός κόσμος μπορεί να είχε τις αρετές και τα θετικά του, όμως ήταν ένας κόσμος, στον οποίο η αμφισβήτηση των παραδοσιακών αξιών δεν ήταν ανεκτή, ίσα-ίσα επέσυρε τη θεϊκή τιμωρία. Το στοιχείο της θεϊκής τιμώρησης του ανθρώπου που επιχειρεί να αμφισβητήσει και επομένως να διασαλεύσει την παραδοσιακή τάξη πραγμάτων φαίνεται χαρακτηριστικά στην Ορέστεια. Στην τραγωδία αυτή, οι Ερινύες καταδιώκουν τον Ορέστη, επειδή αποφάσισε να σκοτώσει τη μητέρα του, για να διαφυλάξει την τιμή του πατέρα του (μητροκτονία). Η αναφορά του παραδείγματος δεν είναι τυχαία. Ναι μεν οι τραγικοί δεν ήσαν κατ’ ανάγκην φιλόσοφοι, πλην όμως λειτουργούσαν σαν καθρέφτες και σαν αισθητήρες  για τις μεταλλάξεις των ηθικών ερωτημάτων της εποχής.

Το χαρακτηριστικό, λοιπόν, της εποχής των σοφιστών είναι η μετάβαση που συντελείται από το μύθο στο λόγο. Ο μόνος που είχε επιχειρήσει κάτι τέτοιο ως τότε ήταν ο Ηράκλειτος, μόνο που το είχε κάνει κατά τρόπο γριφώδη. Οι σοφιστές αναδεικνύονται μέσα από την αλλαγή του παραδείγματος. Ο μύθος εμφανίζεται ανεπαρκής και επιχειρείται μια μετάβαση στο λόγο. Με άλλα λόγια, η ρυθμιστική δύναμη φεύγει από το μύθο και μεταβαίνει στο αντικείμενο των συζητήσεων που διεξάγουμε με ορισμένο τρόπο. Το στοιχείο αυτό ξεχωρίζει στον Πρωταγόρα. Ο μύθος δεν εγκαταλείπεται πλήρως αλλά η χρήση του γίνεται πλέον μόνο διδακτικά και όχι για να στηρίξει αυτοδύναμα μια συγκεκριμένη ηθική στάση.

Ένα δεύτερο δίπολο που απασχόλησε τους σοφιστές ήταν η αντιπαραβολή του νόμου και της φύσης. Η αντιπαράθεση αυτή αναδεικνύεται έντονα μέσα από τη σοφιστική: η φυσική τάξη είναι κάτι που υφίσταται και δεν χρειάζεται καμιά περαιτέρω θεμελίωση – την κάνουμε δεκτή ως έχει. Το ακριβώς αντίθετο ισχύει για τους νόμους, οι οποίοι πρέπει να συγκροτούνται επί τη βάσει μιας λογικής θεμελίωσης.

Το τελευταίο και κρισιμότερο δίπολο που απασχόλησε τους σοφιστές (και με το οποίο θα ασχοληθούμε παρακάτω), ήταν η αντίστιξη ανάμεσα στην αντικειμενικότητα και τη σχετικότητα.

Λόγος και πειθώ στην πόλη. Από εκεί και πέρα, το σοφιστικό κίνημα γεννιέται και αναπτύσσεται σε μια δεδομένη εποχή και σε μια δεδομένη κοινωνικοπολιτική οργάνωση με συγκεκριμένα χαρακτηριστικά. Η κρίση της οικογενειοκρατικής εξουσίας είναι ένα από τα βασικά στοιχεία της εποχής. Ένα δεύτερο, εξαιρετικά σημαντικό στοιχείο, είναι η αλλαγή πολιτικού καθεστώτος στην αρχαία Αθήνα. Πιο συγκεκριμένα, η πτώση της τυραννίδας και η αποκατάσταση της δημοκρατίας δημιούργησε την ανάγκη για νέους κανόνες πολιτειακής συγκρότησης. Την ανάγκη αυτή έπρεπε να την ικανοποιήσουν κάποιοι φωτισμένοι νομοθέτες, γι’ αυτό και δημιουργήθηκε ζήτηση για το συγκεκριμένο «επάγγελμα». Εξ άλλου, οι πολιτικές συνθήκες της εποχής διαμορφώνονται κατά τέτοιο τρόπο (βλ. πολιτειακή μετάβαση), ώστε δημιουργούν γόνιμο έδαφος για πολιτικό αναστοχασμό. Η δημοκρατία φέρνει στην επιφάνεια νέα ερωτήματα για το πώς ζούμε μαζί και υπό τις νέες συνθήκες συντελείται ένα φιλοσοφικό άλμα από την κοσμολογία στον άνθρωπο της αγοράς. Πράγματι, στη δημοκρατία η δομή της πόλης αλλάζει και οι άνθρωποι συνευρίσκονται στην καθημερινότητά τους, όχι μόνο για να συναλλαχθούν οικονομικά αλλά και για να συσκεφθούν πολιτικά.

Βεβαίως, μιλώντας για σοφιστικό κίνημα, υπονοούμε έναν μεγαλύτερο αριθμό προσώπων που δίδασκαν στην αγορά και καθένα από αυτά εντόπισε την προσοχή του και τη διδασκαλία σε διαφορετικά ζητήματα. 

· Ο Ιππίας ασχολήθηκε ιδιαίτερα με την μνημοτεχνική, ένας είδος τεχνικής της μνήμης

· Ο Πρόδικος ενδιαφέρθηκε για την ευγλωττία και ο Πρωταγόρας για την ορθοέπεια ( αμφότερες σχετίζονται με την καλλιέργεια της σημασίας και της χρήσης των λέξεων (π.χ. συνώνυμα). Ειδικότερα τον Πρωταγόρα, στον οποίον αποδίδεται η γνωστή φράση «μέτρον πάντων χρημάτων άνθρωπος», ο Σωκράτης τον αντιμετωπίζει με σπάνιο σεβασμό ως συνομιλητή στους διαλόγους του

· Ο Γοργίας άφησε πίσω του πολλά ερωτηματικά για τη ζωή και το έργο του. Ήταν και αυτός κάτι σαν φροντιστής της εποχής του, ο οποίος μάθαινε σε νέους ανθρώπους να μιλάνε καλά έναντι αδρής αμοιβής

Οι αλλαγές στο πολίτευμα ήταν το στοιχείο που δημιούργησε την τόσο μεγάλη ζήτηση για ανάπτυξη του λόγου. Άλλοτε στο χώρο των (πολυάνθρωπης σύνθεσης) δικαστηρίων και άλλοτε στο χώρο της αγοράς και της εκκλησίας του Δήμου, ο Αθηναίος πολίτης είχε την ανάγκη αντιπροσώπευσης και υπεράσπισης του εαυτού του ή της άποψής του. Για το λόγο αυτό, οι πλούσιοι νέοι κατέφευγαν στον Γοργία και στους άλλους φροντιστές, προκειμένου να διδαχθούν την τέχνη του λόγου έναντι κάποιας (σημαντικής) αμοιβής. Τον Γοργία και τους σοφιστές, όμως, δεν τους ένοιαζε η ανεύρεση τη αλήθειας, αλλά το πώς θα πείσουν. Χρησιμοποιούσαν όποιο μέσο έκριναν ως επαρκές για να πετύχουν τον παραπάνω στόχο τους, δηλαδή την πειθώ. Κατά την παραίνεση του Γοργία “όταν μιλάς να χρησιμοποιείς αυτό που εκείνη τη στιγμή είναι το αναγκαίο («καιρός»). Η λέξη καιρός, η οποία θυμίζει κάπως την έννοια της fortuna στον Μακιαβέλι, περιγράφει την ικανότητα ενός ομιλητή να βρει τον κατάλληλο τρόπο και την κατάλληλη στιγμή για να πει αυτό που θα κάνει τη διαφορά στο λόγο του. Με άλλα λόγια, καιρός είναι η ικανότητα ενός ομιλητή να ανακαλύψει το λεκτικό στοιχείο, που υπό τις δεδομένες περιστάσεις θα έχει το επιθυμητό αποτέλεσμα – θα έχει, δηλαδή, τον επιθυμητό αντίκτυπο στο ακροατήριο με τη μορφή της πειθούς, επειδή θα απηχεί το αιχμηρότερο δυνατό επιχείρημα στις δεδομένες περιστάσεις. 

Χαρακτηριστικό παράδειγμα της παραπάνω αντίληψης των σοφιστών είναι το ποίημα του Γοργία «Ελένης Εγκώμιον». Στο έργο αυτό, ο Γοργίας επιχειρεί μια υπεράσπιση της ωραίας Ελένης, προσφέροντας πειστικό ποιητικό λόγο, ως προς το ότι η ωραία Ελένη δεν έφταιξε για τα τόσα παλικάρια που χάθηκαν στον Τρωικό Πόλεμο. Μάλιστα, η υπεράσπιση της ωραίας Ελένης ξεκινά ήδη από το υποδειγματικό προοίμιο του ποιήματος. Το συμπέρασμα του Γοργία είναι ότι η Ελένη είναι αθώα, διότι είτε εξαναγκάσθηκε από τον Πάρη είτε τον ερωτεύθηκε. Ακόμα, όμως, κι αν τον ερωτεύθηκε, και πάλι δεν είχε κανένα περιθώριο να αντισταθεί σ’ αυτό το ακαταμάχητο πάθος, επομένως δεν φταίει. Στο ποίημα αυτό, ο Γοργίας μοιάζει να θέτει τις βάσεις της αρχής του καταλογισμού.

Η γενικότερη ιδέα πίσω από τη φιλοσοφία των σοφιστών είναι η ηθική ουδετερότητα του λόγου, ότι δηλαδή δεν έχει καμιά σημασία (είναι αδιάφορο), αν ο λόγος είναι ορθός, δίκαιος ή ενάρετος. Πρέπει, όμως, σε κάθε περίπτωση να πείθει. Εξ άλλου, δεν είναι καθόλου αυτονόητο ότι έχουμε καθήκον να λέμε την αλήθεια. Στο σημείο αυτό, όμως, ανακύπτει ένα πολύ σημαντικό ερώτημα, στο οποίο επιχείρησαν να απαντήσουν οι σοφιστές: υπάρχει κάποια αντικειμενική βάση στις κρίσεις μας ή εξαρτώνται τα πάντα από τη σκοπιά που τα βλέπουμε; Υπάρχει αντικειμενική κρίση –ιδίως στα ηθικά ζητήματα- ή όλα εξαρτώνται από την περίσταση, τις συνθήκες, το χρόνο και άρα η αναζήτηση ενός αντικειμενικού δεδομένου είναι αδιάφορη και μάταιη;

Το κίνημα των σοφιστών έχει χαρακτηρισθεί και ως πρώιμος διαφωτισμός. Όπως είδαμε η εμφάνισή του συμπίπτει και συμβαδίζει με ορισμένες πολιτικές και κοινωνικές μεταβολές στον ελληνικό και δη στον αθηναϊκό χώρο κατά την περίοδο του 450 – 380 π.Χ. με κυρίαρχη ανάμεσα σε αυτές την ανάδειξη της σημασίας της χρήσεως του λόγου, της ρητορικής και της γλωσσικής παιδείας. Η αντιπαράθεση φύσεως και νόμου συμπυκνώνει την αντιπαραβολή μεταξύ των ρυθμιστικών τάξεων που βρίσκονται έξω από τον άνθρωπο, έξω από την πόλη, έξω από την διαλογική επίλυση και οι οποίες γίνονται δεκτές ως έχουν (φυσική τάξη), και όλων των υπολοίπων ζητημάτων που χρήζουν ρυθμίσεως και επί των οποίων χωρεί προηγούμενη συζήτηση και διαλογική επίλυση (νομική τάξη).

Ο Γοργίας ανέδειξε τη σημασία της χρήσης του λόγου, για να υπερασπιστεί κανείς τον εαυτό του ενώπιον των δικαστηρίων αλλά και για να υποστηρίξει και να πείσει για τις πολιτικές του απόψεις σε μια συζήτηση στην αγορά και στην εκκλησία του δήμου. Δεν πρέπει να ξεχνάμε, άλλωστε, ότι εκείνη την εποχή, η υπεράσπιση ενός πολίτη στα αθηναϊκά δικαστήρια ήταν αυτοπρόσωπη, δηλαδή δεν υπήρχαν δικηγόροι, πλην όμως, μπορούσε κανείς να ζητήσει πριν από τη δίκη τη βοήθεια προπαιδευτών ή φροντιστών του λόγου, των σοφιστών. Αναφερθήκαμε ήδη στην έννοια «καιρός», την οποία ανέδειξε ο Γοργίας, θέλοντας να μιλήσει για το καλύτερο και αιχμηρότερο υπό τις εκάστοτε περιστάσεις επιχείρημα, θα πρέπει όμως να συμπληρώσουμε την παραπάνω έννοια με την έκφραση «λόγος δυνάστης», την οποία επίσης χρησιμοποίησε ο Γοργίας. Με την φράση του αυτή, ο σπουδαίος αυτός σοφιστής θέλησε να δείξει ότι ο λόγος έχει τη δυνατότητα να είναι ακαταμάχητος – είναι μια δύναμη, ένα όπλο που ασκεί πίεση και που, ως τέτοιο, μπορεί να χρησιμοποιηθεί και για κακούς σκοπούς. 

Ρητορικές/Φιλοσοφικές Τεχνικές: Οι ρητορικές/φιλοσοφικές τεχνικές των σοφιστών ταξινομούνται σε τρεις τύπους:

i. Εριστική: Εριστική είναι η χρήση του λόγου με έναν τρόπο που δεν είναι ειλικρινής και αντικειμενικός, αλλά εκμεταλλεύεται κάθε μέσο που βρίσκεται στη διάθεσή του, για να επικρατήσει, αξιοποιώντας ακόμα και τα λάθη ή τις πλάνες ή τις αστοχίες του αντιπάλου, τις οποίες μάλιστα μπορεί να έχει προκαλέσει ο ίδιος ο συνομιλητής του πλανώμενου, φερ’ ειπείν με ασφυκτικό στρίμωγμα του αντιπάλου του. Θα μπορούσαμε να παρομοιάσουμε την εριστική με τις μεθόδους που αποδέχονται οι κανόνες ανταγωνιστικών ομαδικών αθλημάτων, όπως το μπάσκετ. Ο παίκτης πιέζει τον αντίπαλο, τον μπερδεύει και στο τέλος του κλέβει τη μπάλα. Η εριστική είναι μια τεχνική που δεν αποδίδει σημασία στην ειλικρίνεια και στην αλήθεια των λόγων αλλά στην επικράτηση.

ii. Αντιλογική: Η αντιλογική είναι, κατά κάποιον τρόπο, ένα φροντιστήριο επιχειρημάτων, αφού πρόκειται κατ’ ουσίαν για την αντιπαράθεση επιχειρημάτων υπέρ και εναντίον μιας δεδομένης θέσης. Τα μέρη που συζητούν αγωνίζονται έναντι αλλήλων με δυνατά παραδείγματα ή αντιπαραδείγματα (επιχείρημα - αντεπιχείρημα), χωρίς να σκοπείται ή και να επιτυγχάνεται κάποια συγκεκριμένη κατάληξη στη συζήτηση.
iii. Διαλεκτική: Η διαλεκτική είναι μια μέθοδος που ταιριάζει περισσότερο στην πλατωνική αντίληψη περί διαλόγου, γι’ αυτό και θα την εξετάσουμε αναλυτικότερα παρακάτω. Στόχος της διαλεκτικής είναι να προετοιμάσει τη συμμετοχή του συνομιλητή στην υπέρτερη γνώση μέσω της κατάρριψης της άγνοιας και της πλάνης.

Στην αντίληψη των σοφιστών, ο αγώνας του λόγου είναι ένας αγώνας με στόχο την επικράτηση. Είναι ένας αγώνας στον οποίο επιδιώκεται η επικράτηση επί του αντιπάλου. Η συγκεκριμένη, όμως, σοφιστική σύλληψη του λόγου ως αγώνα δημιουργεί ορισμένα ερωτήματα. Αν δεχθούμε ότι μπορούμε να χρησιμοποιούμε το λόγο όπως μας είναι εύκαιρος ή χρήσιμος ή ωφέλιμος κατά τις περιστάσεις, μήπως αυτό σημαίνει ότι υπονομεύουμε την έννοια της ατομικής ευθύνης; Μήπως στην περίπτωση αυτή αποδεχόμαστε ότι ο καθένας μπορεί να πείσει για το οτιδήποτε και ότι άρα η χρήση του λόγου είναι ηθικά ουδέτερη; Περαιτέρω, μήπως ευνοούμε την αντίληψη ότι στα δικαστήρια διεξάγεται απλώς μια μάχη ρητορικής επικράτησης; Υπάρχει άραγε καθήκον αληθολογίας
 στα δημόσια πράγματα; Έχουμε υποχρέωση να επικαλούμαστε λόγους, τους οποίους νομίζουμε αληθείς όταν απευθυνόμαστε στην αγορά;

Ο σοφιστικός σχετικισμός και υποκειμενισμός. Ο Πρωταγόρας (490 – 420 π.Χ.) ασχολήθηκε ιδιαιτέρως με το θέμα της ακριβούς χρήσης των λέξεων, δηλαδή με το θέμα της χρησιμοποίησης των λέξεων με τη σωστή τους σημασία. Το ενδιαφέρον του αυτό το αποκαλούσε «ορθοέπεια» και αναδεικνύεται μέσα από το πόνημά του «έργο αντιλογίας». Η γνωστότερη ρήση που αποδίδεται στον Πρωταγόρα είναι το περίφημο: «πάντων χρημάτων μέτρον έστιν άνθρωπος, των μεν όντων ως έστιν, των δε ουκ όντων ως ουκ εστίν». Η ρήση αυτή, η οποία αποδίδεται με τη λατινική έκφραση homo mensura, προκρίνει την αντίληψη ότι θα πρέπει να προσεπικαλέσουμε τις υποκειμενικές αντιλήψεις του κάθε ανθρώπου για να ανακαλύψουμε τι συμβαίνει και τι δε συμβαίνει, τι ισχύει και τι δεν ισχύει. Επομένως, το θέμα του «τι είναι δέον» (π.χ. ως προς τα ζητήματα της πόλης) δεν θα τεθεί προς κρίση με όρους τομής από κάποια ανώτατη αυθεντία, αλλά με τους όρους των διαδικασιών της πόλης, ήτοι με τους όρους των συλλογικών διαδικασιών που διαθέτει η πόλη στον τρόπο λήψεως των αποφάσεων. Με τον τρόπο αυτό, οι κοινωνικοί κανόνες, οι κανόνες της πόλης, ανάγονται σε ανθρώπινες σταθμίσεις και αξιολογήσεις. Δεν είναι πλέον ανεκτό να επικαλείται κανείς το θεό ή μια ανώτερη ύπαρξη ή αυθεντία για να στηρίξει αυτοτελώς μια ηθική άποψη. Ο νόμος (< νομίζειν), σε αντίθεση με τη φυσική τάξη των πραγμάτων (η οποία απλώς υπάρχει και γίνεται αποδεκτή ως έχει), είναι μια σύγκλιση απόψεων και εκφράζει απλώς μια δόξα. Η αλήθεια δεν κρίνεται από μια αντικειμενική σκοπιά αλλά τα πράγματα και οι αποφάσεις ακολουθούν τη σειρά μιας διαβουλευτικής συγκυρίας στην εκκλησία του δήμου ή στο δικαστήριο. Δεν υπάρχει (ή εν πάση περιπτώσει δεν μπορεί να βρεθεί) κάτι πιο σταθερό από το διανοητικό προϊόν αυτής της διαβουλευτικής συγκυρίας. Σημειωτέον ότι ο Πρωταγόρας ήταν αγνωστικιστής, όπως προκύπτει από την αποστροφή του: «Περί μέν θεών ουκ έχω ειδέναι, ούθ' ως εισίν ούθ' ως ουκ εισίν».

Παρατηρούμε, λοιπόν, ότι το Πρωταγόρειο κριτήριο της αλήθειας είναι ο άνθρωπος ως υποκείμενο (homo mensura) ή –ακόμα καλύτερα- κριτήριο είναι το τι λένε οι άνθρωποι. Βέβαια, οι νόμοι που ψηφίζονται στην πόλη διαθέτουν ένα ελάχιστο στοιχείο αντικειμενικότητας, το οποίο απορρέει από το γεγονός ότι έχουν τεθεί (ψηφίστηκαν), όμως το αν βρίσκονται κοντά στην αλήθεια είναι αμφίβολο. Η αλήθεια που εκφράζουν οι νόμοι δεν είναι αντικειμενική, μπορεί άλλωστε να μην υπάρχει καν αντικειμενική αλήθεια. Μάλιστα, στον Θεαίτητο του Πλάτωνος διαβάζουμε το εξής απόσπασμα: 

«καλὰ μὲν καὶ αἰσχρὰ καὶ δίκαια καὶ ἄδικα καὶ ὅσια καὶ μή, οἷα ἂν ἑκάστη πόλις οἰηθεῖσα θῆται νόμιμα αὑτῇ, ταῦτα καὶ εἶναι τῇ ἀληθείᾳ ἑκάστῃ, καὶ ἐν τούτοις μὲν οὐδὲν σοφώτερον οὔτε ἰδιώτην ἰδιώτου οὔτε πόλιν πόλεως εἶναι» 

Με απλά λόγια, όσιο και δίκαιο και καλό είναι αυτό που υποδεικνύεται μέσα από την προοπτική της πόλης. Οι κανόνες της πόλης ανάγονται σε ανθρώπινες σταθμίσεις. Δεν μπορεί κανένας να επικαλεσθεί τους θεούς ως αυθεντία. Επανέρχεται έτσι το ερώτημα του νόμου που μας φέρνει κοντά στη δήλωση για το πώς έχουν τα πράγματα-«δόξα» (με σημασία γνώμης). Αν τα θέματα προς ρύθμιση κρίνονται από τη σκοπιά της γνώμης ή των γνωμών που συναγελάζονται στην Εκκλησία του Δήμου, τότε τίθεται αμέσως το ερώτημα της ύπαρξης ή ανυπαρξίας ορισμένης αντικειμενικής σκοπιάς. Φυσικά, είναι προφανές ότι οι νόμοι που τέθηκαν σε μία πόλη έχουν μία αντικειμενικότητα. Εγείρεται όμως το ερώτημα αν είναι απλώς το προϊόν πολιτικής συγκυρίας ή αν εν τέλει βασίζονται στην πραγματικότητα-αλήθεια για το πώς έχουν τα πράγματα. Ή μήπως δεν υπάρχει τίποτα το αληθές; Μήπως αλήθεια είναι τελικά ό, τι συμφωνήσει η πόλη στους δικαστικούς και πολιτικούς θεσμούς; Μπορεί η αλήθεια να είναι ζήτημα προοπτικής από τη σκοπιά εκείνου που καλείται να κρίνει τα πράγματα (homo mensura); Πράγματι, είναι δυνατόν στο ίδιο αμφιθέατρο διδασκαλίας, την ίδια μέρα και στιγμή, άλλοι φοιτητές να κρυώνουν και άλλοι να ζεσταίνονται και να μην μπορούμε να δικαιώσουμε τους μεν περισσότερο από τους δε. Θα μπορούσε, όμως, να επεκταθεί αυτός ο προοπτισμός στα ζητήματα με κανονιστική διάσταση, όπως είναι τα ζητήματα του δικαίου; 

Ένα άλλο ζήτημα που τίθεται από τον Πρωταγόρα στο ομώνυμο έργο του Πλάτωνος είναι το κατά πόσον είναι διδακτή η πολιτική αρετή. Το ερώτημα αυτό εμμέσως θα μας απασχολήσει στις κατοπινές αναπτύξεις. Κλείνοντας την ενότητα για τους σοφιστές, θα πρέπει να μνημονεύσουμε και δύο εκπροσώπους του νεότερου σοφιστικού κινήματος, δηλαδή τον Αντιφώντα και τον Αλκιδάμαντα, οι οποίοι επιχείρησαν μια επιστροφή από την ιδέα του νόμου στην ιδέα της φύσης (πρβλ. φυσικό δίκαιο). Τι σημαίνει όμως φύση; Εκείνος που κάθε φορά την επικαλείται στις ηθικές προτάσεις του περπατά πάνω σε μια εξαιρετικά γλοιώδη και γλιστερή επιφάνεια. 

Προς εμβάθυνση: Το σοφιστικό κίνημα και ο νομικός θετικισμός  (Σημειώσεις στην εισήγηση του καθηγητή κ. Μ. Σταθόπουλου)

Εισαγωγικά στοιχεία: Στη νεότερη φιλοσοφία του δικαίου, στον αντίποδα του ρεύματος του νομικού θετικισμού αναπτύχθηκε ένα ρεύμα αντιθετικισμού, ο νομικός ιδεαλισμός. Βέβαια οι ίδιοι οι οπαδοί του νομικού ιδεαλισμού δεν ήθελαν να τους αποκαλούν έτσι, απλά εθεωρούντο αντίθετοι προς τον θετικισμό. Μία άλλη εκδοχή του αντιθετικιστικού ρεύματος ήταν οι εκπρόσωποι του νεότερου φυσικού δικαίου. Στη Γερμανία μιλούν για rechtspositivismus (= θετικισμός) και rechtsnatur (= φυσικοδικαιϊκή ορολογική διατύπωση). Η προβληματική του αντιθετικισμού συνοψίζεται στο εξής ερώτημα: μήπως υπάρχουν και υπερθετικές αρχές που μας δεσμεύουν και τις οποίες θα πρέπει να εφαρμόσει ο δικαστής;

Η αντιπαράθεση αυτή φαίνεται να ξεκινά στην αρχαία Αθήνα κατά το δεύτερο μισό του 5ου αιώνα προ Χριστού και έχει ως φορείς της από τη μια πλευρά τους σοφιστές και από την αντίθετη σκοπιά τον Σωκράτη και τον Πλάτωνα. Μήπως οι σοφιστές παίρνουν θέση υπέρ του νομικού θετικισμού; Η απάντηση θα προκύψει μέσα από αποσπάσματα/ σπαράγματα του έργου τους.

Σήμερα, όταν αναφερόμαστε στους σοφιστές, χρωματίζουμε τις σχετικές έννοιες με μια μάλλον αρνητική χροιά (π.χ. «μη μου λες τώρα σοφιστείες»). Αυτό οφείλεται, ως ένα βαθμό, και στο ότι το έργο τους το γνωρίζουμε μέσα από τους αντιπάλους τους, οι οποίοι το παρουσιάζουν επικριτικά και με τον τρόπο που θέλουν. Επιπλέον, οι περισσότεροι σοφιστές έπαιρναν παχυλές αμοιβές για να διδάξουν τους πλούσιους νέους και επιπροσθέτως, με εξαίρεση τον Αντιφώντα, δεν κατάγονταν από την Αθήνα. Μάλιστα, ενώ ήταν άνθρωποι δημοκρατικών φρονημάτων, δίδασκαν την ικανότητα της πειθούς σε αριστοκρατικούς γόνους πλούσιων οικογενειών της αντιπολίτευσης και αυτό αποτελούσε λόγο επιπρόσθετης κριτικής. Ο Σωκράτης ήταν η άλλη άκρη, δηλαδή δεν έπαιρνε χρήματα και κυκλοφορούσε ρακένδυτος στην πόλη, παρά ταύτα χρησιμοποιούσε ορισμένες μεθόδους τους στη δική του διδασκαλία. Ο Πλάτων στον διάλογο «Σοφιστής» αποκαλεί τους σοφιστές «έμμισθους θηρευτές», «εμπόρους του περί της ψυχής μαθήματος», «κάπηλους της γνώσης», «αυτοπώλεις των γνώσεών τους» κλπ. Ο Αριστοτέλης στους «Σοφιστικούς Ελέγχους» χαρακτηρίζει τη σοφιστική «φαινομένη σοφία» και τους σοφιστές «χρηματιστές», δηλαδή κερδοσκόπους. Όσο για τον Ξενοφώντα, στα «Απομνημονεύματά» του παρομοιάζει τους σοφιστές «ώσπερ πόρνους», επειδή «επί το εξαπατάν λέγουσι και γράφουσι». Ας σημειωθεί επίσης ότι το έργο του Πρωταγόρα «περί θεῶν», στο οποίο περιεχόταν η γνωστή αποστροφή του φιλοσόφου «περὶ μὲν θεῶν οὐκ ἔχω εἰδέναι οὔθ' ὡς εἰσίν, οὔθ' ὡς οὐκ εἰσίν», (η οποία απηχεί τον αγνωστικισμό του και όχι – όπως λέγεται- την αθεΐα του), λέγεται ότι κάηκε στην Αθήνα. Δηλαδή δεν είναι τυχαίο ότι δεν σώζονται τα έργα των σοφιστών, ενώ το έργο του Πλάτωνος σώζεται στο σύνολό του. Εξ άλλου, και η καταδίκη του Σωκράτη σχετιζόταν με την ταύτισή του με τους σοφιστές στη συνείδηση της κοινής γνώμης (χρησιμοποιούσε παρόμοιες μεθόδους με αυτούς και αμφισβητούσε όπως αυτοί τις κατεστημένες απόψεις των Αθηναίων «ούς µεν η πόλις νοµίζει θεούς ού νοµίζων, έτερα δε καινά δαιμόνια εισηγούμενος»).

Τα δύο χαρακτηριστικά των σοφιστών:

1) Οι σοφιστές έστρεψαν την προσοχή των σκεπτόμενων ανθρώπων της εποχής από τη μελέτη του κόσμου στον άνθρωπο, πράγμα που δεν είχαν κάνει οι προσωκρατικοί φιλόσοφοι (π.χ. οι Ίωνες φιλόσοφοι έμοιαζαν περισσότερο με αστρολόγους, γεωλόγους κλπ). Στο πλαίσιο της σοφιστικής φιλοσοφίας, «Μέτρον πάντων χρημάτων ἄνθρωπος, τῶν μὲν ὄντων ὡς ἔστιν, τῶν δὲ οὐκ ὄντων ὡς οὐκ ἔστιν», που πάει να πει ότι ο άνθρωπος είναι αυτός που θα μας πει τι είναι δίκαιο και τι άδικο και όχι κάποια προδεδομένα δόγματα, ούτε οι θεοί, ούτε κάποιες μεταφυσικές ή υπερβατικές αξίες (ανθρώπινη η προέλευση του δικαίου).

2) Οι σοφιστές αμφισβήτησαν τα πάντα. Κατά τον Γοργία: «οὔτε τοῖς δοξάζουσι δεῖ πιστεύειν ἀλλὰ τοῖς εἰδόσιν, οὔτε τὴν δόξαν τῆς ἀληθείας πιστοτέραν νομίζειν, αλλά ταναντία την αλήθειαν της δόξης» δηλαδή δεν πρέπει να πιστεύουμε όσους έχουν δόγματα, δεν πρέπει να πιστεύουμε τη «δόξα» αλλά να ανακαλύπτουμε την αλήθεια. Με τον τρόπο αυτό απορρίπτεται η μεταφυσική γνώση των ιεροφαντών. 

Ο Κ. Δεσποτόπουλος χαρακτήρισε τους σοφιστές «υπερκριτικούς» απέναντι στα πράγματα, κάτι που τους οδήγησε στον σκεπτικισμό τους. Χρησιμοποιώντας τη λογική καταλήγουν στο συμπέρασμα ότι δεν υπάρχουν απόλυτες και αντικειμενικές αλήθειες, αν και δε φαίνεται να απορρίπτουν την εξακολούθηση της προσπάθειας προς αναζήτηση αυτής της αλήθειας με τη χρήση του λόγου. Άλλωστε, κατά την περίοδο αυτή πραγματοποιήθηκε μετάβαση από το μύθο στον λόγο. Μάλιστα, ήταν οι σοφιστές εκείνοι που ανέπτυξαν τη διαλεκτική τέχνη, δηλαδή την τέχνη λόγου-αντίλογου («καὶ πρῶτος ἔφη [ο Πρωταγόρας] δύο λόγους εἶναι περὶ παντὸς πράγματος ἀντικειμένους ἀλλήλοις»). Εξ άλλου, σώζεται και ένα ανώνυμο έργο μάλλον κάποιου σοφιστή που είναι «οι δισσοί λόγοι». Ο Αριστοτέλης στέκεται κριτικά απέναντι στην ικανότητα των σοφιστών «τον ήττω λόγον, κρείττω ποιείν», δηλαδή στην ικανότητά τους να εμφανίζουν τα ασήμαντα ως περισπούδαστα. Μήπως είναι απάτη να μετατρέπεις τον πιο αδύναμο λόγο σε ισχυρότερο; 

Ας πάρουμε το παράδειγμα των σημερινών δικηγόρων και ας το συγκρίνουμε με τους σχετικιστές. Ο δικηγόρος σήμερα θα πρέπει να λειτουργεί σε συσχετισμό με το δικηγόρο της αντίπαλης πλευράς, δηλαδή δεν ενεργεί εντελώς μόνος του αλλά ετεροκαθορίζεται. Αν ο δικαστής, ο οποίος είναι πιθανό να βαρύνεται με μια προκατάληψη σε σχέση με την υπόθεση, ακούσει και τα υπέρ και τα κατά της υπόθεσης, δηλαδή και το λόγο και τον αντίλογο, τότε διευρύνεται ο ορίζοντάς του και μπορεί να μορφώσει με πιο στέρεο τρόπο την κρίση του. Σε διαφορετικό πλαίσιο εντάσσεται η άποψη του Θρασύμαχου, κατά τον οποίο «το δίκαιον ουκ άλλο τί ή του κρείττονος ξυμφέρον».

Εν πάση περιπτώσει, επιχειρώντας μια ανακεφαλαίωση, τα δύο χαρακτηριστικά της σοφιστικής διδασκαλίας, τα οποία προσιδιάζουν στο θετικισμό είναι τα εξής:

i. Η προέλευση του δικαίου από τον άνθρωπο

ii. Ο σχετικισμός και η αμφισβήτηση των πάντων (δεν υπάρχει αντικειμενική αλήθεια)

Από τη στιγμή που με βάση τη σοφιστική διδασκαλία απορρίπτεται η αντικειμενική αλήθεια και κάθε αντικειμενική πραγματικότητα (έστω και ιδεατή, όπως του Πλάτωνος), άρα η ίδια η κοινωνία θα μας πει τι είναι σωστό και τι όχι μέσα από τους νόμους που θεσπίζει. Ας δούμε μερικά αποσπάσματα που τεκμηριώνουν αυτόν τον συλλογισμό:

· Γοργίας ( «Νόμους γραπτούς φύλακας του δικαίου» (ο νόμος θα μας πει τι είναι δίκαιο)

· Πλάτων – Θεαίτητος ( «ουκούν και περί πολιτών, καλὰ μὲν καὶ αἰσχρὰ καὶ δίκαια καὶ ἄδικα καὶ ὅσια καὶ μή, οἷα ἂν ἑκάστη πόλις οἰηθεῖσα θῆται νόμιμα αὑτῇ, ταῦτα καὶ εἶναι τῇ ἀληθείᾳ ἑκάστῃ, καὶ ἐν τούτοις μὲν οὐδὲν σοφώτερον οὔτε ἰδιώτην ἰδιώτου οὔτε πόλιν πόλεως εἶναι» (αυτό που θέσπισε η πόλη είναι το δίκαιο και το καλό και το όσιο κλπ)

· Αριστοτέλης ( «και ο νόμος συνθήκη και, καθάπερ έφη Λυκόφρων ο σοφιστής, εγγυητής αλλήλοις των δικαίων, αλλ' ουχ οίος ποιείν αγαθούς και δικαίους τους πολίτας»
· Αντιφών ( «τα των νόμων ομολογηθέντα ου φύντα εστίν» (δηλαδή δεν υπάρχουν εκ φύσεως) και επιπλέον «δικαιοσύνη τα της πόλεως νόμιμα»

Περαιτέρω, μια φράση με μεγάλο ενδιαφέρον είναι η εξής αποδιδόμενη στο Θρασύμαχο που μίλησε περί: «το δίκαιον ουκ άλλο τί ή του κρείττονος ξυμφέρον». Η συγκεκριμένη φράση του Θρασύμαχου παρεξηγήθηκε και ισοπεδώθηκε από πολλούς μεταγενέστερους μελετητές. Κατά τον Μιχαηλίδη-Νουάρο, όμως, ο Θρασύμαχος ήταν ένας πρωτοποριακός κοινωνιολόγος του δικαίου – μοιάζει δε να μιλά με όρους ρεαλισμού και δη νομικού ρεαλισμού, περί του όντος και όχι περί του δέοντος. Το ότι διαπιστώνει κάτι ως ισχύον δε σημαίνει ότι το θεωρεί και σωστό. 

Γενικότερα δεν είναι λίγοι εκείνοι που θέτουν συχνά το επικριτικό ερώτημα: «Μα καλά, οι σοφιστές δεν είχαν ηθική; Ήταν τόσο κυνικοί; Τόσο στεγνοί;» Η κριτική αυτή που εκτοξεύεται προς τους σοφιστές είναι εσφαλμένη. Οι σοφιστές είχαν βεβαίως ηθική, απλώς είχαν μια άλλη ηθική. Κατ’ αρχάς, δέχονταν ότι εκτός από τα ομολογηθέντα υπάρχουν και τα φύντα, τα οποία όμως βρίσκονται έξω από το δίκαιο. Ο Αντιφών αναφέρεται στο έργο του «περί ομονοίας» στα της φύσεως στοιχεία: 

«φύσει πάντα πάντες ομοίως πεφύκαμεν και βάρβαροι και Έλληνες…. Και εν πάσι τούτοις ούτε Βάρβαρος αφώρισται ημών ουδείς ούτε Έλλην. Αναπνέομεν γαρ εις τον αέρα  άπαντες κατά το στόμα και κατά τας ρίνας και εσθίομεν χερσίν απάντες» 

Κατά την φεμινίστρια και συγγραφέα Ζακλίν ντε Ρομιγί (Jacqueline de Romilly), με τους σοφιστές εμφανίζεται για πρώτη φορά η έννοια της πανανθρώπινης δικαιοσύνης. Το να υιοθετεί κανείς τέτοιες απόψεις σε μια Ελλάδα των πόλεων-κρατών και σε μια Ελλάδα των πολέμων με τις άλλες φυλές (π.χ. με τους Πέρσες) απαιτούσε ιδιαίτερη τόλμη. Για παράδειγμα, ενώ πολλοί αρχαίοι φιλόσοφοι μίλησαν για τη δουλεία και την παρουσίασαν ως απλό πραγματικό φαινόμενο, κανείς δεν έφτασε στο σημείο να την απορρίψει εκτός από τους σοφιστές που το τόλμησαν. Παρόμοια ιδέα εξέφρασε και ο σοφιστής Αλκιδάμας που τόνισε ότι «ἐλευθέρους ἀφἢκε πάντας ὁ θεός οὐδένα δοῦλον ἡ φύσις πεποίηκεν» («ο Θεός όλους τους ανθρώπους τους έπλασε ελεύθερους. Κανένα δεν έκανε σκλάβο η φύση»). Ο Ιππίας άσκησε κριτική στις παραπάνω θέσεις, όπως προκύπτει από τον «Πρωταγόρα» του Πλάτωνος: «Άνδρες, είπε, όσοι είσθε παρόντες, εγώ νομίζω ότι όλοι είσθε συγγενείς µου και οικείοι µου και συμπολίτες µου εκ φύσεως και όχι από το νόμο. Διότι το όμοιο είναι από τη φύση συγγενές προς το όμοιο και ο νόμος, ο οποίος είναι τύραννος των ανθρώπων, εξαναγκάζει σε πολλά πράγματα που είναι αντίθετα προς τη φύση.» (παρά ταύτα ο νόμος είναι το δίκαιο). Κατά τον Θρασύμαχο, «οἱ θεοὶ οὐχ ὁρῶσι τὰ ἀνθρώπινα οὐ γὰρ ἂν τὸ μέγιστον τῶν ἐν ἀνθρώποις ἀγαθῶν παρεῖδον τὴν δικαιοσύνην· ὁρῶμεν γὰρ τοὺς ἀνθρώπους ταύτηι μὴ χρωμένους», δηλαδή οι θεοί δεν προσέχουν τα ανθρώπινα, διότι αν τα πρόσεχαν θα υπήρχε δικαιοσύνη.

Ο σκεπτικισμός και ο ορθολογισμός των σοφιστών μας θυμίζουν κάπως τον διαφωτισμό, ο οποίος ξεχώρισε τη φιλοσοφία από τα θρησκευτικά δόγματα αναγορεύοντας σε πηγή του δικαίου τον ορθό λόγο. Είναι χαρακτηριστικό ότι το σοφιστικό κίνημα έχει χαρακτηριστεί και ως ο πρώτος διαφωτισμός, όπως άλλωστε και η προσωκρατική φιλοσοφία, μόνο που οι προσωκρατικοί φιλόσοφοι χρησιμοποίησαν τον ορθό λόγο για να ερμηνεύσουν τον κόσμο και όχι για να ασχοληθούν με τον άνθρωπο. Απεναντίας, οι σοφιστές απέρριψαν τις αυθεντίες και ανήγαγαν σε κυρίαρχο εργαλείο τη λογική και το διάλογο, έχοντας ως αντικείμενο μελέτης τους την ανθρώπινη κοινωνία και όχι τον κόσμο ή το σύμπαν.

Ο αντίλογος του Σωκράτη και του Πλάτωνα: Ο Σωκράτης χρησιμοποίησε την ίδια μέθοδο με τους σοφιστές, τη διαλεκτική, αλλά δεν μπόρεσε να δεχθεί αυτό που δίδασκαν οι σοφιστές, ότι δηλαδή δεν υπάρχει αντικειμενική αλήθεια. Βέβαια, το υπερβατικό στοιχείο εμφανίζεται - έστω και ανεπαίσθητα - στο Σωκράτη (βλ. το περίφημο σωκρατικό δαιμόνιο) και πάντως μπορεί να υποστηριχθεί ότι ο Σωκράτης θεμελίωσε τον νομικό ιδεαλισμό, τον οποίον συνέχισε ο Πλάτων. Από την άλλη πλευρά, ακόμα και ο ιδεαλιστής Σωκράτης, ο οποίος δίδασκε ότι πάνω από τους νόμους υπάρχουν άλλες αξίες, ανώτερες, αρνήθηκε να μην υπακούσει στους νόμους και στις δικαστικές αποφάσεις της πόλης τους και ας ήταν άδικες (μήνυμα υποταγής στους νόμους από τον Σωκράτη). Συγκεκριμένα, απαντούσε στις προτροπές φυγής των φίλων του: «Αν αψηφήσουμε τους νόμους πως θα ζήσει η πατρίδα;» φράση στην οποία διακρίνουμε μία έκφραση θετικισμού. Ίσως, όμως, ο Σωκράτης που πίστευε ότι το να αδικείσαι είναι προτιμότερο από το να αδικείς, να τηρούσε διαφορετική στάση απέναντι στο θέμα της τήρησης του νόμου, αν ο αδίκως καταδικασθείς από τα αθηναϊκά δικαστήρια δεν ήταν ο ίδιος αλλά κάποιος άλλος στη θέση του. 

Εν πάση περιπτώσει, ο Πλάτωνας εισήγαγε τον ιδεαλισμό με την δίκαιη κοινωνία, στην οποία οι νομοθέτες των απόλυτων ιδεών θα ήταν άριστοι και σοφοί ενώ ο Αριστοτέλης απομακρύνεται λιγάκι από το δάσκαλό του και προτείνει ως φάρμακο κατά των άδικων νόμων την επιείκεια που θα την εφαρμόσουν οι δικαστές. Επομένως η δικαιοσύνη μπορεί να υλοποιηθεί μέσω του επιεικούς δικαστή και όχι μόνο μέσω του σοφού νομοθέτη: «έστω δε επιείκεια το παρά των γεγραμμένων νόμων δίκαιον». 

Αυτή ήταν σε γενικές γραμμές η αντιπαράθεση νομικού θετικισμού και νομικού ιδεαλισμού στην αρχαία Αθήνα που μέχρι και σήμερα συνοψίζεται στο εξής ερώτημα: ναι ή όχι στη συμμόρφωση στο οποιουδήποτε περιεχομένου δίκαιο; Ναι ή όχι στον θετικισμό;

Σύγχρονη συζήτηση: Κατά τον 19ο αιώνα και κατά τις αρχές του 20ου αιώνα επικρατούσε στην Ευρώπη ο νομικός θετικισμός. Ιδίως η νοοτροπία των αγγλοσαξόνων ήταν πιο κοντά στο θετικισμό, ίσως λόγω της τεράστιας ανάπτυξης των θετικών επιστημών στις αγγλοσαξονικές χώρες. Η καθαρή θεωρία του δικαίου, την οποία ανέπτυξε ο Hans Kelsen αποκαθαίρει το δίκαιο από κάθε δεοντολογική του διάσταση ή άλλη αξιολόγηση. Ακόμη, βάσει του διαδικαστικού κανόνα (Grundnorm) κάθε νόμος αντλεί την ισχύ του από τον ιεραρχικά ανώτερο. Το Σύνταγμα αντλεί την ισχύ του από την Grundnorm, η οποία εξουσιοδοτεί το νομοθέτη να θεσπίζει Σύνταγμα. Η αναγέννηση του φυσικού δικαίου τοποθετείται ιστορικά μετά το Β’ Παγκόσμιο Πόλεμο, λόγω των εγκλημάτων του Ναζισμού. Αξιοσημείωτη ήταν η μεταστροφή ιδεών του Gustav Radbruch, ο οποίος διετέλεσε και Υπουργός Δικαιοσύνης στη Δημοκρατία της Βαϊμάρης αλλά και μέλος του SPD. Το 1932, ο Radbruch σημείωνε πως ο δικαστής θα πρέπει να θυσιάζει το προσωπικό του αίσθημα δικαίου στην εξουσιαστική επιταγή του νομοθέτη αφού το επαγγελματικό του καθήκον επιτάσσει να πραγματώσει τη βούληση ισχύος του νόμου. Ωστόσο, μετά το Β’ Παγκόσμιο Πόλεμο, ο ίδιος άνθρωπος (δεδηλωμένα μεταστραφείς ως προς τις παλαιότερες απόψεις του) υποστήριζε πως αν οι νόμοι διαψεύδουν ενσυνείδητα τη βούληση για δικαιοσύνη (π.χ. παραβιάζουν τα ατομικά δικαιώματα) τότε ο λαός δεν τους οφείλει υπακοή και οι ίδιοι οι νομικοί οφείλουν να βρουν το θάρρος να τους αρνηθούν το χαρακτήρα δικαίου. Κατά τον μεταστραφέντα Radbruch, λοιπόν, το θετικό δίκαιο είναι προορισμένο να υπηρετεί τη δικαιοσύνη.

Όσον αφορά στη σημερινή κρατούσα γνώμη, μπορούμε να πούμε πως σήμερα η μεθοδολογία του δικαίου απασχολεί τους φιλοσόφους σε πολύ μεγαλύτερο βαθμό από την αντιπαράθεση μεταξύ θετικού και φυσικού δικαίου. Η μάλλον κρατούσα γνώμη στη διένεξη θετικισμού και φυσικού δικαίου είναι ότι υπάρχουν ορισμένες αρχές δικαίου (βλ. Dworkin ο οποίος αντικρούει τον Hart). Το πρόβλημα με αυτήν την θεωρητική τοποθέτηση είναι ένα: ναι μεν δέχεται ότι υπάρχουν αρχές δικαίου, όμως δεν την ενδιαφέρει να μας πει πού βρίσκεται η πηγή ή οι πηγές αυτών των αρχών. Αυτό έχει ως αποτέλεσμα να μένουν αθεμελίωτες οι προτεινόμενες αρχές, πράγμα που συνεπάγεται κίνδυνο αυθαιρεσίας.
Και ο Alexy μίλησε για αρχές δικαίου, αποσιωπώντας και αυτός την πηγή τους (είναι μέσα στο θετικό δίκαιο ή έξω από αυτό;). Η αλήθεια είναι ότι η συγκεκριμένη αντιπαράθεση έχει σε μεγάλο βαθμό ξεπεραστεί, διότι θετικοποιήθηκαν οι μεγάλες αρχές του δικαίου και δεν τίθεται πλέον πρακτικό πρόβλημα. Οι αρχές αυτές (π.χ η αξία του ανθρώπου, η λαϊκή κυριαρχία, η ελευθερία συνείδησης, η ισότητα) απηχούνται στο μη αναθεωρήσιμο πλέγμα διατάξεων του Συντάγματος, όπως αναφέρεται στο άρθρο 110 Σ. Εν πάση περιπτώσει, η θετικοποίηση ορισμένων αρχών του δικαίου δεν μας βοηθά να ξεφύγουμε από το αναπόδραστο ερώτημα: μήπως η μη δόση οριστικής απάντησης στο ερώτημα «θετικισμός ή φυσικό δίκαιο», προκαλεί μια αστάθεια για το τι ισχύει και το τι δεν ισχύει και τείνει να μεταφέρεται στην ευχέρεια του δικαστή, ο οποίος πρέπει να έχει το κύρος, τις πλάτες, την αμεροληψία και τις ηράκλειες δυνάμεις να ανταποκριθεί στο έργο αυτό; Κατά τον Dworkin ο δικαστής θα πρέπει να είναι υπερδικαστής («Hercules»).

Η αντιπαράθεση νομικού θετικισμού και φυσικού δικαίου μπορεί να συσχετιστεί και με το δικαίωμα αντίστασης που καθιερώνει το άρθρο 120 Συντάγματος μας. Ακροβατεί αυτή η διάταξη μεταξύ των δύο δικαίων. Από την άποψη του θετικισμού η διάταξη εφαρμόζεται αν παραβιασθεί μία από τις μη αναθεωρήσιμες διατάξεις που αποτελούν δίκαιο ες αεί. Ακόμη και αν επιβληθεί δικτατορία, η οποία με συντακτική συνέλευση θα καταλύσει το Σύνταγμα, οι μη αναθεωρήσιμες διατάξεις θα ισχύουν νομικά. Η δικτατορία παραβιάζει το δίκαιο, δεν παύει την ισχύ του. Αξίζει, τέλος, να σημειωθεί ότι ο θετικισμός διακρίνεται σε κρατικό και κοινωνιολογικό θετικισμό. Ο μεν πρώτος πρεσβεύει ότι δίκαιο είναι ό, τι θεσπίζει η πολιτεία, ο δε δεύτερος ότι δίκαιο είναι ό, τι αποδέχεται η κοινωνία. Κατά τον Austin, πηγή δικαίου είναι μία εξουσία (βασιλιάς, νομοθέτης) ενώ κατά τον Hart, αυτή η πηγή δικαίου (βασιλιάς ή νομοθέτης) μπορεί να οδηγήσει στην αυθαιρεσία και έτσι εισήγαγε το κριτήριο απώτατης αποδοχής-κανόνας αναγνώρισης, αναγνώριση από την κοινωνία. Το στοιχείο της αναγνώρισης μάς απομακρύνει από τον κρατικό θετικισμό και εισαγάγει στοιχεία κοινωνιολογικού θετικισμού (πατέρας του οποίου θεωρείται ο Σαρίπολος). Ωστόσο, η θεωρία των κοινωνιολόγων δεν προστατεύει τις μειονότητες αφού η αναγνώριση πρέπει να γίνεται από την πλειοψηφία, τις κρατούσες δυνάμεις, γεγονός που πιέζει τις μειονότητες.

___________________________________________________________________________________

Το πρόβλημα του πολιτισμικού σχετικισμού
: Ο όρος πολιτισμικός σχετικισμός (cultural relativism) χρησιμοποιήθηκε κατά το δεύτερο ήμισυ του 20ου αιώνα από επιστήμονες των κοινωνικών επιστημών (π.χ. κοινωνικούς ανθρωπολόγους, κοινωνιολόγους, πολιτικούς επιστήμονες κλπ). Σύμφωνα με αυτήν την αντίληψη, δεν υπάρχει αντικειμενική αλήθεια για το τι είναι ηθικά ορθό ή για το τι κανόνες πρέπει να ακολουθεί μια κοινωνία και για το ποιές αρχές πρέπει να την διέπουν. Κάθε κοινωνία ρυθμίζει τα αξιακά της πρότυπα με βάση τα δικά της ήθη και έθιμα και με βάση τη δική της παράδοση και πολιτισμό. 

Ας εξετάσουμε μερικά χαρακτηριστικά παραδείγματα:

i. Η Ιστορία του Ηροδότου από την αυλή του Δαρείου: Η ιστορία του Ηροδότου αφορά στον τρόπο, με τον οποίο οι Έλληνες και οι Καλλατίες (= φυλή) αντιμετώπιζαν τους νεκρούς τους. Οι Καλλατίες τους έτρωγαν (έτσι κάνουν ακόμα και σήμερα μερικές φυλές στην Ινδία), ενώ οι αρχαίοι Έλληνες τους καίγανε. Ο Ηρόδοτος εκθέτει το αμοιβαίο πολιτισμικό σοκ των μεν για τους δε, ως προς τον τρόπο αντιμετώπισης των νεκρών τους. Αν, λοιπόν, ερχόταν κάποιος τρίτος και πρόσφερε πάρα πολλά χρήματα στους Έλληνες για να φάνε τους νεκρούς τους ή στους Καλλατίες για να τους θάβουν, ποια θα έπρεπε να είναι η ηθική τους αντίδραση απέναντι σε αυτήν την πρόταση; Υπάρχει σωστό και λάθος εδώ και, αν ναι, πώς θα πρέπει να το υποδείξουμε; Το ακραίο αυτό παράδειγμα φαίνεται να υπονοεί ότι δεν υπάρχει ορθό και μη ορθό σ’ αυτές τις περιπτώσεις.
ii. Θεσμός και οικογένεια στους Εσκιμώους: Παλαιότερα, υπήρχε στις κοινωνίες των Εσκιμώων το έθιμο της βρεφοκτονίας όταν είχαν περισσότερα παιδιά. Επιπλέον, ορισμένοι Εσκιμώοι τηρούν, ακόμα και σήμερα, ένα έθιμο προς τον φιλοξενούμενό τους, δηλαδή του επιτρέπουν να κοιμηθεί με τη σύζυγό τους. 

Σε αυτά τα παραδείγματα, θα μπορούσε κανείς να πει ότι καλά κάνουν και οι μεν, καλά κάνουν και οι δε που έχουν τα έθιμά τους. Αν και υπάρχει μια φυσική ροπή προς αυτή την κατεύθυνση, η σύγκριση ανάμεσα στους πολιτισμούς μάς κάνει ηπιότερους στην ισχυρογνωμοσύνη μας. Η δύναμη των ηθών και των εθίμων είναι το αποφασιστικό στοιχείο, δηλαδή δεν κυριαρχεί μια καθολική αλήθεια στον κόσμο περί καλού και κακού αλλά υπάρχουν μόνο τάσεις και έθιμα των διαφόρων κοινωνιών. 

Ο πολιτισμικός σχετικισμός φαίνεται να αρθρώνεται σε πέντε προτάσεις:

1. Διαφορετικές κοινωνίες και πολιτισμοί μπορεί να οδηγούν σε ισάριθμους ηθικούς κώδικες

2. Το τι είναι ηθικό και ορθό καθορίζεται από τον κώδικα της κάθε κοινωνίας

3. Δεν υπάρχει αντικειμενικό κριτήριο για να συγκρίνουμε τους κώδικες των διαφόρων κοινωνιών και να επιλέξουμε τον ηθικά βέλτιστο

4. Ο ηθικός κώδικας της κοινωνίας μας δεν έχει ιδιαίτερο κύρος έναντι των κωδίκων των άλλων κοινωνιών (δεν τίθεται ζήτημα αξιακής ιεράρχησης – οι διάφοροι κώδικες στέκονται στο ίδιο επίπεδο, ο ένας δίπλα από τον άλλο)

5. Το να κρίνουμε άλλους πολιτισμούς συνιστά εκδήλωση υπεροψίας. Οφείλουμε να είμαστε ανεκτικοί απέναντι σε άλλες κοινωνίες με διαφορετικούς κώδικες. (Μπορούμε, λοιπόν, να συγκροτήσουμε μια ελάχιστη ηθική πάνω σε αυτή τη βάση. Παρά ταύτα, οφείλουμε να σεβόμαστε και την έλλειψη ανεκτικότητας).

Ας προσέξουμε όμως το συλλογισμό που διέπει αυτές τις προτάσεις:

α) Τα διάφορα έθνη και οι διάφορες κοινότητες (π.χ. οι Καλλατίες, οι Έλληνες, οι Εσκιμώοι) έχουν διαφορετικούς ηθικούς κώδικες και διαφορετικές αντιλήψεις (προκείμενη)

β) Άρα δεν υπάρχει αντικειμενική αλήθεια για την ηθική (συμπέρασμα)

Το συμπέρασμα αυτό είναι λογικώς αυθαίρετο, διότι δεν συνάγεται από τις προκείμενες. Δεν είναι δυνατόν, από το πραγματικό γεγονός (από τη διαπίστωση) ότι οι διάφοροι λαοί έχουν διαφορετικές ηθικές αντιλήψεις να συναγάγουμε την κανονιστική πρόταση ότι "δεν υπάρχει αντικειμενική αλήθεια για την ηθική", υπονοώντας έτσι ότι τελικά όλα τα ηθικά συστήματα είναι "ορθά" ή -τέλος πάντων- δεν σφάλλουν. Ας υποθέσουμε, λόγου χάρη, ότι κάποιος λαός πιστεύει πως η γη στηρίζεται πάνω σε ένα στύλο (σε ένα δέντρο της ζωής), τον οποίο πριονίζουν όλο το χρόνο οι Καλικάντζαροι, ώσπου φτάνουν τα Χριστούγεννα, και λίγο πριν ολοκληρώσουν το αποτρόπαιο έργο τους, τους καταδιώκουμε για να σωθούμε. Είμαστε άραγε υποχρεωμένοι να δεχθούμε ότι δεν υπάρχει αντικειμενική αλήθεια σε τέτοιου είδους ζητήματα; Πρέπει να δεχτούμε ότι η δοξασία για την ύπαρξη των καλικάντζαρων είναι και "αληθής" (η επιφύλαξη εδώ δεν επηρεάζει βέβαια την μεταφορική πολιτισμική αξία αυτής της δοξασίας);

Συνέπειες του πολιτισμικού σχετικισμού: Σε περίπτωση που δεχθούμε ότι ισχύει ο πολιτισμικός σχετικισμός, η παραδοχή αυτή θα έχει ορισμένες συνέπειες:

1. Δε θα μπορούμε να ισχυρισθούμε ότι ο ηθικός κώδικας ή τα έθιμα άλλων κοινωνιών είναι υποδεέστερα ή υπέρτερα της δικής μας κοινωνίας. Δε θα μπορούμε, δηλαδή, να κάνουμε κανενός είδους αξιολόγηση αυτών των εθίμων Όλα είναι εντάξει και εξ ίσου αποδεκτά. Με τον τρόπο αυτό, μπορούμε να αποδεχθούμε τις ανθρωποθυσίες των Αζτέκων ή τα έθιμα των Εσκιμώων, όπως μπορούμε να αποδεχθούμε και το γεγονός ότι μια δικτατορία πνίγει στο αίμα κάθε απόπειρα έκφρασης. Ο κάθε λαός κάνει αυτό που έχει μάθει να κάνει – κάνει αυτό που προσιδιάζει στον πολιτισμό του.

2. Δεν θα μπορούμε να ασκήσουμε κριτική ούτε και στον ηθικό κώδικα της δική μας κοινωνίας. Για παράδειγμα, μπορεί η κοινωνία στην οποία ζούμε να αποδέχεται τις κάστες ή την άνιση μεταχείριση των γυναικών ή το ρατσισμό ή το σάτι (= η χήρα πρέπει να πεθαίνει μαζί με το σύζυγο). Απέναντι σε αυτούς τους εμπεδωμένους πολιτισμικά θεσμούς μιας κοινότητας, τα μέλη της δεν μπορούν να τοποθετηθούν κριτικά. 
3. Υπονομεύεται η ιδέα ότι υπάρχει ηθική πρόοδος στον κόσμο. Αν οι ηθικές μας αντιλήψεις είναι ισοδύναμες μέσα στην εξέλιξη του χρόνου και μέσα στο χώρο (= ανά κοινότητες), τότε η κατάργηση –φερ’ ειπείν- της δουλείας δεν συνιστά αξιοσημείωτη πρόοδο και τα βικτωριανά ήθη (κατά τα οποία π.χ. διώκονταν οι ομοφυλόφιλοι) είναι εξ ίσου καλά με τα σημερινά. Με άλλες λέξεις, τα σημερινά πιστεύω και οι αξίες που μια κοινωνία σήμερα αποδέχεται, δεν διαφέρουν σε τίποτα από τις χθεσινές. Μέχρι χθες τύχαινε να πιστεύουμε σε ορισμένες αξίες, σήμερα τυχαίνει να ενστερνιζόμαστε τις αντίθετες τους. Δηλαδή η κοινωνία δεν προσάρμοσε σταδιακά μέσα από πολιτισμική συζήτηση, επεξεργασία, και διαβούλευση, ορισμένες νέες αντιλήψεις.
Πόσο ουσιώδεις είναι τελικά οι πολιτισμικές διαφορές; Είναι αλήθεια ότι οι διαφορές ανάμεσα στα διάφορα συστήματα αξιών μπορεί να σχετίζονται με τις συνθήκες ζωής ενός λαού. Υπάρχει δηλαδή εξήγηση του φαινομένου της πολλαπλότητας των ηθικών συστημάτων, η οποία εντοπίζεται στις ιδιάζουσες συνθήκες (ιστορικές, οικονομικές, κοινωνικές, κλιματικές κλπ) της κάθε κοινότητας (π.χ δυσχερείς συνθήκες για τους Εσκιμώους, που ήταν νομάδες και δύσκολα μπορούσαν να μεταφέρουν βρέφη και παιδιά. Οι άρρενες εξασφάλιζαν την τροφή γι’ αυτό και η επιβίωση τους ήταν σημαντικότερη από εκείνη των θηλέων, εξ ου και το έθιμο της βρεφοκτονίας). Πρόκειται όμως πάντοτε για διαφορετικά συστήματα πεποιθήσεων (belief systems) ή μήπως οι αποκλίσεις μεταξύ των διαφορετικών κοινοτήτων εκτείνονται και στις αξίες που υιοθετούν; Ας πάρουμε ένα παράδειγμα: ο Ινδός που δεν τρώει την αγελάδα το κάνει επειδή πιστεύει ότι μέσα στο ζώο κρύβεται η ψυχή της γιαγιάς του, ενώ ο Έλληνας που τρώει την αγελάδα το κάνει επειδή δεν πιστεύει κάτι τέτοιο. Η συγκεκριμένη διαφορετική αντιμετώπιση ανάγεται στα διαφορετικά συστήματα πεποιθήσεων των δύο ανθρώπων (π.χ. οι Έλληνες δεν πιστεύουν ότι εντός της αγελάδας κρύβεται η ψυχή της γιαγιάς του, ενώ ο Ινδός το πιστεύει) και όχι στο ότι έχουν απαραίτητα διαφορετικές αξίες (π.χ. στο ότι μόνο ο ένας πιστεύει ότι δεν πρέπει να τρώμε τη γιαγιά μας ενώ ο άλλος αδιαφορεί). Υπάρχουν, πάντως, και ορισμένες περιπτώσεις, στις οποίες όντως η διαφορά μεταξύ δύο πολιτισμικών αντιλήψεων ανάγεται σε επίπεδο διαφορετικών αξιών (π.χ. κάποιος λαός δεν συμμερίζεται την απαγόρευση της ανθρωποκτονίας). Είναι κυρίως ορισμένες προνεωτερικές κοινωνίες οι οποίες διστάζουν να υιοθετήσουν τις ηθικές στάσεις των δυτικών μετανεωτερικών κοινωνιών, ακόμα και αν δεν έχουν αντίρρηση να αξιοποιήσουν τα υλικά επιτεύγματά τους (π.χ. μια αφρικανική φυλή αγοράζει και χρησιμοποιεί τα υπερσύγχρονα όπλα ενός δυτικού κράτους για να μακελεύει τις γειτονικές φυλές).

Μπορεί κανείς να σταθεί σε ένα πλήθος παραδειγμάτων που γεννά η πραγματικότητα:

· Στη Νιγηρία μία γυναίκα θανατώθηκε με λιθοβολισμό επειδή έπεσε θύμα βιασμού ( Περίπτωση Amina Loual
· Στην Ινδία, η χήρα απαγορεύεται να βγει από το σπίτι της, πώς λοιπόν θα μπορέσει να θρέψει τα παιδιά της; (Περίπτωση Metha Bai
· Σε ορισμένες περιοχές της Αφρικής συνηθίζεται η πώληση ανήλικων νυφών σε ηλικιωμένους άνδρες.

· Στο Αφγανιστάν, μία κοπέλα που ενεργοποιήθηκε υπέρ του δικαιώματος μορφώσεως των κοριτσιών έπεσε θύμα των Ταλιμπάν ( Περίπτωση Malala Jusafzai
· Σε ορισμένα κράτη επιτρέπεται ο ακρωτηριασμός των γεννητικών οργάνων των κοριτσιών ( Περίπτωση της κλειτοριδεκτομής

Όλες αυτές οι πολιτισμικές συνήθειες έχουν βεβαίως την εξήγησή τους, όμως πώς πρέπει να τοποθετηθούμε εμείς απέναντι σε αυτά; Και κατά δεύτερον, πώς μιλάμε και πώς χειριζόμαστε αυτές τις περιπτώσεις από υφολογικής πλευράς; Τους ασκούμε κριτική με το δείκτη προτεταμένο, τηρώντας μια υπεροπτική στάση ανωτερότητας και υπεροχής; Λόγου χάρη, απονέμουμε καταδίκες και χαρακτηρίζουμε τις κοινωνίες που τις υιοθετούν ως απολίτιστες, πρωτόγονες, υπανάπτυκτες και καθυστερημένες; Ή μήπως υιοθετούμε ένα πιο νηφάλιο και συγκρατημένο κριτικό πνεύμα; 

_____________________________________________________________________
Προς συζήτηση: Η διαμάχη για την πρακτική της κλειτοριδεκτομής

Λόγου χάρη όσον αφορά την πρακτική της κλειτοριδεκτομής η φιλόσοφος Yael Tamir στο άρθρο της «Hands Off Clitoridectomy (http://www.bostonreview.net/BR21.3/Tamir.html): What our revulsion reveals about ourselves» αφού την καταδικάζει αναφέρει ότι αυτές οι πρακτικές προδίδουν υπεροψία διότι ο τρόπος με τον οποίο αναλύουμε τα ζητήματα έχει τόνο επικριτικό και όχι εποικοδομητικό. Συγκεκριμένα, αναφέρει ότι η κλειτοριδεκτομή αποτελεί μία επώδυνη διαδικασία με κίνδυνο για μόνιμη βλάβη. Παρόλα αυτά, η εχθρότητα απέναντι σ’ αυτήν την πρακτική δεν αφορά τον σωματικό πόνο αλλά την καταπίεση της γυναικείας σεξουαλικότητας. Κατά την συγγραφέα και οι ίδιοι οι γονείς καταπιέζουν την σεξουαλική απόλαυση κι αυτό ίσως είναι χειρότερο. Η κλειτοριδεκτομή συγκρίνεται επίσης με τις άχρηστες και επώδυνες πρακτικές με σκοπό την επίτευξη ομορφιάς που είναι πολισμικά αποδεκτές στον δυτικό κόσμο. Στο άρθρο της η Tamir παίρνει αποστάσεις  από την υιοθέτηση μια γενικά καταδικαστικής οπτικής προτείνοντας να πλησιάσουμε περισσότερο για να δούμε τις βαθύτερες περιστάσεις καταπίεσης των γυναικών. Αναρωτιέται αν το γεγονός ότι και οι δυτικοί κάνουν κάτι ανάλογο καταπιέζοντας την γυναικεία σεξουαλικότητα, αίρει την απαξία αυτής της πρακτικής της κλειτοριδεκτομής και οδηγείται στο συμπέρασμα ότι αν απομονώνουμε πρακτικές και ηθικούς προβληματισμούς σ’ άλλες κοινότητες και κοινωνίες είναι σαν να αποστρέφουμε το βλέμμα μας από τις δικές μας πρακτικές και τις στάσεις μας απέναντι στις γυναίκες ενώ εκφράζουμε παράλληλα πολιτισμική υπεροψία απέναντι τους. Είναι απορίας άξιο τι θα έλεγε η Tamir όσον αφορά τις γυναίκες στην Αφρική, τον αυτοπροσδιορισμό, γενικό και σεξουαλικό; Υπάρχουν γυναίκες που επιλέγουν την κλειτοριδεκτομή γιατί έτσι αναδεικνύουν την σεξουαλικότητά τους ή για να παντρευτούν. Μήπως δεν πρόκειται για συναίνεση; Μήπως τελικά είναι καταπιεστικές οι κοινωνίες; Σε κάθε περίπτωση, είναι εύλογη η κριτική παρατήρηση ότι ο τίτλος του άρθρου («κλειτοριδεκτομή») είναι ατυχής αφού το κείμενο αποτελεί περισσότερο μία πολεμική στάση απέναντι στο δυτικό πολιτισμό. 

___________________________________________________________________________

Η αλήθεια είναι πάντως ότι ο πολιτισμικός σχετικισμός και οι αρχές που πρεσβεύει έχουν, έστω και διαισθητικά, μια ορισμένη πέραση και μια απήχηση στα μέλη των κοινωνιών του δυτικού κόσμου. Η διαισθητική αυτή αποδοχή έχει την εξήγησή της:

1. Η πρώτη εξήγηση είναι ότι επειδή ο δυτικός κόσμος έχει αδικήσει ιστορικά τις συγκεκριμένες κοινωνίες, αισθάνεται ενοχές για τα εγκλήματα του παρελθόντος (π.χ. γενοκτονίες, κατακτήσεις) και ψάχνει τρόπους να αποκαταστήσει τη συνείδησή του απέναντι στους πληθυσμούς που έχουν αδικηθεί

2. Μια δεύτερη εξήγηση στηρίζεται στην επιταγή της ανεκτικότητας. Η ανεκτικότητα είναι μια πολύ ισχυρή διαίσθηση στις δυτικές κοινωνίες, όμως χρειάζεται και αυτή ένα αντικειμενικό ηθικό υπόβαθρο, το οποίο είναι αμφίβολο αν συντρέχει εν προκειμένω. Το ένστικτο της ανοχής των διαφορετικών πολιτισμικών αρχών προϋποθέτει ότι, έστω και υπό κάποιους όρους, υπάρχει κάτι το αντικειμενικώς ηθικό σε αυτές.

David Hume (1711 – 1776): Ο David Hume υπήρξε ένας πολύ μεγάλος φιλόσοφος του εμπειρισμού και της νεοτερικότητας καθώς και ιστορικός (έγραψε το έργο «The History of England»). Ο Ρουσώ τον αποκαλούσε le bon David (= ο καλός Δαυίδ) και οι απόψεις του δεν ήταν άγνωστες στα επαναστατικά σαλόνια του Παρισιού. Μία από τις διασημότερες ρήσεις του Hume ήταν η εξής: «ο λόγος είναι και πρέπει να είναι ο δούλος των παθών», δηλαδή κυρίαρχα στην κινητοποίηση της ανθρώπινης δράσης πρέπει να είναι τα πάθη, και όχι τα πάθη να είναι υπόδουλα στο λόγο, όπως πίστευε ο Πλάτων. Έτσι, ενώ ο Πλάτων υποστήριζε την παντοδυναμία του λόγου, ο Hume θεωρούσε ότι δεν υπάρχει στις κρίσεις μας περί καλού και κακού κάτι το ορθό και μη ορθό με την έννοια των φυσικών επιστημών. Ας μελετήσουμε ένα απόσπασμα από το πρώιμο έργο του «A treatice of Human Nature» (1740):

«Πάρτε οποιαδήποτε κακόβουλη πράξη… Ας πούμε τη δολοφονία εκ προθέσεως. Εξετάστε την από κάθε πλευρά και αναζητήστε το γεγονός ή την πραγματική ύπαρξη που αποκαλείται κακία… Δεν θα τα εντοπίσετε πουθενά, παρά μόνο αν στραφείτε στον εαυτό σας, όπου θα βρείτε ένα αίσθημα αποδοκιμασίας, το οποίο εγείρεται μέσα σας και στρέφεται προς αυτήν την πράξη. Αυτό αποτελεί γεγονός αλλά είναι αντικείμενο των συναισθημάτων και όχι του λόγου»

Τι είναι λοιπόν το κακό στην ανθρωποκτονία; Θα βρούμε στην ανθρωποκτονία κάτι κακό; Η απάντηση κατά τον Hume είναι ότι δεν υπάρχει καμία αντικειμενική βάση μέσα σε μια συμπεριφορά για να την θεωρήσουμε κακή. Το στοιχείο του κακού θα το εντοπίσουμε μόνο αν στραφούμε στον εαυτό μας και ανιχνεύσουμε κάποιο αίσθημα αποδοκιμασίας. Άρα, η πηγή της ηθικής κρίσης περί του καταδικαστέου μιας αποτρόπαιης πράξης δε βρίσκεται μέσα στην πράξη αλλά στη δική μας συναισθηματική στάση απέναντι στην πράξη.

Το κοινό στοιχείο σε έναν από τους τελευταίους δημόσιους λόγους του Μητροπολίτη Πειραιώς Σεραφείμ και στις τοποθετήσεις του Αιδεσιμόταταου Terry Falwell είναι η εκ μέρους και των δύο απόρριψη ορισμένων πράξεων σεξουαλικής ευχαρίστησης: «είναι τρομακτική η τραγικότητα της παραχωρήσεως των σωματικών οργάνων και της παραχωρήσεως της θεοδότου ελευθερίας μας». Πώς μπορούμε να σταθούμε απέναντι σε αυτές τις τοποθετήσεις των δύο ιερωμένων; Με το ερώτημα αυτό θα ασχοληθούμε αργότερα.

Ο ηθικός υποκειμενισμός: Ιδρυτής του φιλοσοφικού ρεύματος του ηθικού υποκειμενισμού ήταν ο Πρωταγόρας και συνεχιστής του στα νεότερα χρόνια ήταν ο Άγγλος φιλόσοφος David Hume. Σύμφωνα με τον ηθικό υποκειμενισμό, οι άνθρωποι έχουν διαφορετικές απόψεις, αλλά όσον αφορά στην ηθική, δεν υπάρχουν γεγονότα (facts) ή αντικειμενικά δεδομένα, γι’ αυτό και κανένα από τα μέρη που διαφωνούν δεν έχει δίκιο. Οι άνθρωποι έχουν απλώς διαφορετικά αισθήματα και δεν υπάρχει τίποτε άλλο πέρα από αυτά. Γεννάται όμως το ερώτημα: πώς θα χαρακτήριζε ο ηθικός υποκειμενισμός τις πράξεις των ναζί; Μπορούμε άραγε να μιλήσουμε για το «κακό» που ενυπάρχει σε αυτές ή θα πρέπει και πάλι να περιοριστούμε στο να προτείνουμε τα συναισθήματα φρίκης που μας προκαλούν;

Το ερώτημα αυτό μπορεί να προεκταθεί ως εξής: είναι ισοδύναμα και εξ ίσου ισχυρά τα συναισθήματα όλων; Πράγματι, μπορεί κανείς να πει ότι το ευχάριστο συναίσθημα που νιώθει κάποιος όταν γεύεται μια μπάλα παγωτό με γεύση βανίλια είναι εξ ίσου ισχυρό με το δυσάρεστο συναίσθημα που νιώθει κάποιος άλλος γευόμενος την ίδια ακριβώς γεύση. Ωστόσο, μπορεί άραγε η αντιπαράθεση δύο αντικρουόμενων συναισθημάτων πάνω σε ένα ηθικό ζήτημα να θεωρηθεί ότι είναι το ίδιο πράγμα με την αντιπαράθεση δύο αντικρουόμενων συναισθημάτων (ευχαρίστησης και πικρίας) που νιώθουμε, όταν γευόμαστε τις μπάλες του παγωτού;  Αν ακολουθήσουμε τους ηθικούς υποκειμενιστές, τότε αυτές οι δύο διαφοροποιημένες τοποθετήσεις απέναντι σε ένα ηθικό ζήτημα (θετική ή αρνητική τοποθέτηση απέναντι σε αυτό) δεν μπορούν αν έρθουν σε καμία απολύτως σύγκρουση ή ιεράρχηση ή έλεγχο ορθότητας. Επί της ουσίας, λοιπόν, δεν υπάρχει καν διαφωνία, αφού δεν μπορεί να υπάρξει κανένας λόγος (κανένα ορθολογικό επιχείρημα) που να υποστηρίζει ότι είναι ορθό να τρώμε παγωτό με γεύση καραμέλα αντί για παγωτό με γεύση βανίλια.

Ας πάρουμε το παράδειγμα της ναζιστικής θηριωδίας. Αν υιοθετήσουμε τον ηθικό υποκειμενισμό, θα μπορούμε άραγε να θεωρήσουμε ότι υπάρχει κάτι το κακό (κάτι το αρνητικό) στις πράξεις του ναζισμού, όπως οι θάλαμοι αερίων και οι μαζικές εξοντώσεις ανθρώπων στα κρεματόρια; Ο ηθικός υποκειμενισμός αποθεώνει τη θεμιτότητα των συναισθημάτων, με τα οποία στεκόμαστε απέναντι στα πράγματα και άρα δεν αποδέχεται την ύπαρξη κάποιου τρόπου άσκησης λογικού ελέγχου και καταδίκης ενός τρομακτικού κακού. Και ναι μεν μπορεί εμείς να νιώθουμε αισθήματα ταραχής και αποτροπιασμού ακούγοντας για τα ναζιστικά εγκλήματα, αλλά εκείνοι που τα διέπραξαν πιθανόν να ένιωθαν ευχάριστα διαπράττοντάς τα.

Ο υποκειμενισμός διακρίνεται σε δύο μορφές/παραλλαγές: απλός ηθικός υποκειμενισμός και συγκινησιοκρατία. Ας εξετάσουμε τις δύο μορφές αναλυτικότερα:

Απλός ηθικός υποκειμενισμός: Η θεώρηση του απλού ηθικού υποκειμενισμού μπορεί να αναπαρασταθεί με το εξής σχήμα:

i. Αν λέω ότι το «α» είναι ορθό, καλό, ηθικά επιβεβλημένο ( τότε απλώς το επιδοκιμάζω

ii. Αν λέω ότι το «α» είναι εσφαλμένο, κακό, ηθικά απαράδεκτο ( τότε απλώς το αποδοκιμάζω (όπως ακριβώς αποδοκιμάζω ένα δυσμενές σφύριγμα του διαιτητή σε έναν αγώνα ποδοσφαίρου – ο υποκειμενισμός έρχεται πολύ κοντά σε αυτή τη χρήση της επιδοκιμασίας και της αποδοκιμασίας).

Χωρίς, όμως, τη διαδικασία της έλλογης χρήσης της αποδοκιμασίας και της επιδοκιμασίας, κινδυνεύουμε να οδηγηθούμε σε μια αποδοχή της κατάστασης διαφωνίας, χωρίς ιδιαίτερες εξηγήσεις και χωρίς κάποια δημιουργική παρέμβαση με σκοπό την άρση της διαφωνίας. Αν ίσχυε η προσέγγιση του υποκειμενισμού, τότε μια διαφορά μεταξύ δύο διαδίκων στα δικαστήρια δε θα λυνόταν με αντιπαράθεση επιχειρημάτων, ικανή να οδηγήσει ίσως σε ένα τρίτο επίπεδο, αλλά το πολύ-πολύ να επιλυόταν με τρόπο συγκυριακό (π.χ. να κληρώναμε μία από τις δύο αντικρουόμενες θέσεις). Κατά τον απλό ηθικό υποκειμενισμό, λοιπόν, από τη στιγμή που κάποιος περιγράφει με ειλικρίνεια τα αισθήματά του, οι ηθικές του κρίσεις θα είναι πάντα ορθές (μας αρκεί δηλαδή να μιλάει με ειλικρίνεια). Η αποδοκιμασία ή η επιδοκιμασία μιας ηθικής στάσης δεν έχει άλλο κριτήριο επαλήθευσης πέραν του ότι εγώ που την εκφέρω την πιστεύω και εκφράζει την ψυχική μου κατάσταση.

Συγκινησιοκρατία (emotivism): Ο φιλόσοφος Charles Stevenson (1908 – 1979) λανσάρισε πρώτος αυτήν την πιο επεξεργασμένη εκδοχή του ηθικού υποκειμενισμού και μας παρότρυνε να εγκύψουμε στις λειτουργίες της γλώσσας. Την εποχή που έγραφε ο Stevenson ήταν διαδεδομένη η στροφή προς τη γλώσσα. Ο Wittgenstein και ο Austin ήταν φιλόσοφοι της γλώσσας. Ο 20ος αιώνας ξαναέστρεψε τη φιλοσοφία σε διεξόδους που δίνει η γλώσσα για την επίλυση σε φιλοσοφικά ερωτήματα που θα αντιμετωπίζαμε ερήμην της γλώσσας. Περαιτέρω, υπάρχουν δύο ειδών γλώσσες:

i. Οι δηλωτικές προτάσεις (statements), οι οποίες αναφέρονται σε γεγονότα: π.χ. «η άλωση της Πόλης έγινε στις 29/5/1453»

ii. Οι προσταγές: π.χ. «άνοιξε το παράθυρο!». Οι προσταγές αναφέρονται σε μια προστακτική ή προτρεπτική χρήση της γλώσσας.

Η μείζων διαφορά μεταξύ των δύο ειδών της γλώσσας είναι ότι η δηλωτική χρήση της γλώσσας έχει τιμές αληθείας, δηλαδή είναι δυνατόν οι δηλωτικές προτάσεις να διαψευσθούν ή να επαληθευθούν. Αντίθετα, κρίσεις επιδοκιμαστικές ή αποδοκιμαστικές (π.χ. «ουστ!» «Αίσχος!» «Κάτω!» - τέτοιες αποδοκιμασίες ακούγονται ακόμα και σήμερα από τα ιδιαίτερα αυστηρά κοινά της όπερας, όταν ο καλλιτέχνης δεν αίρεται στο ύψος των προσδοκιών του απαιτητικού κοινού) δεν έχουν τιμές αληθείας. Στην περίπτωση αυτή, λοιπόν, δεν υπάρχει κάποιο κριτήριο για να επαληθεύσουμε τις εκφερόμενες προτάσεις˙ δεν είναι εξάλλου αυτή η λειτουργία του ηθικού λόγου. Η λειτουργία του ηθικού λόγου είναι ότι με την επιδοκιμασία ή την αποδοκιμασία σου παρέχει ένα λόγο να κάνεις ή να μην κάνεις κάτι, σε παροτρύνει ή σε αποτρέπει (αναλόγως). Άρα, στον απλό υποκειμενισμό, οι ηθικές προτάσεις δηλώνουν απλώς στάσεις. Η ηθική γλώσσα δε δηλώνει γεγονότα ή δεδομένα αλλά χρησιμοποιείται ως μέσο επηρεασμού της συμπεριφοράς των ανθρώπων. Έτσι, η αρνητική –φερ’ ειπείν- κρίση (η δήλωση αποδοκιμασίας), σκοπεί στην απόρριψη ή αποτροπή ορισμένης συμπεριφοράς και από τον άλλον.

Ωστόσο, η μεγάλη αντίρρηση είναι ότι οι άνθρωποι διαφωνούν πραγματικά στα ηθικά θέματα. Για παράδειγμα, ο Α μπορεί να αποδοκιμάζει την ευθανασία ενώ ο Β να την επιδοκιμάζει. Ο ηθικός υποκειμενισμός μας λέει ότι οι επιδοκιμασίες ή αποδοκιμασίες αυτές είναι απλώς στάσεις, προτιμήσεις, δεν έχουν κανέναν άλλο χαρακτήρα. Ωστόσο, ο ηθικός υποκειμενισμός έχει άδικο στο σημείο αυτό, διότι η διαφωνία μεταξύ του Α και του Β είναι πραγματική, δηλαδή οι δυο τους διαφωνούν στ’ αλήθεια. Ας εξετάσουμε δύο παραδείγματα:

i. Ο Α πιστεύει ότι ο Ντομινίκ Στρος Καν είναι ένοχος βιασμού, ενώ ο Β όχι.

ii. Ο Α θέλει να κερδίσει ο Παναθηναϊκός, ενώ Β θέλει να κερδίσει ο Ολυμπιακός στο μεταξύ τους παιχνίδι.

Στο πρώτο παράδειγμα υπάρχει διαφωνία ως προς ένα γεγονός (διαφωνία πεποιθήσεων – beliefs), στο δεύτερο παράδειγμα ανακύπτει σύγκρουση επιθυμιών και όχι πεποιθήσεων. Αυτό σημαίνει ότι, ενώ στην πρώτη περίπτωση μπορεί να ισχύει είτε αυτό που λέει ο Β, είτε αυτό που υποστηρίζει ο Α και το τι ισχύει τελικώς να είναι επαληθεύσιμο, στη δεύτερη περίπτωση έχουμε απλώς πραγματικές αντικρουόμενες επιθυμίες που δεν μπορούν να ικανοποιηθούν ταυτόχρονα. Η συγκινησιοκρατία μας λέει ότι δεν μπορούμε να ερμηνεύσουμε τις ηθικές κρίσεις μας ως δηλωτικές προτάσεις, αφού πρόκειται για προσταγές που αντιστοιχούν σε εκφορές διαφορετικών στάσεων (attitudes). Ως τέτοιες, δεν μπορούν να είναι αληθείς, άρα δεν μπορούμε να έχουμε πάντα δίκιο εμείς που τις εκφέρουμε.

Ερωτάται όμως: ναι μεν δεν νοείται να έχουμε πάντα δίκιο στις αξιολογήσεις μας, αλλά πώς εξηγείται ότι κάποιες φορές έχουμε δίκιο; Ας διερωτηθούμε: καλώς ή κακώς κακοποιήθηκε η δεκατετράχρονη ακτιβίστρια Μαλάλα, επειδή κινητοποιήθηκε ακτιβιστικά υπέρ του δικαιώματος μόρφωσης των κοριτσιών; Σύμφωνα με την θεώρηση του απλού υποκειμενισμού, η ηθική κρίση και εκείνων που θα απαντήσουν ότι καλώς κακοποιήθηκε και η ηθική κρίση εκείνων που θα απαντήσουν ότι κακώς κακοποιήθηκε είναι ορθές. Μόνον αν η μία εκ των δύο πλευρών είναι ανειλικρινής κατά την έκφραση του συναισθήματός της, θα μπορούμε να πούμε ότι δεν έχει δίκιο. Σύμφωνα, όμως, με τη θεώρηση της συγκινησιοκρατίας, δεν είναι ούτε ορθή, ούτε λάθος η μία και η άλλη άποψη. Ο καθένας εκφράζει τα συναισθήματά του. Μερικές φορές έχουμε δίκιο, και αυτές τις φορές όχι για κάποιους ορθούς λόγους που επικαλούμαστε: η επαλήθευση του δίκιου μας βρίσκεται στο ότι θα δώσουμε πολλούς λόγους για να προτρέψουμε τον άλλον να επιδοκιμάσει ή να αποδοκιμάσει όπως κι εμείς. Στη συγκινησιοκρατία, λοιπόν, εκφράζουμε τη στάση μας και μέσω αυτής προσπαθούμε να επηρεάσουμε τη στάση των άλλων.

Το πρόβλημα που εμπεριέχει ο υποκειμενισμός είναι ότι αποδέχεται όλες τις ηθικές κρίσεις χωρίς κριτήριο. Και οι δύο θεωρίες του υποκειμενισμού επιτρέπουν την εκδήλωση ηθικών κρίσεων, χωρίς να αναφέρουν το βαθύτερο λόγο γιατί τις αποδοκιμάζουν ενώ δεν εξηγούν γιατί η αποδοκιμασία ενός κακού είναι καλύτερη από την επιδοκιμασία του. Για παράδειγμα, ο απλός υποκειμενισμός δέχεται κάθε ηθική κρίση ως αληθή. Και οι δύο θεωρίες εκφράζουν τις στάσεις μας με τις οποίες επηρεάζουμε τους άλλους.

Υποκειμενισμός και σχετικισμός: Ο σχετικισμός, ο οποίος αναφέρεται σε μία ευρύτερη κοινωνική πραγματικότητα, συγκρίνει ηθικούς κώδικες και πολιτισμούς και αναφέρεται στη σχέση τους με την αντικειμενικότητα και την αλήθεια. Ο πολιτισμικός σχετικισμός, ειδικότερα, υποστηρίζει ότι οι αξιολογήσεις πρέπει να γίνονται πάντα από την οπτική γωνία ενός συγκεκριμένου πολιτισμικού πλαισίου. Απ’ την άλλη μεριά, ο υποκειμενισμός αναφέρεται στη λειτουργία της ηθικής αξιολόγησης κρίσεων και βάσεων κρίσης στο υποκειμενικό, ατομικό επίπεδο. Πρόκειται δηλαδή για σχετικισμό σε ατομικές κρίσεις. Υπάρχει μια παράλληλη σχέση υποκειμενισμού και σχετικισμού γιατί όταν κρίνουμε πρακτικές μιας κοινωνίας τηρούμε μια στάση σχετικιστική (από πλευράς ισχύος που έχει ο κώδικας σε μία κοινωνία) απέναντί τους. 

Το σφάλμα του υποκειμενισμού είναι το εξής:

i. Δέχεται ότι υπάρχουν ηθικά «δεδομένα» όπως υπάρχουν και φυσικά. Κατά τους οπαδούς της συγκινησιοκρατίας, η φράση που εκφέρει ο πομπός περιέχει μια κρίση δηλωτική «επιδοκιμάζω» που περιγράφει τις στάσεις εκείνου που μιλεί και μια κρίση προστακτική «κάνε κι εσύ το ίδιο» που έχει σκοπό να αλλάξει τις στάσεις του ακροατή. Μπορεί όμως να είναι η ηθική δήλωση επιδοκιμασίας «δεδομένο»;

ii. Οι αξίες μας δεν είναι παρά έκφραση των υποκειμενικών μας συναισθημάτων.

iii. Οι ηθικές αλήθειες είναι αλήθειες του λόγου. Μία ηθική κρίση είναι αληθής όταν υποστηρίζεται από τους καλύτερους λόγους σε σχέση με εναλλακτικές κρίσεις.

Για να μην παρεξηγηθούμε: οι ηθικές κρίσεις είναι οπωσδήποτε και έκφραση συναισθημάτων (π.χ. αποδοκιμασίας). Αν για παράδειγμα συλλαμβάναμε έναν δολοφόνο και του λέγαμε τελείως αποστασιοποιημένα: «Δεν ήταν σωστό αυτό που έκανες» η ηθική μας κρίση δεν θα είχε καμία επαφή με την πραγματικότητα. Τα συναισθήματα είναι πολύ σημαντικό κομμάτι της ηθικής μας ζωής˙ δε σημαίνει ότι δεν πρέπει να τα ακούμε, απλώς από μόνα τους δεν μπορούν να τα πουν όλα. Εξ άλλου, η αντιπαράθεση των συναισθημάτων μπορεί να είναι εκρηκτική, γι’ αυτό και ο πολιτισμός μας (ο πολιτισμός του πνεύματος) ανέπτυξε και καλλιέργησε από πολύ παλιά τρόπους επεξεργασίας και βαθύτερης ανάγνωσης των συναισθηματικών αντιπαραθέσεων. Η φιλοσοφία είναι ένας τέτοιος μηχανισμός, όπως επίσης και η τραγωδία ή η ρητορική: πρόκειται για τρόπους έλλογης επεξεργασίας των συναισθημάτων. Για παράδειγμα, από τη στιγμή που μέσα από μια τραγωδία μιλάμε για τη Μήδεια που σκότωσε τα παιδιά της, ήδη έχουμε ανεβάσει ψηλότερα το επίπεδο της ανάλυσης. 

Στην επιστήμη μπορούμε να αποδείξουμε ορισμένα πράγματα, όμως στο χώρο της ηθικής δεν μπορούμε να αποδείξουμε, μας λένε οι υποκειμενιστές. Αναρωτιέται όμως κανείς: τι ακριβώς είναι αυτό που χρειάζεται απόδειξη και εμείς δεν μπορούμε να το αποδείξουμε; Δεν μπορούμε να αποδείξουμε το κακό στην ανθρωποκτονία; Μα οι ηθικές αλήθειες είναι αλήθειες του λόγου. Οι αντιλήψεις που έχουμε για τα πράγματα ενσωματώνουν αξιολογήσεις. Όταν κάποιος μας ελέγχει γι’ αυτές αρχίζει να ξύνει όλα αυτά που πιστεύουμε και το κατά πόσο συμβιβάζονται οι αντιλήψεις μας μεταξύ τους. Για παράδειγμα, όταν λέμε ότι η ζωή είναι ιερή ή ότι ο άνθρωπος είναι ελεύθερος, το πιστεύουμε σε όλες τις εκφάνσεις της πραγματικότητας; Μήπως ενδέχεται να είμαστε συστηματικά αντιφατικοί; Όπως προαναφέρθηκε, τις αντιλήψεις που εκφέρουμε προσδοκούμε να τις στερεοποιήσουμε πάνω σε κάποιες βάσεις, πάνω σε κάποιους λόγους. Πρέπει, δηλαδή, να υπάρχουν καλύτεροι λόγοι για να πιστεύουμε σε κάτι. Επομένως, μια ηθική κρίση είναι αληθής όταν υποστηρίζεται από τους καλύτερους λόγους και σε σχέση με εναλλακτικές κρίσεις.

Το επιχείρημα του «αφύσικου»: Επιστρέφοντας στις δημόσιες τοποθετήσεις των δύο ιερωμένων, ήτοι του Μητροπολίτη Πειραιώς Σεραφείμ και του Αιδεσιμόταταου Terry Falwell, διαπιστώνουμε εύκολα την αμηχανία που μπορεί να μας προκαλέσει ο υποκειμενισμός όταν βρισκόμαστε μπροστά σε μια πραγματική διαφωνία, την οποία αδυνατούμε να εξηγήσουμε. Οι δύο αυτοί ιερωμένοι καταφέρονται κατά της ομοφυλοφιλίας, καταδικάζοντάς την ως αφύσικη. Μπορούμε, άραγε, να ασκήσουμε κριτική στις απόψεις τους, αν διατηρούμε διαφορετική άποψη επί του θέματος; Ο ηθικός υποκειμενισμός μοιάζει να γεννά αδυναμία ασκήσεως κριτικής, αφού δεν θεωρεί καν ότι μπορεί να υφίσταται διαφωνία. Ωστόσο, η ύπαρξη διαφωνίας είναι προϋπόθεση της κριτικής. Αν μιλάμε σε διαφορετικά επίπεδα –όπως πρεσβεύουν οι υποκειμενιστές- είναι αδύνατο να διαφωνήσουμε και άρα είναι αδύνατον να διατυπώνουμε αμοιβαία κριτική.

Ξεπερνώντας τον ηθικό υποκειμενισμό, το ζήτημα δεν είναι να αντιμετωπίσουμε τις τοποθετήσεις των ιερωμένων με συναισθήματα και στάσεις αλλά να προσφέρουμε υπέρ ή εναντίον τους ορισμένα επιχειρήματα. Ποια είναι λοιπόν τα επιχειρήματα των δύο ιερωμένων κατά της ομοφυλοφιλίας και ποιες οι αντιρρήσεις σε αυτά;

Α) Το επιχείρημα του παρά φύσιν: Σύμφωνα με το επιχείρημα αυτό, αποδοκιμάζουμε τις ομοφυλοφιλικές συνευρέσεις λέγοντας ότι είναι αντίθετες στη φύση, ότι είναι αφύσικες. Κατά την αντίληψη αυτή, αποδεκτό είναι μόνο ό, τι είναι φυσικό, ενώ οτιδήποτε άλλο πρέπει να απορριφθεί ως αφύσικο, ως εξωγήινο (βλ την έκφραση αποδοκιμασίας: «αυτός ο άνθρωπος είναι σκέτο ούφο»). Αναρωτιέται όμως κανείς: η αντίληψη αυτή - σα φιγούρα επιχειρηματολογική - τι αξία έχει;

i. Η στατιστική σημασία του επιχειρήματος: Σύμφωνα με μια πρώτη θεμελίωση του επιχειρήματος του παρά φύσιν: από τη στιγμή που οι περισσότεροι άνθρωποι στη φύση δεν έχουν αυτήν την τάση, αυτός είναι και ο λόγος που την απορρίπτουμε. Το επιχείρημα αυτό είναι εξαιρετικά ασθενές. Για παράδειγμα και οι αριστερόχειρες είναι λιγότεροι στατιστικά, αλλά αυτός δεν είναι λόγος να τους θεωρούμε αφύσικους και να υπάρχει διάκριση σε βάρος τους. Ούτε πιστεύει κανείς ότι πρέπει να τους βάλουμε σε ένα καλούπι, για να τους διορθώσουμε. Στατιστική μειονότητα είναι και οι καλοί άνθρωποι. Σημαίνει αυτό ότι είναι παρά φύσιν;

ii. Επίκληση ενός φυσικού σκοπού («τέλους») για κάθε πράγμα, ον ή όργανο: Σύμφωνα με τη συγκεκριμένη (αριστοτελικής προέλευσης) αντίληψη, το κάθε ον, το κάθε πράγμα και το κάθε όργανο επιτελεί μια συγκεκριμένη λειτουργία, υπηρετεί έναν φυσικό σκοπό. Παρουσιάζεται δηλαδή μια τελεολογική ανάγνωση του φυσικού, οπότε το κάθε πράγμα έχει εκ φύσεως το σκοπό του, ο οποίος εντάσσεται σε έναν ευρύτερο σκοπό κ.ο.κ. Βέβαια, η υπόθεση ότι το κάθε πράγμα έχει έναν ορισμένο σκοπό έχει κλονισθεί μετά τον Ντεκάρτ. Παρ’ όλα αυτά η αντίληψη του φυσικού σκοπού, αν δεν του προσδώσουμε υπερφυσική σημασία, παραμένει ενδιαφέρουσα. Ας δεχθούμε, λοιπόν, ότι τα μάτια μας είναι εκ φύσεως φτιαγμένα για να βλέπουμε. Είναι όμως φτιαγμένα μόνο γι’ αυτό ή μήπως μπορεί να προσλαμβάνουν και μια άλλη λειτουργία (π.χ. να τα χρησιμοποιούμε για να φλερτάρουμε); Είναι σίγουρα προδιαγεγραμμένο από τη φύση το ποιος είναι ο σκοπός του ενός ή του άλλου πράγματος; Και αν ναι, είναι τόσο βέβαιο ότι θα πρέπει να αφήσουμε τα πράγματα όπως τα έφτιαξε και τα προέβλεψε η φύση; Γιατί; Το να επικαλείται κανείς τους σκοπούς της φύσης δεν είναι αρκετό. Θα πρέπει επιπλέον να μας πει γιατί αυτό που προέβλεψε η φύση είναι καλύτερο από το αφύσικο.

Β) Ομοφυλοφιλία και οικογένεια: Εναντιώνεται και βλάπτει η ομοφυλοφιλία το θεσμό της οικογένειας; Το ζήτημα αυτό απασχόλησε και σήμερα αλλά και σε άλλες εποχές το δημόσιο χώρο και μάλιστα διεθνώς. Ιδιαίτερα στην Βικτωριανή εποχή οι ομοφυλοφιλικές σχέσεις και η ρύθμισή τους αποτέλεσε αντικείμενο οξύτατης διαμάχης. Βλάπτει η ομοφυλοφιλία τους κοινωνικούς θεσμούς; Ποιά η σχέση της με τις αξίες αυτοπροσδιορισμού, ελευθερίας και πολιτισμένης συνύπαρξης; Το επιχείρημα είναι κοινωνιολογικής φύσεως, οπότε η άποψη των ειδικών θα ήταν χρήσιμη στο συγκεκριμένο θέμα (π.χ. είναι καλό να υιοθετούν οι ομοφυλόφιλοι παιδιά;). Το ζήτημα δεν είναι εύκολο και οπωσδήποτε δεν θα πρέπει κατά την εξέτασή του να αφηνόμαστε έρμαια σε ανεξέλεγκτες κρίσεις, αντιδράσεις, στερεότυπα και πάθη που κινούνται δημόσια. Κάτι τέτοιο θα ήταν βλαβερό και για την ψυχή μας και για την ψυχή της πόλης. Θα πρέπει με ψυχραιμία και με χρήση του λόγου, του ελέγχου και του αναστοχασμού να αναζητήσουμε και να προσεγγίσουμε τον καλύτερο τρόπο ζωής, χωρίς προκαταλήψεις. Γιατί η ομοφυλοφιλία αναστατώνει τόσο πολύ την κοινωνία; Πότε μια πράξη είναι βλαπτική και ποιόν βλάπτει; Μήπως ορισμένες πράξεις ανήκουν στον κυρίαρχο χώρο της αυτονομίας των ατόμων και άρα δεν θα πρέπει να μας απασχολούν; Μπορεί μια πράξη να αξιολογείται ως ανήθικη και να θεωρούμε ότι αποτελεί έκφραση ενός κακού, επειδή έτσι το καταδικάζει μια θρησκεία; Τα θρησκευτικά κείμενα, να μεν είναι κιβωτοί του πολιτισμού, αλλά μήπως και το δικό τους κύρος δεν μπορεί να αμφισβητηθεί - πόσο μάλλον που εμπνέονται από την πραγματικότητα μιας παλιάς εποχής, της εποχής τους; Είναι, λόγου χάρη, η βίβλος αξιόπιστος οδηγός ηθικών απαγορεύσεων; Η Βίβλος μας λέει ότι απαγορεύεται εξ ίσου να εισέρχονται λεχώνες στο να ναό ή να τρώμε το λίπος από το αρνί (το Πάσχα πώς θα το φάμε;) ή να δει κανείς το θείο του γυμνό.

Η ηθική έχει να κάνει με την αντίσταση του λόγου στα εύκολα συμπεράσματα, τις 

ανέλεγκτες απόψεις και κρίσεις, τα συγκεχυμένα συναισθήματα, τα στερεότυπα: 

αναζήτηση του ερωτήματος που θέτει η ζωή
_____________________________________________________________________
Προς εμβάθυνση: Όσκαρ Ουάιλντ
Ο Όσκαρ Ουάιλντ (1854-1900) ήταν ομοφυλόφιλος και η δίκη που τον αφορούσε οδήγησε στην καταδίκη του και κατά κάποιον τρόπο στο θάνατό του από ψυχική στενοχώρια και γενικότερη επιβάρυνση της υγείας του. Ο Ουάιλντ ήταν ιδιαίτερα προκλητικός στα γραπτά του. Είναι κακό να είμαστε προκλητικοί; Οι ανθρώπινες κοινότητες έχουν μια τάση να είναι συμβατικές και συντηρητικές και να αναπαράγουν τα ίδια πρότυπα με τα οποία έχουν συνηθίσει να ζουν. Αυτό είναι ιδιαίτερα επικίνδυνο όταν αλλάζουν οι συνθήκες. Οι ανθρώπινες κοινότητες το αντιλαμβάνονται με μεγαλύτερη καθυστέρηση απ΄ότι τα άτομα. Υπ’ αυτήν την έννοια, ναι μεν η πρώτη αντίδραση στην πρόκληση είναι το αμήχανο σοκ της κοινής γνώμης, όμως αυτό το πάγωμα που διαδέχεται την πρόκληση μπορεί να είναι πολύ ωφέλιμο γιατί συμβάλλει στην αφύπνιση της κοινωνίας, στην εξέλιξή της, στη δημιουργία της σκέψης για αμφισβήτηση των παραδεδεγμένων αληθειών ενώ έτσι «σπάει» η πανοπλία όλων των μελών της κοινωνίας τα οποία, κατά τον Περικλή, έχουν όλα την φυσική τάση να ‘ναι εγωκεντρικά.

Από την άλλη μεριά, στις διαπροσωπικές επικοινωνίες της καθημερινότητας, στις απρόσωπες συναντήσεις των εποχούμενων, όπου ο ένας οδηγός κάνει μια άσεμνη και προκλητική χειρονομία στον άλλον, οι προκλήσεις αυτές δεν έχουν κάποιο ιδιαίτερο νόημα ή ωφέλεια. Μιλώντας, όμως, για πρόκληση πριν, δεν εννοούσαμε την απλή χυδαιότητα που η δημόσια ζωή δεν την έχει ανάγκη, αλλά την πρόκληση ιδεών. Ένα έργο τέχνης μπορεί να προκαλεί με την μορφή του, τον τρόπο του, ή τη φόρμα του. Επίσης, αυτός που κάνει μια συμπεριφορά έκκεντρη μπορεί να προκαλέσει με τρόπο ωφέλιμο (π.χ. ο εκκεντρικός φιλόσοφος, ο εκκεντρικός καλλιτέχνης, ο εκκεντρικός πολιτικός, ακόμα και ο εκκεντρικός νομικός). Ακόμη και ο φιλόσοφος προσπαθεί με αργό τρόπο να θέσει σε μερική αμφισβήτηση ό, τι είπαν οι προηγούμενοι και να κάνει ένα βήμα προς τα εμπρός. Κάθε κοινωνία πρέπει με τη φιλία, την αγάπη και το σεβασμό να πάει λίγο πιο πέρα. Βέβαια, εξ αιτίας των απαγορεύσεων και της υπερβολικής υποκρισίας της Βικτωριανής κοινωνίας, ο εκκεντρικός άνθρωπος αυτός, ο Όσκαρ Ουάιλντ, εξοστρακίστηκε, φυλακίσθηκε, οδηγήθηκε στο θάνατο και τελικά η κοινωνία δεν μπόρεσε να επωφεληθεί από το μήνυμά του. Αξίζει σ’ αυτό το σημείο να γίνει μία σύντομη μνεία σε ορισμένες διάσημες ρήσεις του Όσκαρ Ουάλντ :

Keep love in your heart. A life without it is like a sunless garden when the flowers are dead.

A dreamer is one who can only find his way by moonlight, and his punishment is that he sees the
dawn before the rest of the world.

Every saint has a past and every sinner has a future.

| regard the theatre as the greatest of all art forms, the most immediate way in which a human
being can share with another the sense of what it is to be a human being.

Education is an admirable thing, but it is well to remember from time to time that nothing that is
worth knowing can be taught.

There are only two tragedies in life: one is not getting what one wants, and the other is getting it.
Experience is simply the name we give our mistakes.

Ordinary riches can be stolen; real riches cannot. In your soul are infinitely precious things that
cannot be taken from you.



 

· «Όλοι ζούμε στο υπόγειο αλλά κάποιοι από μας κοιτάνε τα αστέρια».

Αντίδοτο απέναντι σε όλα αυτά φαίνεται να ήταν ο Σωκράτης, ο οποίος προηγήθηκε κατά πολύ του Όσκαρ Ουάιλντ (prior tempore potior iure). Στα επόμενα μαθήματα θα μιλήσουμε για τον Σωκράτη. Ποιος ήταν ο Σωκράτης; Επειδή ο ίδιος δεν είχε γράψει θα τον ανασυνθέσουμε, αυτόν και τη φιλοσοφία του, μέσα από τους πρώιμους διαλόγους του Πλάτωνος και δευτερευόντως μέσα από το έργο του Ξενοφώντα και του Αριστοφάνη (ο Αριστοφάνης τον παρουσιάζει καυστικά να αιωρείται ανάποδα με το κεφάλι στα σύννεφα). Βέβαια, ακόμα και αν βρούμε ποιος είναι ο Σωκράτης (διότι ο Πλάτων τον χρησιμοποιεί συχνά ως φερέφωνο των δικών του απόψεων), θα πρέπει να βρούμε και τι ήθελε να μας πει αυτός ο άνθρωπος, δηλαδή πρόκειται για ένα διπλό αίνιγμα. Σε κάθε περίπτωση, ο Σωκράτης είναι ο θεμελιωτής, όχι τόσο των ηθικών αντιλήψεων, για τις οποίες είχαν μιλήσει και άλλοι πριν από αυτόν (π.χ. ο Όμηρος μας μίλησε για την ανδρεία), αλλά της ηθικής φιλοσοφίας.
5. Πως να ζήσουμε καλά: Ο Σωκράτης και η ηθική φιλοσοφία

ἀνεξέταστος βίος οὐ βιωτός ἀνθρώπῳ

Ποιος είναι ο Σωκράτης: Ο Σωκράτης, με τα ερωτήματα που θέτει, σηματοδοτεί την απαρχή της ηθικής φιλοσοφίας, αν όχι την απαρχή της ίδιας της φιλοσοφίας. Παρά τη συστηματική ενασχόληση των σύγχρονων μελετητών με το έργο του Σωκράτη, η σωκρατική φιλοσοφία αλλά και το ίδιο το ιστορικό πρόσωπο του Σωκράτη εξακολουθούν ακόμη και σήμερα να προβάλλουν αντιστάσεις στην κατανόησή τους. Οι δυσχέρειες αυτές οφείλονται εν μέρει στο γεγονός ότι το έργο (και ο βίος) του Σωκράτη είναι έμμεσο, αφού μας το παραδίδει ο Πλάτων, ο Ξενοφών, ο Αριστοφάνης και πάντως όχι ο ίδιος ο Σωκράτης. Τι ακριβώς εννοούμε, λοιπόν, όταν διερωτώμαστε «ποιος είναι ο Σωκράτης»; Το αίνιγμα του Σωκράτη περιλαμβάνει δύο πτυχές. 

· Η πρώτη πτυχή αναφέρεται στο πώς μίλησε ο Σωκράτης και στο τι είπε. Η ιστορική παρουσία του και τα λόγια του αποτυπώνονται στα φιλοσοφικά έργα του Πλάτωνος και στην ιστοριογραφία ή την κωμωδία ορισμένων άλλων αρχαίων συγγραφέων (π.χ. Αριστοφάνης, Ξενοφών). 

· Η δεύτερη πτυχή του ερωτήματος εντοπίζει την απορία στο τι ήθελε τέλος πάντων να μας πει ο Σωκράτης, τι εννοούσε δηλαδή με αυτά που είπε; Ορισμένα στοιχεία που θα μας βοηθήσουν να βρούμε απαντήσεις στο ερώτημα αυτό ανιχνεύονται ήδη στην απολογία του ενώπιον του δικαστηρίου. Λέει, λοιπόν, ο Σωκράτης στην Απολογία του πως αυτό που έκανε ήταν ότι έλεγχε τον οποιονδήποτε είχε υπόληψη σοφίας και πάντως όχι μόνο τους ειδικούς. Μας λέει ακόμα ότι αναζητούσε τους πολιτικούς, τους ποιητές, τους χειροτέχνες, πολίτες και ξένους, νέους και γέρους, με σκοπό να τους παρακινήσει να μην νοιάζονται για τον εαυτό τους και για τα πράγματα περισσότερο απ’ ό, τι για την ανάταση της ψυχής τους. Ο ίδιος μάλιστα παρομοίαζε τον εαυτό του με αλογόμυγα που τσιγκλούσε τους συμπολίτες του να σκεφθούν.

Για τον Σωκράτη σοφός άνθρωπος είναι αυτός που αντιλαμβάνεται τα όρια της γνώσης και της άγνοιάς του. Για το ζήτημα αυτό άλλωστε, του είχε δοθεί χρησμός και από το μαντείο, τον οποίον ο Σωκράτης ερμήνευσε με τον τρόπο αυτό. Βασικός σωκρατικός αφορισμός, ενδεικτικός για τη φιλοσοφική στάση του Σωκράτη είναι ο εξής: «ο ανεξέταστος βίος ου βιωτός ανθρώπω». Άρα, για τον Σωκράτη, ο ανεξέταστος βίος είναι ανάξιος να τον ζει κανείς. Βεβαίως, η παραπάνω φράση είναι μεταφορική και δεν πρέπει να εκληφθεί με την κυριολεκτική της σημασία, δηλαδή ο Σωκράτης δεν εννοούσε ότι θα πρέπει να πεθαίνει εκείνος που δεν ελέγχει και δεν υιοθετεί διαρκή κριτική σκοπιά απέναντι στον τρόπο που ζει. Μας λέει όμως ότι όποιος τα κάνει αυτά, ζει έναν καλύτερο βίο.

Μήπως, λοιπόν, μέσα από τον συγκεκριμένο αφορισμό ο Σωκράτης προτείνει ένα συγκεκριμένο είδος ζωής και τι είδος ζωής είναι αυτό; Μπορεί άραγε να υποστηρίξουμε ότι με αυτό που λέει ο Σωκράτης μας προτρέπει να ακολουθήσουμε τυφλά τους γενικούς κανόνες και τις αρχές που ισχύουν στην πόλη, με σκοπό το κοινό καλό; Μήπως, δηλαδή, ο Σωκράτης μας καλεί να εξετάσουμε τον τρόπο ζωής μας υπό το πρίσμα των παραδεδεγμένων αληθειών και των γενικών αρχών που διέπουν την πόλη και αποτυπώνονται στους νόμους της; Η απάντηση είναι ότι μάλλον το ακριβώς αντίθετο μας προτρέπει να κάνουμε (ο Σωκράτης). Προτείνει δηλαδή να εξετάσουμε σε βάθος αυτές τις γενικότερες αντιλήψεις και να αμφισβητήσουμε, με τη μορφή άσκησης ελέγχου, το υφιστάμενο πλαίσιο παραδεδεγμένων αξιών. Προσοχή όμως: ο Σωκράτης δεν μας προτρέπει ούτε να σεβόμαστε άκριτα το πλαίσιο αυτό, ούτε και να το αθετούμε/παραβιάζουμε. Συμβουλή, δηλαδή, του Σωκράτη δεν είναι ούτε η τήρηση, ούτε η μη τήρηση των παραδεδεγμένων αληθειών αλλά η κριτική εξέτασή τους. Το ζητούμενο, λοιπόν, είναι να αναζωογονήσουμε τις κριτικές δυνάμεις "που βρίσκονται μέσα μας", προκειμένου με αυτές να ελέγξουμε το πώς ζούμε. Θα πρέπει, δηλαδή, να καταλάβουμε ότι ο Σωκράτης δεν μας προτρέπει να στραφούμε μέσα μας με σκοπό να ομφαλοσκοπήσουμε, ούτε για να αναζητήσουμε την εσωτερική "αυθεντικότητα", ούτε για να ψυχαναλυθούμε. Απεναντίας, το ζητούμενο είναι η κινητοποίηση των κριτικών μας δυνάμεων, με σκοπό να καλυτερεύσουμε τη ζωή μας. Ο Σωκράτης δεν αναζητεί μια συμβατική εξισορρόπηση εξωτερικών κανόνων και ηθικών αξιών, αλλά μας καλεί να εξετάσουμε τα θεμέλια και τις βάσεις, πάνω στις οποίες στηρίζουμε τους λόγους χάριν των οποίων σκεφτόμαστε και πράττουμε με ορισμένο τρόπο.

Στο πλαίσιο αυτό, είναι ορθό να παρατηρήσουμε ότι ο Σωκράτης έχει ένα διπλό αρνητικό πρόταγμα:

i. την καταπολέμηση του υποκειμενισμού ( δεν είναι κάθε αλήθεια υποκειμενική, ούτε εκφράζει απλώς τις αλλαγές στις στάσεις των ατόμων, ενώ είναι επιτακτική ανάγκη να υπερβούμε το στενά εννοούμενο ατομικό συμφέρον

ii. την απαγκίστρωση από τον σχετικισμό ( δεν είναι εξίσου αληθινές όλες οι "ηθικές προτάσεις" αλλά υπάρχει μια απόλυτη αλήθεια για τα πράγματα

Βέβαια, ο Σωκράτης δεν μιλάει ευθέως για το σχετικισμό και για τον υποκειμενισμό όμως από τη γενικότερη ηθική θεωρία του συνάγεται σαφώς ότι θέλει να μας απομακρύνει από τα δύο αυτά δόκανα. Εν πάση περιπτώσει, εκτός από τα ανωτέρω αρνητικά προτάγματα, ο Σωκράτης προτείνει και θετικά μια μέθοδο προσέγγισης της αλήθειας - της μίας, μοναδικής και απόλυτης αλήθειας. Γιατί όμως πρέπει να ψάχνουμε την αλήθεια; Επειδή είμαστε αληθομανείς; Όχι βέβαια! Την αλήθεια την αναζητούμε διότι –κατά τον Σωκράτη - η αλήθεια έχει άμεση σύνδεση με τη ζωή και μάλιστα με το πώς μπορούμε να ζούμε καλύτερα. Αυτός είναι και ο λόγος που ο Κικέρων χαρακτήρισε τον Σωκράτη ως τον πρώτο ηθικό φιλόσοφο, αφού ο Σωκράτης ασχολήθηκε πρώτος και σε βάθος με το ζήτημα του πώς μπορούμε να ζούμε καλύτερα. Και ναι μεν είναι αλήθεια ότι και οι προγενέστεροι του Σωκράτη αρχαίοι Έλληνες είχαν μιλήσει για έννοιες όπως ο πλούτος, η ισχύς, η υπόληψη, η τιμή, η ευσέβεια κλπ, όμως ο Σωκράτης ήταν ο φιλοσοφικός ογκόλιθος που ανέδειξε σε κεντρικό στόχο την ίδια την ανθρώπινη ευτυχία, την ευδαιμονία το αίτημα για μια καλύτερη και βέλτιστη ζωή. Έτσι πρωτοσυγκροτεί ο Σωκράτης την λεγόμενη ηθική φιλοσοφία – θέτοντας το ερώτημα αυτό: το αίτημα για μια καλύτερη ζωή.

Η βασική, λοιπόν, συνεισφορά του Σωκράτη στην ίδρυση της ηθικής φιλοσοφίας είναι ότι συνδέει το ηθικό πρόβλημα (από τη μία), με τη ζωή και τη γνώση για το πώς πρέπει να ζούμε (από την άλλη). Και συγκροτεί αυτόν τον προβληματισμό διατυπώνοντας το ερώτημα για την ανθρώπινη αρετή και την ανθρώπινη ευδαιμονία.

Ιστορική μαρτυρία για τον Σωκράτη: Στη δίκη και στην απολογία του ο Σωκράτης φαίνεται να αντιλαμβάνεται τον εαυτό του ως έναν άνθρωπο με μια συγκεκριμένη ηθική αποστολή. Την αποστολή αυτή την επιβεβαίωσε και ο χρησμός του μαντείου προς τον Χαιρεφώντα. Ο ίδιος είναι μεν ο σοφότερος όλων, αλλά αυτό συμβαίνει χάρη σε ένα μικρό προβάδισμα που του χαρίζει η επίγνωση της άγνοιάς του, την ίδια ώρα που οι υπόλοιποι προβεβλημένοι σοφοί, απλώς νομίζουν ότι είναι σοφοί. Η πραγματική σοφία ισοδυναμεί, για όποιον την έχει, με απόλυτη γνώση για το πώς να ζεις. Επειδή, λοιπόν, είναι η σοφία που μας διδάσκει πώς να ζούμε καλά, γι’ αυτό και δεν θα πρέπει ν’ αφήνει κανείς ούτε μια μέρα να περνά χωρίς να συζητά για την αρετή. Το πρόβλημα με το Σωκράτη είναι ότι είχε πολύ κακή έξωθεν μαρτυρία για τη δράση του, επειδή σε πολλούς κύκλους δεν ήταν αρεστός. Ο συστηματικός έλεγχος που ασκούσε σε προβεβλημένους κύκλους της αθηναϊκής κοινωνίας ξεσήκωνε την οργισμένη αντίδρασή τους (για παράδειγμα ο Θρασύμαχος γίνεται έξαλλος στο τέλος της «Πολιτείας» με αυτά που του λέει ο Σωκράτης και μάλιστα «γίνεται κόκκινος από το θυμό»). Εξ άλλου, πολλοί από τους μαθητές του Σωκράτη, όπως ο Κριτίας, ο Χαρμίδης και ο Αλκιβιάδης ήταν ολιγαρχικοί και οι Αθηναίοι έσπευσαν να συνδέσουν τη διδασκαλία του Σωκράτη με την αντιδημοκρατική πορεία των μαθητών του. Ο ίδιος ο Σωκράτης κρατούσε αποστάσεις, τόσο από την πολιτική τάση των δημοκρατικών όσο και από την αντίθετή της των ολιγαρχικών. Η συγκεκριμένη πολιτική στάση του Σωκράτη υπακούει και στο περιεχόμενο της φιλοσοφίας του.

Σοφός, λοιπόν, είναι κατά τον Σωκράτη εκείνος που έχει συνείδηση της άγνοιάς του. Αν μάλιστα αντλήσουμε στοιχεία για τη ζωή του Σωκράτη και από άλλα χωρία των αρχαίων κειμένων, τότε θα ανακαλύψουμε και ορισμένες απόψεις του φιλοσόφου για τον έρωτα προς τους νέους (είναι πολύ χαρακτηριστικές οι αναφορές στον Αλκιβιάδη αλλά αξιομνημόνευτος είναι και ο διαγωνισμός ομορφιάς που κάνει με τον πανέμορφο Κριτόβουλο, τον οποίον στο τέλος νικά αξιοποιώντας μιας σειρά από αστεία σοφίσματα). Επίσης, η διδασκαλία του Σωκράτη γινόταν πάντοτε χωρίς αμοιβή (παρά τα αντιθέτως υποστηριζόμενα από τον Αριστοφάνη στις Νεφέλες) και επίσης γινόταν δημόσια, στην αγορά. Μάλιστα, στην απολογία του, ο Σωκράτης λέει και το εξής: «αν κάποιος ισχυριστεί ποτέ ότι έμαθε ή άκουσε κάτι ιδιωτικά από μένα, που όλοι οι άλλοι δεν άκουσαν, να είστε βέβαιοι ότι ψεύδεται». Ιδιαίτερες είναι οι αναφορές του Σωκράτη και στο δαιμόνιό του, μιας εσωτερική φωνή συνειδήσεως που τον αποτρέπει από το να κάνει κάποια πράγματα, χωρίς όμως ποτέ να τον προτρέπει σε συγκεκριμένες συμπεριφορές. Πρόκειται δηλαδή για ένα είδος φωνής που έρχεται από μέσα του.

Ας επιστρέψουμε όμως στο αρχικό μας ερώτημα και στο αίνιγμα του Σωκράτη: ποια είναι η (έμμεση) ηθική διδασκαλία του Σωκράτη; Σε ποια σημεία ανιχνεύεται η παρουσία του Σωκράτη στον Πλάτωνα; Είναι ο Σωκράτης των διαλόγων του Πλάτωνα ο αληθινός Σωκράτης; Κατά την κρατούσα άποψη, στο πλατωνικό έργο υπάρχει ένα corpus διαλόγων που ονομάζονται πρώιμοι διάλογοι (σ’ αυτούς ανήκει η Απολογία, ο Λάχης, ο Κρίτων, ο Πρωταγόρας, ο Γοργίας και το πρώτο βιβλίο της Πολιτείας), στους οποίους ο πλατωνικός Σωκράτης είναι ο αληθινός Σωκράτης. Απεναντίας, σε όλους τους υπόλοιπους διαλόγους, ο Πλάτων χρησιμοποιεί απλώς τη φιγούρα του Σωκράτη, δηλαδή χρησιμοποιεί το πρόσωπο του δασκάλου του ως φερέφωνο των δικών του απόψεων και όχι ως πραγματική φυσιογνωμία. 

Πάντως θα πρέπει να υπογραμμίσουμε ότι ο Σωκράτης δεν μας παρουσιάζει μια συγκεκριμένη ηθική θεωρία, αλλά μας προτείνει απλώς μια μέθοδο – τη σωκρατική μέθοδο – για να αναζητήσουμε την αλήθεια. Παρ’ όλα αυτά, είναι δυνατόν να σταχυολογήσουμε ορισμένες συγκεκριμένες ηθικές απόψεις με θετικό περιεχόμενο που μπορούν να αποδοθούν στον Σωκράτη:

· η ατιμωρησία της αδικίας είναι ηθικώς αποκρουστέα ( η αδικία είναι κακό και πρέπει οπωσδήποτε να τιμωρείται

· η δικαιοσύνη και η αρετή πρέπει να ανταμείβονται ( το τι εννοούμε ως ανταμοιβή είναι άλλης τάξεως ζήτημα (π.χ. εννοούμε ως αμοιβή τα λεφτά που ζητούσαν και έπαιρναν οι σοφιστές;)

· δεν επιτρέπεται ποτέ να κάνεις κακό στον άλλον, δηλαδή να τον βλάπτεις και να αδικοπραγείς ενώ απαγορεύεται εξ ίσου να ανταποδίδεις τη βλάβη που σου προκάλεσε ο άλλος (βλ. τη λατινική έκφραση neminem laedere αλλά και την πολύ μεταγενέστερη αρχής της απαγόρευσης να βλάπτεις τρίτους, το harm principle του J.S.Mill) ( μάλιστα, είναι προτιμότερο να αδικηθείς παρά να αδικήσεις (ο Σωκράτης έχει χαρακτηριστεί και ως πρόδρομος του χριστιανισμού). Εκείνο που αξίζει να διερωτηθεί κανείς είναι αν επιτρέπεται να βλάπτεις τον εαυτό σου (αδικώντας τον) και γιατί. Σημειωτέον, επίσης, ότι η συγκεκριμένη αντίληψη του Σωκράτη υπερβαίνει κατά πολύ τα εσκαμμένα της εποχής και των κοινωνικών αντιλήψεων της πόλης στην οποία έδρασε, σε σημείο που μπορούμε δικαιολογημένα να την χαρακτηρίσουμε επαναστατική. Δεν πρέπει να ξεχνάμε ότι η κοινωνία στην οποία απευθυνόταν τότε ο Σωκράτης ήταν μια κοινωνία εθισμένη στους πολέμους, την αντιπαλότητα και τις βίαιες συγκρούσεις (ο μεγάλος Ελβετός ιστορικός του πολιτισμού Jakob Burkchardt έκανε λόγο για μια αγωνική κοινωνία - agonale Gesellschaft), ώστε αποτελούσε αληθινή επανάσταση να της απευθύνει κανείς την προτροπή να μη βλάπτει τους άλλους αλλά να προτιμά να υπομείνει η ίδια μιαν αδικία

· το υπέρτατο αγαθό είναι η ευδαιμονία και βασικός στόχος της σωκρατικής φιλοσοφίας είναι η συγκρότηση αυτού του ερωτήματος: τι σημαίνει ευτυχία; ( ευτυχία δεν σημαίνει απαραίτητα να μας λαχαίνουν όλα τα πράγματα που μας κάνουν να χαμογελούμε, όπως είναι τα λεφτά, ο έρωτας, η εξουσία κλπ. Μάλλον κάπου αλλού θα πρέπει να αναζητηθεί η ευτυχία, και το πού ακριβώς θα το δούμε λίγο παρακάτω

· από μόνη της η γνώση πως μια πράξη είναι ικανή να προαγάγει την ευδαιμονία μας, σημαίνει ότι μπορούμε να την επιδιώξουμε και να κατακτήσουμε (την ευδαιμονία) ( σύμφωνα με το Σωκράτη, και μόνο το γεγονός ότι γνωρίζουμε για μια πράξη ότι μπορεί να μας βοηθήσει να συλλάβουμε το αγαθό, ισοδυναμεί με επιδίωξη εκ μέρους μας του αγαθού αυτού. Άρα η γνώση μας είναι καίρια για την ηθική μας πράξη και αντιστρόφως: δεν επιδιώκουμε το αγαθό μόνον όταν (και επειδή) δεν το γνωρίζουμε.

Το σωκρατικό παράδοξο (σχέση ηθικής και γνώσης): Το γενικότερο πρόβλημα με το σωκρατικό στοχασμό είναι ότι ο Σωκράτης μας καλεί διαρκώς να εισέλθουμε σε μια αντιπαράθεση μαζί του, που όμως είναι εξαιρετικά δυσχερής. Αυτό συμβαίνει επειδή ο Σωκράτης καταφέρνει πάντα να μας αιφνιδιάζει από διάφορες σκοπιές. Ωστόσο, στις προαναφερθείσες ηθικές προτάσεις του μπορούμε να εντοπίσουμε και ένα πολύ συγκεκριμένο παράξενο, κάτι το ασυνήθιστο, μια παραδοξότητα. Κατά τον Σωκράτη, λοιπόν, ο καθένας πράττει σύμφωνα με το αγαθό που γνωρίζει. Αν, όμως, πράττουμε πάντα με κίνητρο την ευδαιμονία και την επιδίωξη του ίδιου αγαθού, τότε πώς είναι δυνατόν να υποπίπτουμε σε σφάλματα; Θα έπρεπε να συμβαίνει το αντίθετο, δηλαδή: ή να μην σφάλουμε ποτέ ή – εν πάση περιπτώσει- ουδείς να μην είναι κακός με τη θέλησή του («ουδείς εκών κακός»). Η αιτία των ηθικών μας σφαλμάτων, κατά το Σωκράτη, εντοπίζεται στο ότι είμαστε ελαττωματικοί και ελλειμματικοί στη συγκρότηση του τι είναι το αγαθό: γι’ αυτό σφάλλουμε - επειδή δεν ξέρουμε τί είναι ορθό να πράξουμε. Οι μεταγενέστεροι φιλόσοφοι και ιδίως ο Αριστοτέλης έδωσαν μια διαφορετική απάντηση στο ερώτημα: Γιατί αποτυγχάνουμε ηθικά; 

Γιατί δεν καταφέρνουμε να είμαστε ηθικοί; Γιατί – σε τελική ανάλυση- "την πατάμε;» Ο Σωκράτης θεωρεί ότι "την πατάμε" γιατί δεν έχουμε ξεκαθαρίσει μέσα μας το πλαίσιο του αγαθού. Από τη μεριά του ο Αριστοτέλης επικρίνει την άποψη του Σωκράτη, σημειώνοντας ότι είναι ορθή και ισχύει μόνο από τη σκοπιά της θεωρητικής γνώσης. Συνεπώς, κατά τη γνώμη του Αριστοτέλη, ναι μεν όλες οι αρετές είναι μορφές και αντικείμενα γνώσεως και ναι μεν –σε καθαρά θεωρητικό επίπεδο- το να ξέρεις τη δικαιοσύνη και το να είσαι δίκαιος συμπίπτουν, ωστόσο στην πράξη, είναι άλλο πράγμα να γνωρίζει κανείς τι είναι η ανδρεία και διαφορετικό πράγμα το να είναι ο ίδιος ανδρείος.

Σωκρατική ειρωνεία και ρητορική: Σε ένα από τα πολλά πλατωνικά χωρία της Πολιτείας, ο συνομιλητής του Σωκράτη, Θρασύμαχος, εκτοξεύει πικρόχολα προς το Σωκράτη την ακόλουθη μομφή: 

Η μομφή αυτή μας επιτρέπει να ανοίξουμε μια νέα ενότητα αναφορικά με την περίφημη σωκρατική ειρωνεία. Ειρωνεύεται ο Σωκράτης; Τι πάει να πει ειρωνεία; Είναι κάτι σαν εμπαιγμός; Μπορούμε να πούμε δηλαδή ότι ο Σωκράτης εμπαίζει, περιγελά ή υπονομεύει το πρόσωπο του συνομιλητή του; Με σημερινούς όρους, η ειρωνεία είναι ο σκόπιμος ισχυρισμός ενός πράγματος που δεν συμβαίνει, είναι η εκούσια διάσταση μεταξύ του σημαίνοντος και του σημαινομένου με σκοπό να μειώσουμε το πρόσωπο που ειρωνευόμαστε. Ειρωνεία σημαίνει να λέω επίτηδες το αντίθετο από αυτό που πιστεύω και θέλω να εκφράσω: π.χ. όταν λέω σε κάποιον ειρωνικά «Ωραία τα κατάφερες!» ενώ στην πραγματικότητα θέλω να τον αποδοκιμάσω. Κάνει όμως αυτό ο Σωκράτης;  Μπορούμε άραγε να πούμε ότι ζητούμενο της σωκρατικής ειρωνείας είναι απλώς η εκδήλωση μιας μικροπρεπούς χαιρεκακίας του Σωκράτη, ο οποίος επιζητεί εμμονικά να εκθέσει την άγνοια των σοφιστών; Η απάντηση είναι αρνητική. Το ζητούμενο της ειρωνείας δεν είναι η διαπίστωση της ανεπάρκειας του συνομιλητή αλλά υπάρχει και μια δυναμική που υποκρύπτεται στην ειρωνεία: πρόκειται για μια θετική προτροπή προς το συνομιλητή να επανεξετάσει το ζήτημα το οποίο δεν γνωρίζει αρκετά. Αυτό σημαίνει ότι ο Σωκράτης, με εργαλείο την ειρωνεία, παραινεί έντονα τον συνομιλητή του να στραφεί σε μια βαθύτερη κατανόηση του ερωτήματος που θέτει. Ίσως το μυστικό και ο μοχλός της ωφέλιμης λειτουργίας της σωκρατικής ειρωνείας να είναι ακριβώς η πρόκληση του συνομιλητή να αναστοχαστεί και να ελέγξει κάποιες πεποιθήσεις του, ανάγκη που μοιραία γεννιέται μέσα του, εξ αιτίας της απότομης πτώσης στο κενό, στην οποία τον οδηγεί ο Σωκράτης αναιρώντας τα πιστεύω του. Είναι, λοιπόν, αυτό το στοιχείο της έκπληξης, αυτός ο αιφνιδιασμός και αυτό το κενό που κάνει τον συνομιλητή του Σωκράτη να επανεξετάσει τις απόψεις του. Η ολοσχερής υπονόμευση της αρχικής θέσης του συνομιλητή μέσα από την ειρωνεία, αφήνει τον τελευταίο μετέωρο και ξεκρέμαστο, οπότε του δημιουργείται η ανάγκη να ξανασκεφτεί το ερώτημα από την αρχή. Άρα, λοιπόν, η ειρωνεία δεν είναι μια στείρα και αρνητική μέθοδος, ένας απλός εμπαιγμός του συνομιλητή αλλά υποκρύπτει κάτι πολύ βαθύτερο και δυναμικό: μια θετική προτροπή για επανέλεγχο της ηθικής μας στάσης. Παριστάνοντάς το με μία μεταφορά: είναι σαν να κοπανάει κάποιος με τις γροθιές του ένα μηχανάκι που δεν μπορεί να λειτουργήσει, όχι όμως έχοντας ως σκοπό να το σπάσει, αλλά για να το κάνει να ξαναπάρει μπροστά. Πρόκειται για μια απόπειρα να πάμε ένα βήμα πιο πέρα από το σημείο που βρισκόμαστε. Κατά τούτο, η σωκρατική ειρωνεία μπορεί να θεωρηθεί ως η πνευματική εκείνη προετοιμασία για να επιχειρήσουμε ένα άλμα στη γνώση, και επομένως και στην ηθική μας εξέλιξη. Κατά τον Jonathan Lear, μάλιστα, οι πλατωνικοί διάλογοι είναι σωκρατικοί, ακριβώς επειδή περιέχουν αυτήν την σωκρατική ειρωνεία. 

Ωστόσο, όπως σωστά έχει παρατηρηθεί, ο Σωκράτης δεν είναι ψυχαναλυτής. Για το λόγο αυτό θα πρέπει να αντιμετωπίζουμε την παρουσία και το συμβολισμό της σωκρατικής αναζήτησης ως μια μέθοδο για να φτάσουμε σε μια βαθύτερη κατανόηση για τη ζωή και τα διακυβεύματά της. Όχι ως μια διαδικασία ψυχανάλυσης. Πρόκειται για την αντιπαράθεση ανάμεσα στον πομπώδη, ανεξέταστο και αυτάρεσκο ισχυρισμό του σοφιστή και στην απότομη προσγείωση στο κενό την οποία προκαλεί ο Σωκράτης. Δεν είναι τυχαίο ότι ο Αλκιβιάδης αποκαλεί τον Σωκράτη «ατοπότατο», δηλαδή παράξενο, ιδιαίτερο, σαν ένα πρόσωπο που σου αφαιρεί το χαλί κάτω απ’ τα πόδια σου. Στην πραγματικότητα, ο Σωκράτης υποθέτει ότι υπάρχει κάτι μέσα στον κάθε συνομιλητή του, ότι εμείς οι άνθρωποι δεν είμαστε τελείως αδιαμόρφωτοι και χωρίς κατεύθυνση. Συνεπώς, αν ο ίδιος καταφέρει να επισημάνει τον εκτροχιασμό μας, θα είμαστε μετά σε θέση να διορθώσουμε με τις δικές μας δυνάμεις την πορεία μας.

Τι είναι ο σωκρατικός έλεγχος: Ο σωκρατικός έλεγχος είναι το διαλογικό/διανοητικό παιχνίδι που διεξάγεται μεταξύ του Σωκράτη και του θύματός του, που συνήθως είναι κάποιος σοφιστής. Το παιχνίδι αυτό αποκρυσταλλώνεται με μια πολύ συγκεκριμένη μορφή. Συνήθως ο Σωκράτης καλεί αρχικά τον συνομιλητή του να ορίσει μια έννοια (π.χ. την ανδρεία, την ευσέβεια, τη δικαιοσύνη). Στη συνέχεια, τον προκαλεί σε έναν δεύτερο ισχυρισμό. Σε τρίτο στάδιο αποκαλύπτει την αντίφαση μεταξύ των δύο, προκειμένου να οδηγήσει τον συνομιλητή του στο κενό. Εντελώς σχηματικά, η τυπική δομή του σωκρατικού ελέγχου έχει ως εξής:

· Ισχυρισμός

· Άρνηση ισχυρισμού

· Πρόκληση νέου ισχυρισμού

· Παραγωγή άλλων ισχυρισμών

· Αντίφαση με τον αρχικό ισχυρισμό

Ας παραθέσουμε μια εφαρμογή του σωκρατικού ελέγχου, αντλημένη από τον διάλογο του Σωκράτη με τον Ευθύφρονα. Αντικείμενο της συζήτησης είναι το αν θα πρέπει ο γιος να καταγγείλει τον πατέρα του για τη δολοφονία ενός δούλου, τον οποίον σκότωσε εξ αμελείας. Αρχικά, ο συνομιλητής του Σωκράτη ισχυρίζεται ότι η αρετή της ευσέβειας επιτάσσει ο γιος να καταγγείλει τον πατέρα του. Ο Σωκράτης αρνείται αυτόν τον ισχυρισμό και προκαλεί το συνομιλητή του να ορίσει την ευσέβεια - εκείνος δηλώνει ότι ευσέβεια είναι «αυτό που ορίζουν οι θεοί». Ακολούθως, ο Σωκράτης τον βάζει να συμφωνήσει ότι οι θεοί σε πολλές περιπτώσεις πιστεύουν διαφορετικά πράγματα και μάλιστα μαλλιοτραβιούνται αναμεταξύ τους γι’ αυτό που ορίζει ο καθένας («Συμφωνείς μαζί μου Ευθύφρων; - Ναι, συμφωνώ»). Λογικό αποτέλεσμα αυτών των παραδοχών είναι ότι μια συγκεκριμένη συμπεριφορά μπορεί να είναι εν ταυτώ ευσεβής και ασεβής, εάν ορισμένοι θεοί την επιδοκιμάζουν και ορισμένοι άλλοι την αποδοκιμάζουν, όπερ άτοπον. Ο σωκρατικός έλεγχος είναι μια παράσταση της αντιφατικότητας των δοξασιών που υιοθετεί ο άτυχος συνομιλητής. Ο Ευθύφρων βρίσκεται ήδη στην απότομη προσγείωση.

Το ζήτημα της ύπαρξης γνωστικής προόδου: Έπειτα από όλες αυτές τις αναπτύξεις, γεννιέται το εξής εύλογο ερώτημα: επέρχεται κάποια γνωστική πρόοδος (π.χ. του συνομιλητή-θύματος) μετά την αμηχανία και το κενό του σωκρατικού αιφνιδιασμού; Παρατηρήσαμε ήδη ότι η ενασχόληση με το ζήτημα της ηθικής και η γνώση του αγαθού είναι - κατά το Σωκράτη – η απαρχή για μια καλύτερη ζωή. Η ηθική πρόοδος του υποκειμένου επιτυγχάνεται μέσω του ελέγχου. Κατά τον Βλαστό, ο Σωκράτης απαρνιέται, όχι κάθε μορφή γνώσης, αλλά μόνο τη γνώση που εμφανίζεται ως μη επιδεχόμενη αμφισβήτηση. Επιπλέον, ο Σωκράτης φροντίζει να αναδείξει τη σημασία της συνοχής και του ενιαίου χαρακτήρα του αγαθού. Ο έλεγχος θα πρέπει κάθε φορά να μας οδηγεί σε συμπεράσματα με λογική συνοχή, τα οποία δεν θα έρχονται σε αντίφαση με άλλα συμπεράσματα που έχουμε συναγάγει. Αξιοσημείωτη είναι και η βεβαιότητα του Σωκράτη αναφορικά με την ειλικρίνεια που οπωσδήποτε θα χαρακτηρίζει ορισμένες από τις πεποιθήσεις μας. Σύμφωνα με τον Σωκράτη, όταν ελέγχουμε μα σειρά από ηθικές προτάσεις, ορισμένες από αυτές θα είναι αληθείς (αυτή είναι η υπόθεση που δέχεται ο Σωκράτης). Για το λόγο αυτό, ο έλεγχός μας θα πρέπει να αντιπαραθέτει ορισμένες αντιλήψεις με τις αληθείς ηθικές προτάσεις μας.

___________________________________________________________________________

Σωκρατική μέθοδος και αναστοχαστική ισορροπία: Η αναστοχαστική ισορροπία (reflective equilibrium) είναι μια μέθοδος της σύγχρονης ηθικής φιλοσοφίας που προτάθηκε αρχικά από τον Nelson Goodman αλλά καθιερώθηκε και έγινε ευρύτερα γνωστή στην ηθική φιλοσοφία από τον John Rawls, ο οποίος την αξιοποίησε κατά τη διατύπωση των αρχών της δικαιοσύνης του. Σύμφωνα με την αναστοχαστική ισορροπία, το υποκείμενο ξεκινά καταθέτοντας μία ηθική πρόταση. Οι απόψεις του υποκειμένου για τις θεμελιώδεις αρχές που θα διέπουν την πόλη θα πρέπει να ελεγχθούν σε σχέση με την ηθική θεωρία που τις υποστηρίζει (π.χ. την Καντιανή θεωρία, ή την Πλατωνική θεωρία ή τη θεωρία του ωφελιμισμού κλπ). Κατόπιν, θα πρέπει να ελεγχθούν και σε σχέση με τις ποιο εξειδικευμένες ηθικές του κρίσεις, ήτοι σε σχέση με ορισμένα πιο εξειδικευμένα ερωτήματα (π.χ. θα πρέπει να βοηθήσουμε κάποιον που πεινάει; πρέπει να βασανίσουμε έναν τρομοκράτη; πώς θα κρίνουμε αν μια πόλη θα εισέλθει στον πόλεμο; κλπ). 

Η μέθοδος της αναστοχαστικής ισορροπίας κάνει περίπου ό, τι και ο Σωκράτης αλλά με τρόπο ευρύτερο και μονολογικό - μονολογικό, υπό την έννοια ότι ο Rawls δεν διαλέγεται με κάποιον Λάχη για να διατυπώσει τη θεωρία του για τη δικαιοσύνη. Επομένως, ισορροπία σημαίνει ότι μια αφηρημένη πρόταση για το τι είναι δίκαιο, θα πρέπει να έρθει σε λογαριασμό και να βρίσκεται σε συνοχή με τις ειδικότερες ηθικές μας κρίσεις. Αν διαπιστωθεί μια τέτοια συνοχή, τότε η ηθική θεωρία που διατυπώσαμε έχει αέρα στα πανιά της. Η συνοχή είναι, λοιπόν, το ζητούμενο της αναστοχαστικής ισορροπίας και θα πρέπει να συνδέει και να συνέχει τις αφηρημένες με τις συγκεκριμένες ηθικές μας κρίσεις. Υπ' αυτήν την έννοια, η μέθοδος της αναστοχαστικής ισορροπίας εντάσσεται σε εκείνο το μοντέλο φιλοσοφικής θεώρησης που αποκαλέσαμε μοντέλο της σχεδίας ή της βάρκας. Σύμφωνα με το μοντέλο αυτό, το ηθικό υποκείμενο χτίζει εν πλω τις ηθικές του απόψεις, τοποθετούμενο εντός ενός συστήματος ηθικών αντιλήψεων με εσωτερική συνοχή. Η νεότερη αυτή αντίληψη της φιλοσοφίας (μοντέλο σχεδίας εν πλω) εμπνέεται πολύ από τον Σωκράτη και αντλεί από εκεί τις ρίζες της. Αντίθετα, ο Πλάτων ακολουθεί –όπως θα δούμε- το αξιωματικό/θεμελιακό μοντέλο της πυραμίδας.

Γενικά, στην αναστοχαστική ισορροπία όλες οι πεποιθήσεις κάποιου, σε όλα τα επίπεδα γενίκευσης, ταιριάζουν απόλυτα μεταξύ τους. Επομένως, στην αναστοχαστική ισορροπία οι συγκεκριμένες πολιτικές κρίσεις κάποιου (π.χ. «η δουλεία είναι άδικη», «η φυλάκιση άνευ δίκης είναι άδικη») αντιστοιχούν στις γενικότερες ηθικοπολιτικές πεποιθήσεις του (π.χ. «όλοι οι πολίτες έχουν ορισμένα βασικά δικαιώματα») που αντιστοιχούν στα πολύ αφηρημένα πιστεύω του σχετικά με τον εαυτό του και τον κόσμο στον οποίο ζει (π.χ. «όλοι οι πολίτες είναι ελεύθεροι και ίσοι»). Εάν το δούμε αντίστροφα, στην αναστοχαστική ισορροπία τα αφηρημένα πιστεύω κάποιου εξηγούν τις γενικότερες πεποιθήσεις του, που με τη σειρά τους εξηγούν τις συγκεκριμένες κρίσεις του. Εάν κάποιος επιτύχει αναστοχαστική ισορροπία, η αιτιολόγηση κάθε πεποίθησης θα απορρέει από όλες τις πεποιθήσεις που συνδέονται σε αυτά τα δίκτυα αμοιβαίας υποστήριξης και ερμηνείας. 

Κατά την εφαρμογή της μεθόδου αυτής θα πρέπει να ξεκινήσει κανείς από τις ηθικές του κρίσεις: αυτές που γίνονται σταθερά και άνευ δισταγμού όταν βρίσκει κανείς τις κατάλληλες συνθήκες για περισυλλογή (π.χ. «η δουλεία δεν είναι σωστή», «όλοι οι πολίτες είναι πολιτικά ίσοι»).  Αυτές οι κρίσεις θεωρούνται προσωρινά σταθερά σημεία και στη συνέχεια αρχίζει η διαδικασία του να δημιουργήσει κανείς σχέσεις αμοιβαίας υποστήριξης και ερμηνείας μεταξύ των πεποιθήσεών του, όπως περιγράψαμε παραπάνω. Αυτό αναπόφευκτα φέρνει στην επιφάνεια συγκρούσεις όπου, για παράδειγμα, μια συγκεκριμένη κρίση δεν μπορεί να υποστηρίξει μια γενικότερη πεποίθηση ή όπου μια αφηρημένη πεποίθηση δεν μπορεί να εξηγήσει κάποια άλλη πεποίθηση που είναι λιγότερο αφηρημένη. Θα πρέπει λοιπόν κανείς να αναθεωρήσει τις πεποιθήσεις του κατ’ ανάγκην, επιδιώκοντας πάντα να αυξήσει τη συνοχή του συνόλου. Είναι ακριβώς το μοντέλο της σχεδίας και της δόμησης ηθικών αντιλήψεων εν πλω.

___________________________________________________________

Συζήτηση με τον Σταύρο Τσακυράκη σχετικά με τον Σωκράτη, την υπακοή στους νόμους και το πρόβλημα της πολιτικής ανυπακοής
: 

Ο Σωκράτης και οι νόμοι. Αυτό που πρέπει κανείς να συγκρατήσει από το Σωκράτη είναι η άποψή του ότι το ηθικό επιχείρημα μετράει και επηρεάζει τη ζωή μας. Όταν, μετά από μια συζήτηση, θα καταλήξεις σε κάποιο συμπέρασμα, έχοντας πεισθεί από τα αντίθετα επιχειρήματα του συνομιλητή σου, το γεγονός αυτό έχει συνέπειες για τη ζωή σου. Δεν πρόκειται απλώς για μια ρητορική μάχη αλλά για έναν αγώνα που έχει συνέπειες για τη στάση που θα ακολουθήσεις. Αυτός ήταν ο λόγος που ο Σωκράτης προκαλούσε τέτοιο μένος. Δεν κέρδιζε απλώς σε μια λογομαχία αλλά εξευτέλιζε τον άλλον - υπερισχύοντας με την επιχειρηματολογία του, του απέδειχνε ότι ζει μια ζωή που δεν αξίζει. 

Είναι επίσης σαφές ότι ο Σωκράτης συσχετίζει το πως επιλέγει κανείς να ζήσει με τη γνώση που έχει σε σχέση με το τί είναι ηθικό. Στην Απολογία του φτάνει στο σημείο να πει ότι βίο ανέλεγκτο δεν αξίζει να τον ζει κανείς, υπονοώντας βεβαίως τον ηθικό έλεγχο του βίου. Περαιτέρω, ο Σωκράτης επιχειρεί μια στροφή στο υποκείμενο της ηθικής: το ζητούμενο δεν είναι να ελέγξουμε τις ηθικές μας απόψεις με βάση την κρατούσα ηθική άποψη της κοινωνίας. Το σωκρατικό ερώτημα του «πώς θα ζήσουμε» δε μοιάζει καν να αναφέρεται στο πώς θα φερθούμε απέναντι στους άλλους αλλά στο πώς θα φερθούμε απέναντι στον εαυτό μας. Από πού όμως αντλούμε τους λόγους που μας υποδεικνύουν το ηθικό; Ο Σωκράτης φαίνεται να απαντά στο ηθικό ερώτημα σε αποκλειστικά γνωστικό επίπεδο (βλ. «ουδείς εκών κακός»). Όποιος γνωρίζει το ηθικό, θα πράξει σύμφωνα με αυτό.

Μεγάλο ενδιαφέρον μας προκαλεί και η περίφημη σωκρατική ειρωνεία. Η ειρωνεία είναι μια αποτελεσματική και εξαιρετικά δραστική μέθοδος στους διαλόγους του Σωκράτη, πλην όμως έχει τα όριά της. Με τη σωκρατική ειρωνεία εκδηλώνεται αμφισβήτηση, δημιουργείται αμφιβολία και καταρρίπτονται αθεμελίωτες απόψεις του αντιπάλου όμως αυτό πολλές φορές δεν μας αρκεί. Ο Πλάτων με την Πολιτεία του κάνει ένα σημαντικό βήμα παραπέρα: αναπτύσσει μια ολοκληρωμένη και ρωμαλέα θεωρεία (με θετικό τρόπο). Ίσως η επιλογή της ειρωνείας να είναι και το αποτέλεσμα της ψυχρότητας για την οποία έχει κατηγορηθεί ο Σωκράτης. Πράγματι, φαίνεται μέσα από το πλατωνικό έργο ότι ο Σωκράτης ήθελε να δείξει στον εκάστοτε συνομιλητή του ότι σφάλλει ως προς το πραγματευόμενο θέμα, ωστόσο δεν είχε καμία πρόθεση να θυσιαστεί κιόλας για να τον σώσει από την άγνοιά του, δίνοντάς του τη «σωστή απάντηση». Ίσως, όμως, ο Σωκράτης να μην ήταν ψυχρός, αλλά απλώς να πίστευε ότι ορισμένα πράγματα δεν γίνονται διδακτικά, αλλά θα πρέπει μόνος σου να τα κάνεις κτήμα σου. Μια τέτοια στάση άλλωστε θα συνδυαζόταν και με τη γενικότερη πεποίθηση του Σωκράτη ότι ο καθένας μπορεί να αποκτήσει τη γνώση και να φτάσει μέσω αυτής στην ηθική. Η πρόσβαση στη γνώση και στο αγαθό δεν είναι ικανότητα ή προνόμιο των λίγων (π.χ. των σοφών).

Από εκεί και πέρα, ερωτήματα εγείρει και η στάση του Σωκράτη στη φυλακή, έπειτα από την καταδίκη του σε θάνατο, όταν αυτός αρνείται να δραπετεύσει εξαγοράζοντας τη συνεργασία των φρουρών. Γιατί αρνείται να δραπετεύσει; Το κάνει άραγε επειδή θεωρεί σε κάθε περίπτωση αδικαιολόγητη την ανυπακοή στους νόμους, ακόμα και στους άδικους νόμους; Το ζήτημα δεν είναι τόσο απλό να απαντηθεί. Ο ίδιος ο Σωκράτης στην απολογία του μας δίνει δύο παραδείγματα από τη ζωή του που αρνήθηκε να υπακούσει σε εντολές: 

i. Ανυπακοή λόγω παρανομίας: Ο Σωκράτης διαφώνησε και αρνήθηκε να συμπράξει στην εκτέλεση των Αθηναίων αξιωματικών οι οποίοι, μετά τη νίκη τους στη ναυμαχία των Αργινουσών, δεν περισυνέλεξαν τους νεκρούς Αθηναίους. Προέβαλε ως επιχείρημα ότι η συγκεκριμένη εντολή ήταν παράνομη.

ii. Ανυπακοή λόγω αυθαίρετου καθεστώτος: Όταν το καθεστώς των τριάκοντα τυράννων απευθύνθηκε στο Σωκράτη και του ζήτησε να φέρει προς εκτέλεση έναν ύποπτο/πλούσιο Αθηναίο, εκείνος αρνήθηκε να εμπλακεί στις υποθέσεις τους, διότι δεν όφειλε υπακοή σε μια εντολή που προερχόταν από αυθαίρετο καθεστώς.

Στις δύο αυτές περιπτώσεις δεν πρόκειται ουσιαστικά για ανυπακοή, όπως αυτή θα αναπτυχθεί παρακάτω. Υπάρχει όμως και μια πιο καθαρή περίπτωση εξαγγελλόμενης ανυπακοής στην απολογία, στο σημείο που ο Σωκράτης λέει ότι, αν οι δικαστές της Ηλιαίας τον αφήσουν ελεύθερο υπό τον όρο ότι θα σταματήσει τη διδασκαλία του, αυτός δεν θα τους υπακούσει. Την περίπτωση αυτής της ανυπακοής θα την εξετάσουμε λεπτομερέστερα παρακάτω. Τέλος, αξίζει να θυμίσουμε ένα χωρίο από τον «Κρίτωνα», στο οποίο ο Σωκράτης λέει ευθύς εξ αρχής  στον μαθητή του, ο οποίος έχει προσέλθει για να τον πείσει να δραπετεύσει: «ή θα με πείσεις ή θα υπακούσεις» (ήτοι, αν δεν με πείσεις, θα συμμορφωθείς με αυτά που λέω). Σε μια δημοκρατία δεν υπάρχουν άλλες λύσεις.

Αξίζει να σημειωθεί ότι στον πλατωνικό διάλογο «Κρίτων», ένας μαθητής του Σωκράτη, ο Κρίτων, καθίσταται loco σοφιστής, δηλαδή τοποθετείται σε θέση αντιπάλου του Σωκράτη. Γιατί όμως συμβαίνει αυτό; Διότι κανένας άλλος μαθητής του Σωκράτη δεν είχε εμπεδώσει όλη τη φιλοσοφία δασκάλου του (ίσως να το είχε καταφέρει ο Πλάτων, όμως ο Πλάτων εμφανίζεται πολύ αχνά στους σωκρατικούς διαλόγους). Ο Σωκράτης είναι συνήθως πιο μπροστά απ’ τον αντίπαλό του. Περαιτέρω, στον «Κρίτωνα» καταδεικνύεται πόσο σημαντικός είναι ο έλεγχος για τη ζωή και η αναζήτηση μίας βαθύτερης αξιακής συνοχής στις απόψεις του κάθε υποκειμένου. Θα λέγαμε μάλιστα ότι ο έλεγχος αυτός ασκεί βαθιά επίδραση στην πραγματικότητα. Ακόμη, στον συγκεκριμένο διάλογο το σωκρατικό έργο αντιπαρατίθεται στη σωκρατική ζωή. Το σωκρατικό ερώτημα «Πως είμαστε ηθικά;» δεν παρουσιάζεται όπως το συλλαμβάνει η νεωτερικότητα και ο Αριστοτέλης αλλά είναι ο τρόπος που προβάλλουμε τον κόσμο μέσα μας. Προκύπτει μάλιστα και ένα ζήτημα «συμβολαίου», σε σχέση με την προτεινόμενη απόδραση από τη φυλακή. Ο Σωκράτης, ζώντας 70 χρόνια στην ίδια πόλη, τεκμαίρεται ότι αποδέχεται τους νόμους που την διέπουν (αν και μπορεί να υποστηρίξει κάποιος ότι δεν αποδέχεται όλους τους νόμους), ενώ λανθάνει και κάποιας μορφής πατριωτισμός, αν σκεφτούμε ότι ο Σωκράτης «χρωστά» κάτι στην πόλη όπου έζησε τόσα χρόνια και αυτό ίσως είναι ότι της οφείλει να σέβεται τους νόμους της.

Το πρόβλημα της πολιτικής ανυπακοής: Στην «Αντιγόνη», το διασημότερο αρχαιοελληνικό κείμενο που σχετίζεται με την ανυπακοή, η ομώνυμη ηρωίδα του Σοφοκλή τάσσεται υπέρ ενός ανώτερου αγαθού (μιας θεϊκής αυθεντίας), ενώ ο Κρέων παρουσιάζεται ως κακός, εγωιστής, σκληρός και αναίσθητος. Είναι αλήθεια ότι έχουν γίνει πολλές αναγνώσεις της «Αντιγόνης» από τα παλιότερα χρόνια μέχρι σήμερα. Ωστόσο, μία από τις πιο ενδιαφέρουσες ερμηνείες είναι αυτή που εκθέτει ο George Steiner στο βιβλίο του «Αντιγόνες», στο οποίο αναλύει την εξέλιξη και την κληρονομιά της ιδέας της «Αντιγόνης» μέσα από τη δυτική τέχνη, λογοτεχνία και φιλοσοφία. Ο συγγραφέας αναφέρεται ανάμεσα στα άλλα και στις απόψεις του Χέγκελ σύμφωνα με τον οποίο, ο Κρέων πρεσβεύει μια εξελιγμένη μορφή ηθικότητας, μια συμπύκνωση της κρατικής αυθεντίας. Παραδείγματα πολιτικής ανυπακοής έχει γνωρίσει αρκετά η ιστορία της ανθρωπότητας. Ωστόσο, τα πιο πρόσφατα από αυτά είναι το παράδειγμα το Θορώ (αρνήθηκε να πληρώσει ένα φόρο γιατί διαφωνούσε με τον πόλεμο που διεξήγαν οι ΗΠΑ), της Ρόζας Παρκς (παρότι μαύρη στο χρώμα μπήκε σε λεωφορείο που η πρόσβαση επιτρεπόταν μόνο σε λευκούς), του Μαχάτμα Γκάντι και του Μπέρτραντ Ράσελ (η στάση τους ευνοούσε μια αντίληψη περί πασιφιστικής ανυπακοής). Ποιο είναι όμως το ζήτημα που εγείρει η πολιτική ανυπακοή; Επιτρέπεται να παραβιάζουμε την αυθεντία της έννομης τάξης και του δικαίου; Υπό ποιες προϋποθέσεις και γιατί;

Αρχικά, θα πρέπει να ξεκαθαριστεί ότι στην παρούσα ενότητα αναφερόμαστε στην ανυπακοή που εκδηλώνεται σε ένα δημοκρατικό πλαίσιο, σε ένα πλαίσιο κοινωνικού συμβολαίου και όχι στην ανυπακοή που εκδηλώνεται κατά μιας τυραννίας, ενός δικτατορικού καθεστώτος κλπ. Στην ανάπτυξή μας αυτή λοιπόν, προϋποθέτουμε μια δημοκρατική κοινωνία, αφού σε μια τυραννική κοινωνία, η ανυπακοή μπορεί κάλλιστα να θεωρηθεί υποχρέωση. Ο αγγλικός όρος για την πολιτική ανυπακοή είναι «civil disobedience». Η σωστή απόδοση αυτού του όρου στα ελληνικά είναι ίσως «πολιτισμένη πολιτική ανυπακοή» και όχι απλώς «πολιτική ανυπακοή». Το civil είναι αμφίσημος όρος: σημαίνει τόσο το πολιτισμένο, όσο και το πολιτικό. Όταν οι αγγλοσάξονες μιλούν για civil disobedience, προϋποθέτουν μια πολιτισμένη κοινωνία. Η πολιτική ανυπακοή δεν είναι «πολιτική» υπό την έννοια ότι επιλέγουμε ένα πολιτικό τρόπο για να εκφράσουμε την αντίρρησή μας, ούτε υπό την έννοια ότι έχει ορισμένο πολιτικό περιεχόμενο η αντίρρησή μας. Απεναντίας, είναι πολιτική διότι εκδηλώνεται με πολιτισμένο τρόπο και εντός μιας πολιτισμένης δημοκρατικής κοινότητας.

Σύμφωνα με τον J.Rawls, πολιτική ανυπακοή είναι η μη βίαιη, συνειδητή πολιτική δράση ενός προσώπου, η οποία εναντιώνεται φανερά σε έναν νόμο που είναι κατάφωρα άδικος κατά την αντίληψη του προσώπου αυτού. Η civil disobedience θα πρέπει να διακρίνεται από την conscientious refusal (= αντίρρηση συνείδησης), διότι το αίτημα του αντιρρησία είναι ποιοτικώς διαφορετικό και μπορεί να συνοψιστεί στην εξής φράση: «Αφήστε με να πιστεύω σε ό, τι θέλω! Αφήστε εμένα ήσυχο και εσείς οι υπόλοιποι κάντε ό, τι νομίζετε!». Απεναντίας, η civil disobedience έχει την προοπτική να αλλάξει το νόμο και μάλιστα για όλους (π.χ. όχι απλώς να μην φέρω εγώ όπλο και η κοινωνία ας πάει να κάνει ό, τι θέλει αλλά αντίθετα: ζητώ κανείς να μην φέρει όπλο). 

Περαιτέρω, η civil disobedience είναι μια δημόσια (= φανερή) και μη βίαιη πολιτική αμφισβήτηση, εμφορούμενη από πολιτικά κίνητρα που συνδέονται και συνέχονται με τα θεμέλια της δημοκρατίας και με τη δικαιοσύνη. Θα πρέπει άρα το αίτημα της πολιτικής ανυπακοής να συνδεθεί με ένα στοιχείο δικαιοσύνης. Εξ άλλου, θα πρέπει η ανυπακοή να εκδηλωθεί με σεβασμό προς τους νόμους όσο κι αν αυτό ακούγεται αντιφατικό. Κατά τον Martin Luther King, το πρόσωπο που κάνει πολιτική ανυπακοή παραβαίνει τους νόμους από το μεγάλο σεβασμό που τρέφει γι’ αυτούς. Υπ’ αυτήν την έννοια, πράξη πολιτικής ανυπακοής υπάρχει μόνον όταν ο δράστης της δηλώνει έτοιμος να αποδεχθεί τις συνέπειες/κυρώσεις από την πράξη του. Και ο Rawls όμως αναφέρει ότι η πράξη της πολιτικής ανυπακοής θα πρέπει να κινείται «within the limits of fidelity to the law». Η αντίληψη ότι για να είναι κανείς πολιτικά ανυπάκουος θα πρέπει να σέβεται τους νόμους που παραβιάζει ακούγεται εκ πρώτης όψεως αρκετά αντιφατική. Όλοι διαισθανόμαστε ότι ο λόγος που παραβαίνει κανείς τους άδικους νόμους είναι επειδή σέβεται κάποιους άλλους νόμους και όχι βεβαίως επειδή σέβεται και τιμά τους παραβιαζόμενους νόμους. Γιατί, λοιπόν, θα πρέπει να αποδεχτεί τις κυρώσεις που αυτοί επιφέρουν;

Σε κάθε περίπτωση, ο φορέας της πολιτικής ανυπακοής θα πρέπει να αντιταχθεί στο νόμο δημοσίως και να το πράξει αυτό συνειδητά (π.χ. όχι να παραβιάσει το νόμο κατά τύχη). Η αμφισβήτηση του νόμου μπορεί να γίνει είτε με παραβίαση του ίδιου του άδικου νόμου, είτε με παραβίαση κάποιου άλλου νόμου (π.χ. κλείνω το δρόμο με καθιστική διαμαρτυρία και παραβιάζω έτσι την άσκηση του δικαιώματος κίνησης των διερχόμενων οχημάτων). Λέγοντας όμως ότι η αντίδραση στο νόμο πρέπει να είναι μη βίαιη, τι ακριβώς εννοούμε; Που τελειώνουν τα όρια της μη βίαιης συμπεριφοράς και από που αρχίζει να υπάρχει βία; Ο μόνος σίγουρος κανόνας είναι ένας: αποκλείεται σε κάθε περίπτωση η άσκηση φυσικής βίας.

Αλλά ας μην ξεφύγουμε από το αρχικό μας ερώτημα. Δικαιολογείται η πολιτική ανυπακοή; Γιατί να δικαιολογούμε την εναντίωση ενός προσώπου στην έννομη τάξη; Η πολιτική ανυπακοή είναι μια έκκληση του civil disobedient προς την πλειοψηφία να εγκύψει πάνω στο επίμαχο ζήτημα, ήτοι πάνω στον κανόνα που θέσπισε δημοκρατικά, και να επανεξετάσει το θέμα του αν ο κανόνας αυτός είναι δίκαιος. Με άλλες λέξεις, η πολιτική ανυπακοή είναι ένας δραματικός και ύστατος τρόπος να ζητήσει κανείς από την κοινωνία να αντιληφθεί την κατάφωρη αδικία του νόμου που ψήφισε. Βέβαια, η φυσική βία δεν μπορεί να χωρέσει στην πολιτική ανυπακοή, ακόμα και αν πρόκειται για ύστατη έκκληση προς την κοινωνία. Ούτε και οι πράξεις επιβολής μπορούν να χωρέσουν (π.χ. δεν επιτρέπεται να έρθω μέσα στο σπίτι σου να σου επιβάλω να ακούσεις με το ζόρι «πόσο άδικος είναι εκείνος ή ο άλλος κανόνας»). Η διαθεσιμότητα του πολιτικώς ανυπάκουου να υποστεί τις συνέπειες του νόμου που παραβίασε αποτελεί την απόδειξη για τα αγαθά κίνητρά του. 

Τι σημαίνει όμως ανυπακοή στους νόμους; Γιατί τη συζητάμε; Ο Καντ, ας πούμε, δε τη δεχόταν καθόλου. Ένα είναι βέβαιο: κοινωνική οργάνωση, στην οποία ο κάθε πολίτης μπορεί να επιβάλλει εκείνον τον κανόνα που ανταποκρίνεται καλύτερα στο κοσμοείδωλό του δεν είναι νοητή, δεν υπάρχει πουθενά, ούτε μπορεί να υπάρξει. Ούτε καν μια αυταρχική οργάνωση της κοινωνίας δεν ανέχεται να μην επιβάλλονται οι κανόνες της. Δεν υπάρχει καμία μορφή κοινωνικής οργάνωσης, που ο καθένας είναι ελεύθερος να υπακούει σε όποιους κανόνες προτιμά. Από την άλλη πλευρά, διερωτάται κανείς: δηλαδή τι είδους κοινωνία προκρίνουμε; Μία κοινωνία όπου επικρατεί μια τυφλή υπακοή στους δημοκρατικούς κανόνες; Είναι αλήθεια ότι εκείνος που εναντιώνεται συνειδητά σε έναν κανόνα, έστω και στιγμιαία, δηλώνει την διαφωνία του με την αρχή της πλειοψηφίας, αφού δεν αποδέχεται το προϊόν της: τον πλειοψηφικό κανόνα. Ωστόσο, θα πρέπει άραγε, "σώνει και καλά",    ό, τι κι αν αποφασίσει η πλειοψηφία να μας δεσμεύει για λόγους δικαιοσύνης; Όχι βέβαια. Τα ατομικά δικαιώματα είναι ένα στοιχείο δικαιοσύνης που δεν περιλαμβάνεται στο κοινωνικό συμβόλαιο και στον δημοκρατικό κανόνα αλλά αποτελεί ζήτημα αυτοκαθορισμού του ανθρώπου (π.χ. το με ποιον θα κοιμηθώ το βράδυ δεν θα το αποφασίσει η πλειοψηφία αλλά εγώ ο ίδιος ως άτομο ακόμα και αν μειοψηφώ σε σχέση με τις απόψεις της κοινότητας).

Αφήνοντας όμως στην άκρη τα ατομικά δικαιώματα, και ξαναπιάνοντας τα ζητήματα για τα οποία αρμόδια να αποφασίσει είναι η πλειοψηφία, αναρωτιέται κανείς: μπορούμε να φανταστούμε περιπτώσεις που η δημοκρατική πλειοψηφία είχε μεν την αρμοδιότητα να αποφασίσει για ένα συγκεκριμένο θέμα, αλλά πήρε τη λάθος απόφαση; Ασφαλώς και μπορούμε. Ποια μέσα αντίδρασης έχει στη διάθεσή του ένα πρόσωπο που διαπίστωσε το σφάλμα της πλειοψηφικής απόφασης; Πώς μπορεί να αντιπαλέψει παρόμοιες εσφαλμένες αποφάσεις ως άτομο; Ποιες ασφαλιστικές δικλείδες υπάρχουν; Μία τέτοια δικλείδα είναι η προσφυγή στα δικαστήρια, δηλαδή η οδός της δικαστικής προστασίας. Μια άλλη λύση μας παρέχει η ελευθερία της έκφρασης (π.χ. να καταγγείλω με δημόσιες τοποθετήσεις μου τον άδικο νόμο). Παρομοίως, υπάρχει το δικαίωμα συναθροίσεως, το δικαίωμα ψήφου στις εκλογές και άλλα δικαιώματα, που όλα τους είναι νόμιμα μέσα εναντίωσης. Ενδέχεται όμως, τα παραπάνω μέσα να μην είναι αρκούντως δραστικά, με αποτέλεσμα ο λάθος νόμος να μην μπορεί να αντιμετωπισθεί ικανοποιητικά αλλά να εξακολουθεί να ταξιδεύει στην έννομη τάξη ρυθμίζοντας τις ζωές μας. Στις περιπτώσεις αυτές μπορεί ίσως και η ίδια η πλειοψηφία να έχει ένα συμφέρον να έρθει αντιμέτωπη με ένα ανυπάκουο πρόσωπο που με μια δραματική και ύστατη έκκληση θα την καλέσει να το ξανασκεφτεί. Οι περιπτώσεις αυτές, με τις προϋποθέσεις που δώσαμε, είναι το μοναδικό παραθυράκι, μέσα από το οποίο μπορεί κανείς να προχωρήσει σε ανυπακοή η οποία θα δικαιούται να χαρακτηριστεί πολιτική.

Τα ευγενή κίνητρα του δράστη είναι αναγκαίο προαπαιτούμενο για να αναγνωρίσουμε το χαρακτήρα πολιτικής ανυπακοής στην πράξη του. Αν, όμως διαπιστωθεί ότι τα κίνητρα του δράστη ήταν ευγενή και εν πάση περιπτώσει ποιοτικώς διαφορετικά, μήπως και η ίδια η παραβίαση που επιχείρησε θα πρέπει να αντιμετωπισθεί διαφορετικά; Για παράδειγμα, μήπως η ποινική μεταχείριση του δράστη από την πολιτεία θα πρέπει να είναι ηπιότερη; Μήπως να είναι η ποινική διαδικασία συμβολική; Μάλιστα, θα μπορούσε να υποστηριχθεί ότι επί πολιτικής ανυπακοής, όχι απλώς οι δικαστές είναι υποχρεωμένοι να σπρώξουν χαμηλότερα την ποινή που θα επιβάλουν κατά την επιμέτρηση, αλλά θα πρέπει ίσως να μείνει ατιμώρητη η πράξη ανυπακοής ή να μην ασκείται καν ποινική δίωξη από τον εισαγγελέα. Είναι προφανές, τέλος, ότι η ποινή που θα επιβληθεί στο δράστη δεν θα έχει για κανένα λόγο τον συνήθη ατιμωτικό της χαρακτήρα (δεν θα εμπεριέχει ηθική απαξία).

Ας θυμηθούμε ξανά τα βασικότερα στοιχεία της civil disobedience. Πρόκειται για μια πράξη εναντίωσης στο νόμο η οποία:

i. Εκδηλώνεται δημόσια, δηλαδή πρέπει να εκφράζεται προς τα έξω. Μια πράξη που αποτελεί ύστατη έκκληση προς την πλειοψηφία δεν μπορεί να γίνεται κρυφά, από τα δωμάτια του σπιτιού μου. Ο δημόσιος χαρακτήρας της εναντίωσης συνδέεται, λοιπόν, με αυτόν τον σκοπό της.

ii. Η πράξη είναι συνειδητή και όχι τυχαία ή συμπτωματική.

iii. Απαγορεύεται η άσκηση φυσικής βίας και απαγορεύεται και η επιβολή. Η πολιτική ανυπακοή είναι μια πράξη προτροπής της πλειοψηφίας να επανεξετάσει τον άδικο κανόνα της, και όχι μια πράξη επιβολής. Εκφράζεται λοιπόν ειρηνικά. Είναι άραγε πράξη επιβολής μιας καθεστηκυία διαμαρτυρία σε έναν δρόμο προκειμένου να μην διέλθουν τα οχήματα που μεταφέρουν τους πολεμικούς πυραύλους που μόλις αγοράστηκαν από ένα κράτος; Πρόκειται οπωσδήποτε για οριακή περίπτωση.

iv. Το αίτημα της πράξης ανυπακοής θα πρέπει να συνδέεται κάπως με τη δικαιοσύνη και τα θεμέλια των αντιλήψεών μας για μια δημοκρατική κοινωνία (π.χ. δεν μας αρκεί ένα ευτελές αίτημα με αντικείμενο να μην φύγουν λεφτά από την τσέπη του εναντιωνόμενου).

v. Ο δράστης θα πρέπει να είναι έτοιμος να αποδεχτεί τις συνέπειες της πράξης του – θα πρέπει να είναι έτοιμος να υποστεί την κύρωση του άδικου νόμου που παραβίασε.

vi. Ο δράστης θα πρέπει να έχει πρόθεση να αλλάξει έναν κανόνα για όλους και όχι απλώς να επιδιώκει να μην τον υποστεί ο ίδιος.

Ας υποθέσουμε, λοιπόν, ότι έχουμε συμφωνήσει στις εννοιολογικές προϋποθέσεις της πολιτικής ανυπακοής, η οποία είναι ικανή να επιφέρει απαλλαγή του δράστη από τη δίωξη. Μπορούμε να ενσωματώσουμε αυτήν την ανυπακοή με τις συγκεκριμένες προϋποθέσεις της στο νόμο, ως λόγο άρσεως του αδίκου ή εξάλειψης του αξιοποίνου; Μπορεί, δηλαδή, να θετικοποιηθεί η πολιτική ανυπακοή (με τα στοιχεία που περιγράφηκε ανωτέρω), έτσι ώστε στο εξής, οι πράξεις ανυπακοής στο νόμο να τελούνται κατ’ ενάσκηση νομίμου δικαιώματος;

Μια πρώτη ένσταση είναι ότι κάτι τέτοιο δεν θα μπορούσε να γίνει δεκτό, διότι αν η πράξη του παραβάτη ήταν νόμιμη, τότε η συμπεριφορά του δεν θα εμφορείτο από πρόθεση ανάληψης των ευθυνών για την παραβίαση (αφού δεν θα υπήρχε καν παραβίαση αλλά άσκηση δικαιώματος). Το επιχείρημα αυτό δεν είναι ιδιαίτερα πειστικό. Για παράδειγμα, το γεγονός ότι ο παραβάτης ενδέχεται να μην καταφέρει να αποδείξει κάποια από τις προϋποθέσεις της πολιτικής ανυπακοής (ως λόγου άρσεως του αδίκου), με κίνδυνο τελικά να τιμωρηθεί για την πράξη του, αφήνει περιθώριο να δεχθούμε ότι αποδέχεται τον κίνδυνο αυτό και τις συνέπειες της πράξης του. Ένας πιο σοβαρός αντίλογος εντοπίζει τις αντιρρήσεις του στον κίνδυνο καταρρεύσεως των συμβάσεων, στις οποίες δομείται η κοινωνία, και μάλιστα στον κίνδυνο καταρρεύσεως των συμβατικών αυτών δομών «από τα μέσα». Είναι ποτέ δυνατόν να περιέχει ο ίδιος ο νόμος τις προϋποθέσεις αναίρεσής του και μάλιστα σε επίπεδο γενικής πρότασης για νόμιμη ανυπακοή; Σύμφωνα με τον αντίλογο αυτό, υπάρχει ένα  sine qua non μη θετικιστικό στοιχείο στην πολιτική ανυπακοή και αυτό είναι κάτι που το επιθυμούμε. Θέλουμε την πολιτική ανυπακοή ως μια αντίθετη στο νόμο πράξη, ως μια μη προβλεπόμενη από το θετικό δίκαιο συμπεριφορά, ως ένα έσχατο μέσο διαμαρτυρίας (ultima ratio). Υπ’ αυτήν την έννοια, η πολιτική ανυπακοή ίσως καταδεικνύει ως πράξη και τα όρια της θετικότητας του δικαίου. Ο αντίλογος αυτός δεν είναι ακαταμάχητος. Το γεγονός ότι ο παραβάτης ενός κανόνα της πλειοψηφίας θα μείνει ατιμώρητος (κατά ρητή διάταξη του νόμου), για το λόγο ότι ενήργησε σύμφωνα με ορισμένες προϋποθέσεις που συνέτρεχαν στο δικό του πρόσωπο (= ενήργησε με τα προσόντα της πολιτικής ανυπακοής), δεν σημαίνει απαραίτητα ότι ανατρέπονται τα θεμέλια του κοινωνικού μας συμβολαίου. Ατιμώρητος θα μείνει μόνο αυτός που ενήργησε με τις συγκεκριμένες ιδιότητες (π.χ. δημόσια, με πρόθεση να αναλάβει τις συνέπειες κλπ) και όχι ο οποιοσδήποτε επαναλάβει απλώς μία παραβίαση, λόγου χάρη για ιδιοτελείς λόγους. Συνεπώς, το κάθε πρόσωπο που απλώς δεν αποδέχεται για τον εαυτό του έναν κανόνα της πλειοψηφίας και τον παραβιάζει με γνώμονα το ιδιωτικό του συμφέρον, δεν θα παραμένει ατιμώρητο αλλά θα τιμωρείται και τα θεμέλια της έννομης τάξης θα παραμένουν στέρεα. Μήπως όμως δημιουργηθεί πρόβλημα για το κοινωνικό μας συμβόλαιο, και μάλιστα εκ των ένδον, σε περίπτωση που περισσότερα πρόσωπα (π.χ. η πλειοψηφία), αρχίσει να παραβιάζει έναν συγκεκριμένο κανόνα κατ’ ενάσκηση δικαιώματος, δηλαδή με τα προσόντα της πολιτικής ανυπακοής, όπως την παρουσιάσαμε παραπάνω; Στην παρατήρηση αυτή, θα μπορούσαμε να αντιτάξουμε ότι, αν ο κανόνας φτάσει να παραβιάζεται (ειρηνικά και με όλα τα υπόλοιπα προσόντα της πολιτικής ανυπακοής) από την πλειοψηφία των πολιτών, τότε ίσως η πολιτική ανυπακοή έχει πετύχει τελικώς το στόχο της, δηλαδή έχει καταφέρει να μεταστρέψει τη γνώμη την πλειοψηφίας και να καταστεί η ίδια πλειοψηφική άποψη. Έτσι, η δραματική έκκληση που απευθύνθηκε μέσω της πολιτικής ανυπακοής έπιασε τελικά το στόχο της. Κι όμως, η άποψη που αρνείται τη θετικοποίηση της πολιτικής ανυπακοής δεν δείχνει να πείθεται. Δεν είναι δυνατόν, υποστηρίζουν οι επικριτές της θετικοποίησης, να δεχθούμε ότι ο αριθμός των ατόμων που αντιδρούν σε ένα κανόνα επηρεάζει την φύση του κανόνα αυτού ως τέτοιου. Η πραγματικότητα δεν έχει από μόνη της κανονιστική δύναμη.

Ας εξετάσουμε ένα παράδειγμα εναντίωσης στο νόμο, για την οποία οι δράστες της επικαλούνται τη θεωρία της πολιτικής ανυπακοής. Μια σημαντική ομάδα ανθρώπων σηκώνει τις μπάρες των διοδίων και αφήνει τους εποχούμενους να διέρχονται ελεύθερα από τον κόμβο χωρίς να πληρώνουν το αντίτιμο. Η ομάδα αυτή ενεργεί δημόσια και συνειδητά, αποδέχεται τις συνέπειες των πράξεών της, υιοθετεί ειρηνικά μέσα και πάντως νοιάζεται να μεταρρυθμίσει έναν κανόνα που αφορά όλους. Μια δεύτερη ομάδα, ενεργώντας εξίσου δημόσια και με τα παραπάνω προσόντα αρνείται να καταβάλει το επιβληθέν χαράτσι. Πώς θα αξιολογηθεί η στάση των ομάδων αυτών; Πρόκειται όντως για πολιτική ανυπακοή όπως επικαλούνται; Η απάντηση είναι ότι και στις δύο περιπτώσεις, οι ενέργειες των διαφωνούντων δεν συνδέονται με ορισμένη αντίληψη για τη δικαιοσύνη αλλά μάλλον συνδέονται με την τσέπη των διαφωνούντων. Ο Θορώ τουλάχιστον δεν κατέβαλε το φόρο, επειδή δεν ήθελε να πάει η χώρα του στον πόλεμο. Η πολιτική ανυπακοή αφορά, λοιπόν, σε κάτι βαθύτερο και αυτό είναι που πρέπει να συγκρατήσουμε από τα συγκεκριμένα παραδείγματα.

Σε κάθε περίπτωση, το ζήτημα του επιτρεπτού της πολιτικής ανυπακοής ξεκινάει από μια πολύ βασική προϋπόθεση, για την οποία δεν μιλήσαμε εδώ. Η προβληματική της πολιτικής ανυπακοής ξεκινάει από την παραδοχή ότι οφείλουμε υπακοή σε κάτι (π.χ. στην πολιτεία, στους νόμους κλπ). Συνεπώς, η πολιτική ανυπακοή είναι ένας γλόμπος, και ο γλόμπος αυτός προϋποθέτει ένα ταβάνι για να κρεμαστεί. Το ταβάνι που προϋποθέσαμε εμείς στη συζήτησή μας είναι το καθήκον αφοσιώσεως, το καθήκον υπακοής στους νόμους. Γιατί, όμως, πρέπει να υπακούμε σε κάποιους κανόνες και ποιοι κανόνες είναι αυτοί στους οποίους οφείλουμε υπακοή; Ποια είναι η πηγή των κανόνων που μας δεσμεύουν; Τις απαντήσεις  στα ερωτήματα αυτά τις προϋποθέτουμε, δεν μπορούμε να τις απαντήσουμε αυτήν την στιγμή.

Η κοινωνική οργάνωση προϋποθέτει οπωσδήποτε ένα minimum συναντίληψης των μελών της, ήτοι μια δημόσια κοινωνική ηθική στην οποία συμμετέχουμε όλοι (π.χ. η αρχή «ου φονεύσεις» είναι μια επιταγή αυτής της δημόσιας κοινωνικής ηθικής). Ωστόσο ένας αριθμός θεμάτων θα πρέπει να λύνονται πλειοψηφικά και αυτό δεν πρέπει να το υποτιμούμε. Οι σκέψεις αυτές θα αποτελέσουν την αφετηρία κάποιας επόμενής μας συζήτησης.

� Οι σημειώσεις αφορούν μέρη της προφορικής διδασκαλίας του τρέχοντος έτους και συντάχθηκαν από την Αναστασία Γιαννακοπούλου και τον Παναγιώτη Τσιάλα, φοιτητές του Νομικού Τμήματος, τους οποίους ολόθερμα ευχαριστώ για την ανεκτίμητη βοήθεια προς εμένα και την συνεισφορά στο μάθημα. Ευχαριστώ επίσης τον κύριο Σπύρο Παπαγιάννη για την πολλαπλή του υποστήριξη καθώς και όλους τους φοιτητές και φοιτήτριες που συμμετείχαν ενεργά στο μάθημα. Οι σημειώσεις προορίζονται αποκλειστικά και μόνο για τους φοιτητές του μαθήματος και αφορούν μόνον την φετινή διδασκαλία (ΚΠ).





� Βλ. και την κάπως ανάλογη περίπτωση της φεμινιστικής "πανκ ροκ κολλεκτίβας" Pussy Riot και την αμφιλεγόμενη παρέμβαση-περφόρμανς μέσα στον καθεδρικό ναό της Μόσχας τον Φεβρουάριο του 2012.  





� Για τα φιλοσοφικά ερωτήματα σχετικά με τις προϋποθέσεις νομιμοποίησης της βίας στη διεθνή κοινωνία ("δίκαιος πόλεμος") βλ. το βιβλίο μου, Πόλεμος και δικαιοσύνη, Πόλις: Αθήνα, 2008.


� Όποιος ενδιαφέρεται μπορεί να ανατρέξει σε οποιαδήποτε καλή εισαγωγή ή φιλοσοφικό λεξικό. Το Oxford Companion to Philosophy, ed. by Ted Honderich, Oxford/NY: Oxford University Press, 1995, δίνει τους ακόλουθους γενικούς και ειδικούς ορισμούς:


α. Σκέψη πάνω στη σκέψη. Με άλλα λόγια, σκέψη β' τάξεως πάνω στη διαμόρφωση των πεποιθήσεων και στην αξίωση γνώσης του κόσμου.


β. έλλογα κριτική σκέψη σχετικά συστηματικού χαρακτήρα πάνω στη φύση του κόσμου (μεταφυσική), νομιμοποίηση/αιτιολόγηση της πεποίθησης (γνωσιοθεωρία) και της ανθρώπινης συμπεριφοράς.


Μεταφυσική: ερωτήματα περί της πραγματικότητας που δεν απαντώνται με επιστημονικές μεθόδους. Θέματα: νους και σώμα, ουσία και τυχαιότητα, γεγονότα, αιτιότητα, οι κατηγορίες των πραγμάτων πουυπάρχουν (οντολογία). Ο μεγάλος εμπειριστής φιλόσοφος Νταίηβιντ Χιουμ θεωρούσε πάντως ότι πρέπει να ρίξουμε τα βιβλία μεταφυσικής στην πυρά γιατί δεν μπορούν παρά να περιέχουν σοφιστείες και παραισθήσεις, ΕΗU, xii, pt. 3.


Γνωσιοθεωρία: Η προέλευση της γνώσης, η θέση της εμπειρίας και του λόγου, γνώση και βεβαιότητα, γνώση και το αδύνατο του λάθους, καθολικός σκεπτικισμός. Όλα αυτά σχετίζονται με τη φύση της αλήθειας, της εμπειρίας, του νοήματος.


� Simon Blackburn, The Oxford Dictionary of Philosophy, Preface.





� Η παρένθεση εδώ έχει την έννοια ότι για ορισμένους η φιλοσοφία διερευνά αυτό ακριβώς το ερώτημα, το αν δηλαδή υπάρχουν αντικειμενικές προϋποθέσεις της γνώσης και της πράξης. Για κάποιους η απάντηση είναι αρνητική. Αλλά και αυτό το συμπέρασμα, άσχετα αν είναι ορθό ή λανθασμένο, δεν προκύπτει από μόνο του.


� W. V. Quine, Quiddities: An Intermittently Philosophical Dictionary, Penguin 1990, σ. 108.


� Στο βαθμό δηλαδή που δεν μας εμποδίζουν ή μας ανταγωνίζονται αθέμιτα ή δεν προσβάλλουν αγαθά και δικαιώματά μας.


� Simon Blackburn, The Oxford Dictionary of Philosophy, Preface.


� Κάτι στο οποίο δεν πρέπει να δοθεί ιδιαίτερη σημασία (έκφραση δυσπιστίας -Πλίνιος)





� Βλ. Φιλήμων Παιονίδης, Ψευδολογία και Ηθική, εκδόσεις Βάνιας, 1994.


� Βλ. σχετικά τα οικεία κεφάλαια στο Rachels James, Στοιχεία ηθικής φιλοσοφίας, Αθήνα: εκδόσεις οκτώ, 2012.


� Για την πολιτική ανυπακοή  βλ. την κλασσική τοποθέτηση του John Rawls, Theory of Justice, Harvard, 1971 σ. 363-391 (§§55-59) και από την ελληνική βιβλιογραφία Σ. Τσακυράκη, � HYPERLINK "http://tsakyrakis.wordpress.com/2012/11/24/%CE%B7-%CF%80%CE%BF%CE%BB%CE%B9%CF%84%CE%B9%CE%BA%CE%AE-%CE%B1%CE%BD%CF%85%CF%80%CE%B1%CE%BA%CE%BF%CE%AE/" �http://tsakyrakis.wordpress.com/2012/11/24/η-πολιτική-ανυπακοή/� και Κ. Παπαγεωργίου, "Δημοκρατική αυθεντία και ανυπακοή, Από τις τραγικές συγκρούσεις στις ομαλές εξαιρέσεις", Τιμητικός τόμος του Κώστα Μπέη ως αίνος της αττικής διαλεκτικής, Για τα εβδομηκοστά γενέθλια στις 25 Νοεμβρίου 2003, έκδοση και αφιέρωση από Hideo Nakamura, Hans W. Fasching, Hans Friedhelm Gaul, Aπόστολο Γεωργιάδη, εκδόσεις Αντ. Ν. Σάκκουλα/εκδόσεις Eunomia, Αθήνα 2003, σελ. 3575-3590.





